ފެހި ސައި | ޙެޔޮބަސް\nHome ޞިއްހަތު ފެހި ސައި\nސާޔަކީ އެތައް ސަތޭކަ އަހަރެއް ކުރިން ފަށައިގެންވެސް ދުނިޔޭގައި މީހުން ބޭނުންކުރަމުން އައި ބުއިމެކެވެ. އަދި މިއަދު ދުނިޔޭގައި އެންމެ ގިނަ ބަޔަކު އެންމެ ގިނައިން ބޯ ބުއިމަކީ ސައެވެ. ދުނިޔޭގައި ސަތޭކަ މިލިއަނަށް ވުރެ ގިނަ މީހުން ސައި ބޭނުންކުރެއެވެ. އެންމެ ފުރަތަމަ ސައިފަތް ބޭނުން ކުރަން ފެށިފައިވަނީ އިންޑިއާ އަދި ޗައިނާގައެވެ.\nސައިގެ ތަފާތު ވައްތަރުތަށް ހުރެއެވެ. އެހެންނަމަވެސް އާންމުކޮށް އަޑު އިވެނީ ގްރީން ޓީ އަދި ކަޅު ސައިގެ ވާހަކައެވެ. މީގެ ތެރޭން ދިވެހިން އާންމުކޮށް ބޭނުންކުރަނީ ކަޅު ސައެވެ. ގްރީން ޓީ އަކީ ކަޅު ސަޔައްވުރެ ޞިއްހީގޮތުން ފައިދާހުރި އެއްޗަކަށް ވާނަމަވެސް އަދި ދިވެހިންގެ ތެރޭގައި ގްރީން ޓީ ނުވަތަ ފެހި ސައި ބޭނުން ނުކުރެވެއެވެ. ފެހި ސައިފަތަކީ ފަތް ދޮންވުމުގެ ކުރިން ފަތްތައް ކަނޑައިގެން ހަދާ ސައިފަތެކެވެ. އެހެންނަމަވެސް ކަޅު ސަޔަކީ ވަރަށް ރީތިކޮށް ހިއްކާފައި ހުންނަ ސައިފަތެކެވެ. އާދައިގެ ސަޔަށްވުރެ ފެހި ސައިގައި ޞިއްހީ ފައިދާތަށް އެތައް ގުނައަކަށް އިތުރެވެ.\nދުނިޔޭގެ ގައުމުތަކުގައި މައިގަނޑު2ވައްތަރެއްގެ ސައި ބޭނުންކުރެއެވެ. އެއީ ގްރީންޓީ، ބްލެކްޓީއެވެ. މި2ވައްތަރަކީވެސް ސައިފަތުގައި ހަދާފައި ހުންނަ2ވައްތަރެވެ. މީގެ އިތުރަށް ފޮނިތޮށި ޓީބޭގް، ގްރީންޓީން އާއި އަދި ކަޅު ސައިފަތާއި ތަފާތު ބާވަތްތައް އެއްކޮށްފައި ހުންނަ ސައިތައް ހުރެއެވެ. މީގެ ތެރޭގައި އިނގުރު ސައިވެސް ހުރެއެވެ. މި ބާވަތްތައް މާލޭގެ ގިނަ ފިހާރަތަކުގައި ހުރެއެވެ. ކަޅު ސައިފަތާއި ފެހި ސައިފަތަކީ ހަމަ އެކައްޗެކެވެ. ތަފާތަކީސައިފަތް ހަދާފައި ހުންނަ ގޮތެވެ. މިސާލަކަށް ގްރީން ޓީއަށް ބަލާއިރު އެ ސައިފަތްތައް ހުންނަނީ ރޯކޮށް ހުއްޓައި ދޮން ނުވަނިސް ހިއްކާފައެވެ. މިގޮތަށް ހިއްކައިގެން ހަދާފަ ހުންނަ ފެހި ސައިފަތުގައި މަތީ މިންވަރަކަށް އެންޓި އޮކްސިޑެންޓް ހިމެނެއެވެ.\nޞިއްހީ ގިނަ މައްސަލަތަކުގެ ހައްލެއްކަމަށް ގްރީން ޓީ ނުވަތަ ފެހި ސައި ވެފައިވާއިރު މީގެން ލިބޭ އެންމެ ބޮޑު ފައިދާއަކީ ކެންސަރު އަދި ހިތުގެ ބަލިތަކަށް ފެހި ސައިން ފަރުވާ ލިބުމެވެ. ދިރާސާކުރާ ފަރާތްތަކުން ލަފާކުރާގޮތުގައި ދުވާލަކު3ޖޯޑް ސައި ބޯ މީހަކަށް ހާރޓްއެޓޭކް ޖެހުމުގެ ފުރުސަތު 11 ޕަސެންޓް ދަށްކޮށްދެއެވެ.\nސިއްޙީ ދިރާސާތަކުން ދައްކާގޮތުން ގްރީން ޓީ އަދި ބްލެކްޓީ ކެންސަރުން ދުރުކޮށްދެއެވެ. މިގޮތުން މިސާލަކަށް ބަލާއިރު ޖަޕާން ފަދަ ގައުމުތަކުގައި އާންމުކޮށް ސައި ބޭނުންކުރެއެވެ. ހަގީގަތުގައި ސައިގެ ސަބަބުން ލިބޭ އެންމެ ބޮޑު އެއް ފައިދާއަކީ ކެންސަރާ މީހާ ދުރުކޮށްދިނުމެވެ. ހާއްސަކޮށް ގްރީންޓީ އަކީ އެންޓިއޮކްސިޑެންޓް މަތީ މިންވަރަކަށް އެކުލެވޭ ސައެކެވެ.\nPrevious articleއާދަޔާ ހިލާފް ބޮޑު މީހެއްގެ ކަށިގަނޑު- ހަޤީގަތެއްބާ؟\nNext articleޣަރަޤުވެ މަރުވާ މީހުން\nހުސައިން ނިޔާޒު / ޅޮހި Feb 28, 2013 At 9:23 am\nމި ލިޔުން ކިހިނެތް؟\nހެޔޮބަސް ޓީމް Feb 28, 2013 At 4:45 am\nޞިއްހަތު Feb 23, 2013


vnews - 'George' ge maraa eku finihaka aailaa eh nethi hin'gajje\n'ޖޯޖް' ގެ މަރާއެކު ފިނިހަކަ އާއިލާއެއް ނެތި ހިނގައްޖެ\nޖޯޖް -- ފޮޓޯ: ނެޝަނަލް ޖޯގްރަފިކް\nދުނިޔޭގެ އެންމެ އެކަނިވެރި ފިނިހަކަ މަރުވެއްޖެއެވެ.\nޖޯޖް ނަމަކަށްކިޔާ މި ފިނިހަކައަކީ އެމެރިކާގެ ހަވާއީގައި ގަސްތަކުގައި އުޅޭ ފިނިހަކައިގެ ބާވަތެއްގެ ފިނިހަކައެކެވެ. ހަމައެއާއެކު، އެސޮރަކީ އަކަޓިނެއްލާ އޭޕެކްސްފުލްވާ އާއިލާގެ ދިރިހުރިކަން ދެނެގަނެވިފައިވާ އެންމެފަހު ފިނިހަކައެވެ. ޖޯޖް މަރުވެފައިވަނީ އައު އަހަރުގެ ފުރަތަމަ ދުވަހުއެވެ.\nޖޯޖް މަރުވިއިރު އެސޮރުގެ އުމުރުން 14 އަހަރެވެ. މިއީ ފިނިހަކައިގެ އުމުރަށް ބަލާނަމަ، ދިގު އުމުރެކެވެ.\nޖޯޖް އުފަންވެފައިވަނީ މާނޯއާގައި ހުންނަ ޔުނިވަރސިޓީ އޮފް ހަވާއީގެ ކެޕްޓިވް ބްރީޑިން ފެސިލިޓީ ނުވަތަ ކޮށީގައި ބަންދުކޮށްގެން ޖަނަވާރު އާލާކުރާ ތަނެއްގައި 2000ގެ އަހަރުތަކުގެ ކުރީކޮޅުގައެވެ. އެސޮރު އުފަންވިތާ މާގިނަ ދުވަސްތަކެއްނުވެ އެސޮރުގެ "އާއިލާގެ" އެހެން މެންބަރުން މަރުވިއެވެ. ޖޯޖްއަށް ޖޯޖް ކިޔުނީ ޕިންޓާ އައިލެންޑުގެ ކަހަނބެއް ކަމަށްވާ ލޯންސަމް ޖޯޖްއަށް ނިސްބަތްކޮށެވެ. ލޯންސަމް ޖޯޖްއަކީވެސް އެސޮރުގެ އާއިލާގެ އެންމެ ފަހުގެ ކަހަނބެވެ.\nފާއިތުވި 10 ވަރަކަށް އަހަރު ދިރާސާކުރާ ފަރާތްތަކުން ހޭދަކޮށްފައިވަނީ ޖޯޖްއަށް ބައިވެރިއަކު ހޯދުމަށެވެ. ނަމަވެސް، މިހާތަނަށް އައިއިރު އެކަން ކާމިޔާބެއް ނުވެއެވެ.\n"އަހަރެން މިހުރީ ދެރަވެފައި. އެކަމަކު އެއަށްވުރެ ރުޅި އައިސްފައި މިހުރީ މިއީ އެހާ ޚާއްސަ ޖަނަވާރުތަކަކަށްވިޔަސް ގިނަ ބަޔަކަށް އެސޮރުމެންނާ ގުޅޭ މައުލޫމާތު ނޭނގޭތީ" ޖޯޖް އަދި އެސޮރުގެ އާއިލާ ބެލެހެއްޓުމުގައި ހަރަކާތްތެރިވި ސްޓޭޓް ޔުނިވަރސިޓީ އޮފް ނިއުޔޯކްގެ އިވޮލިއުޝަނަރީ ބަޔޮލޮޖިސްޓް، ރެބެކާ ރަންޑެލް ބުންޏެވެ.\nޖޯޖްގެ މުޅި ޙަޔާތް އެސޮރު ހޭދަކޮށްފައިވަނީ ހަވާއިއަން ޓްރީ ސްނެއިލްސްއަށް ކުރިމަތިވެފައިވާ އަދި ކުރިމަތިވަމުންދާ ދަތިތަކާ މެދު ހޭލުންތެރިކަން އިތުރުކުރުމުގައެވެ. އެސޮރުގެ މަރާއެކު ފާހަގަވެގެން ދަނީ ހަވާއީއަށް ނިސްބަތްވާ އެރަށްތަކަށް ޚާއްސަ ފިނިހަކައިގެ ބާވަތްތަކުގެ މުއްސަނދިކަމާއި އެސޮރުމެންނަށް ކުރިމަތިވެފައިވާ ދަތިތަކުގެ ބޮޑުކަމެވެ.\nމި ފިނިހަކަތަކަށް ކުރިމަތިވެފައިވާ އެންމެ ބޮޑު ގޮންޖެހުމަކީ އެސޮރުމެންގެ ވެށި ނެތިގެން ދިއުމެވެ. އެސޮރުމެންގެ ގުދުރަތީ ވެށީގެ ބޮޑުބައެއް ދަނޑުވެރިކަމާއި އިންސާނީ އެހެނިހެން ބޭނުންތަކަށް ނައްތާލެވެމުން ދިއުމުގެ ނަތީޖާއެއްގެ ގޮތުން މީގެ ގިނަ ފިނިހަކަތައް މިހާރު ފެންނަނީ ހަވާއީގެ ޖަޒީރާތަކުގެ ތެރެއިން ވަރަށް މަދު ސަރަހައްދަކުންނެވެ. ހަމައެއާއެކު، އެސޮރުމެންނަށް ޝިކާރަކުރާ ޖަނަވާރުތައްވެސް ކުރިއަށް ވުރެ ގިނައިން އެސޮރުމެންގެ ވެށްޓަށް ވަންނަމުންދާތީ އެސޮރުމެންގެ އާބާދީއަށް ވަނީ ބޮޑެތި ބަދަލުތައް އައިސްފައެވެ.\nމީގެތެރެއިން ގިނަ ބާވަތްތަކުގެ ފިނިހަކަތަކަކީ ލެބޯޓްރީ ނުވަތަ އެހެނިހެންވެސް ރައްކާތެރި މާޙައުލަކަށް ގެންދެވި އާލާކުރުމުގެ މަސައްކަތް ނުކުރެވިއްޖެނަމަ، މަދު މަސްތަކެއްގެ ތެރޭގައި އެކީ ނެތިދިއުމުގެ ބިރު އޮތް އެއްޗެހިތަކެއް ކަމަށް ތަޖުރިބާކާރުން ވިދާޅުވެއެވެ.\nދިރާސާކުރާ ފަރާތްތަކުގެ އުއްމީދަކީ މި ފިނިހަކަތަކުގެ ކެކުޅުން ގިނަ ބަޔަކަށް ފެނި، އެސޮރުމެން ސަލާމަތްކުރުމަށް އިތުރު މަސައްކަތްތައް ކުރުމަށް މަގު ފަހިވެގެންދިއުމެވެ.


Huvafenugai abadhu maruvaathee fenna meehakah shock eh\nރޮބަޓް އަދި އޭނާއާ ވައްތަރު މީހާގެ ޕޯޓްރެއިޓް، ކަނާއަތުން މަތީގައި\nޓިކްޓޮކްގައި ރޮބާޓް ޓޮލްޕީ ކިޔާ މީހަކު އޭނާއަށް ކުރެވުނު ވަރަށް އަޖައިބެއް ކަހަލަ ތަޖުރިބާއެއް ކިޔައިދީފައި ވެއެވެ. އޭނާ ބުނި ގޮތުގައި އޭނާއަށް އަބަދު ކަހަލަ ގޮތަކަށް އެއް ހުވަފެނެއް ފެނެ އެވެ. ބިރުވެރި ހުވަފެނެކެވެ. ހުވަފެނުގައި އަބަދުވެސް ފެންނަނީ ވަރަށް ވޭން ދެނިވި މަރަކުން އޭނާ މަރުވާ ތަނެވެ. އެއާއެކު ހުވަފެނުން ހޭލެވޭއިރު ކޮންމެވެސް ގޮތް ނޭނގޭ ނަމްބަރެއް އޭނާގެ ސިކުނޑީގައި ހަރުލާފައި ހުރެ އެވެ.\nރޮބާޓް ބުނި ގޮތުގައި ހުވަފެން ފެންނަ ވަގުތު އޭނާގެ މުޅި ހަށިގަނޑުގައި އަލިފާން ހިފާފައިވާ ކަހަލަ އިހްސާސެއް ކުރެވެ އެވެ. އަދި ހޭލެވޭއިރު އޮންނަނީ ދާހިތްލާ ފޯވެފަ އެވެ. އެއާއެކު "29ޒެޑް41" މި ނަމްބަރު އޭނާގެ ހަނދާނުގައި ހަރުލާފައި ހުރެ އެވެ.\nއޭނާ ބުނި ގޮތުގައި މި ނަމްބަރު ގޫގުލް ސާޗް ކޮށްގެން ވެސް އޭނާއަކަށް އެއްވެސް އެއްޗެއް އެނގޭ ގޮތެއް ނުވި އެވެ. އެހެންވެ އާޓް ކޮންޒަވޭޓާ އެއްގެ ގޮތުގައި މަސައްކަތްކުރާ އެކުވެރިޔަކާ ބައްދަލުކޮށް މި ވާހަކަ ކިޔައިދޭން އޭނާ ނިންމީ ކަމަށް ވެސް ރޮބަޓް ބުންޏެވެ.\nރޮބަޓްގެ ވާހަކަ އަޑުއަހާފައި އެކުވެރިޔާ ބުނީ މި ނަމްބަރަކީ 'ޕޯޓްރެއިޓް ޓެގް' އަކަށް ވެދާނެ ކަމަށެވެ. އަދި އެ ވަގުތު އޭނާ ބިޒީކަމުން ފަހުން އެ ނަމްބަރު ޖަހާފައިވާ ޕޯޓްރެއިޓެއް ފެނޭތޯ މަސައްކަތް ކޮށްދޭނެ ކަމަށް ވެސް އެކުވެރިޔާ ބުންޏެވެ. ރޮބަޓްގެ ވާހަކައަކަށް އަދަޔާޚިލާފު ޓުވިސްޓެއް އައީ މި ހިސާބުންނެވެ.\nއެކުވެރިޔާގެ ހޯދުން ވެގެން ދިޔައީ ރޮބަޓަށް އިންތިހާއަށް ޝޮކު ލިބުނު ކަމަކަށެވެ. ސަބަބަކީ އޭނާގެ ހަނދާނުގައި ހަރުލާފައިވާ އެ ނަމްބަރަކީ ފިރިހެނެއްގެ ޕޯޓްރެއިޓްގައި ޖަހާފައިވާ ނަމްބަރަކަށް ވުމާއި އެއީ މީގެ 500 އަހަރު ކުރީގައި ދިރިއުޅުނު މީހެއްގެ ފޮޓޯއެއްކަން އެނގުމުންނެވެ. އެންމެ ބޮޑު ޝޮކެއް ލިބުނީ އެ ފޮޓޯ ފެނުމުންނެވެ.\nސަބަބަކީ ފޮޓޯގައިވާ އޭނާގެ ސިފަޔާ މުޅިން އެއްގޮތް ސިފައެއް ހުރި މީހަކަށް ވާތީ އެވެ. ޕޯޓްރެއިޓްގައިވާ ފޮޓޯގައިވާ މީހާއަކީ މީގެ 500 އަހަރު ކުރިން ކަށިވިދުރި ޖެހިގެން މަރުވެފައިވާ މީހެކެވެ.\nމިއީ އަޖައިބު އަދި އެހާމެ ގަބޫލުކުރަން ދަތި އިއްތިފާގެއްކަމަށް ރޮބަޓްގެ ވާހަކަ ސޯޝަލް މިޑިއާއިން ކީ ގިނަ ބަޔަކު އެއްބަސްވެ އެވެ.\nމި ވާހަކައަށް ކޮމެންޓުކުރި ބައެއް މީހުން ބުނީ އޭނާގެ މި ތަޖުރިބާ އަކީ ވަރަށް ބިރުވެރި ތަޖުރިބާ އެއް ކަމަށެވެ. އަދި އޭނާއަށް އެ ފެނުނު ހުވަފެނަކީ ހަގީގަތުގައި ހިނގި ކަމެއްކަން ޔަގީންވުމަކީ އަޖައިބު އިއްތިފާގެއް ކަމަށެވެ. ރޮބަޓް ނޫނަސް އޭނާގެ ފޮޓޯ އާއި ޕޯޓްރެއިޓްގައިވާ ފޮޓޯ ފެނުމުން ވަރަށް ގިނަ ބަޔަކަށް ބިރުވެރި ތަޖުރިބާއެއް ކުރެވުނުކަމަށް އެމީހުން ބުނެފައި ވެއެވެ.


Raees ah miadhu thaareehee honor guard eh\nރައީސަށް މިއަދު ތާރީހީ އޮނާ ގާޑެއް\nރައްޔިތުންގެ މަޖިލީހަށް ރައީސް އިބްރާހީމް މުހައްމަދު ސޯލިހުގެ ދެކަނބަލުން މަޖިލީސް ކުރާ ގެއަށް ވަދެވަޑައިގަތުމުގެ ކުރިން މޯލްޑިވްސް ނެޝެނަލް ޑިފެންސް ފޯސް (އެމްއެންޑީއެފް) ގެ ފަރާތުން އެރުވި އޮނާ ގާޑް. -- ފޮޓޯ: އެމްއެންޑީއެފް\nމި އަހަރުގެ ފުރަތަމަ ދައުރަށް ރައްޔިތުންގެ މަޖިލިސް ހުޅުވައި ދެއްވުމަށް ރައީސް އިބްރާހީމް މުހައްމަދު ސޯލިހުގެ ދެކަނބަލުން މަޖިލިސް ކުރާ ގެއަށް މިއަދު ވަދެވަޑައިގަތުމުގެ ކުރިން ސިފައިންގެ ފަރާތުން އެރުވި އޮނާ ގާޑް ނުވަތަ ރިޔާސީ ކުރުނީސްވީ އެ ރަސްމިއްޔާތަށް އިތުރު ފުރިހަމަކަމެއް ގެނުވައިދިން ތާރީހީ ކަމަކަށެވެ.\nސިފައިންގޭން ބުނި ގޮތުގައި، މިއަދު ރައީސަށް އެރުވި އޮނަ ގާޑަކީ، ސިފައިންގެ ތާރީހުގައި އެންމެ ގިނަ އަންހެން ސިފައިން ބައިވެރިވި އޮނާ ގާޑެވެ. މިއަދުގެ އެ އޮނާ ގާޑުގައި 17 އަންހެން ސިފައިން ބައިވެރިވެފައި ވެއެވެ.\nސިފައިންގެ ތާރީހުގައި އަންހެން އޮފިސަރުން މޭޖާ ރޭންކުން ލެފްޓިނެންޓް ކާނަލްގެ ރޭންކަށް އަންހެން ސިފައިން ޕްރޮމޯޓްކޮށްފައި ވަނީ މިދިޔަ މަހުގެ ތެރޭގައި އެވެ. ޖިންސުގެ ހަމަހަމަކަމާއި، ދައުލަތުގެ އިސް މަގާމުތަކުގައި އަންހެނުންގެ ދައުރު އިތުރުކުރުމަށް މި ސަރުކާރުން ދަނީ ގިނަ މަސައްކަތްތަކެއް ކުރަމުންނެވެ.\nމިގޮތުން، އަންނަ ލޯކަލް ކައުންސިލް އިންތިހާބުގައި ކައުންސިލްތަކުން އަންހެނުންނަށް ގޮނޑި ހާއްސަކުރަން ސަރުކާރަށް ވަނީ ގާނޫނު އިސްލާހުކޮށްފަ އެވެ. ކައުންސިލް އިންތިހާބުގައި އަންހެނުންނަށް 33 ޕަސެންޓް ގޮނޑި ވަނީ ހާއްސަކޮށްފަ އެވެ.\nރައީސް އިބްރާހިމް މުހައްމަދު ސޯލިހު އެމްއެންޑީއެފް ރިޔާސީ ބަޔާން


ތަޤްވާވެރިންގެ މަސް – Haftha\nيَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِنْ قَبْلِكُمْ لَعَلَّكُمْ تَتَّقُونَ [البقرة:183] މާނައީ؛ އޭ إيمان ވެއްޖެ މީސްތަކުންނޭވެ! ތިޔަބައިމީހުންގެ ކުރީގެ މީހުންގެ މައްޗަށް فرض ކުރެއްވި ފަދައިން ތިޔަބައިމީހުންގެ މައްޗަށްވެސް ރޯދަ فرض ކުރައްވައިފިއެވެ. (އެއީ) ތިޔަބައިމީހުން تقوى ވެރި ވުމަށްޓަކައެވެ.\nމިއާޔަތުގައި ރޯދައިގެ ފައިދާތަކުގެ ތެރޭގައި ހަމައެކަނި ތަޤުވާވެރިވުމުގެ ޞިފަ މާތްﷲ ބަޔާންކުރެއްވީ ކީއްވެހެއްޔެވެ؟ އަހަރުގެ މަސަތަކުގެ ތެރެއިން ފުރިހަމަ އެއްމަސް ރޯދަހިފުމުގައި ހޭދަކުރަނީ ހަމައެކަނި އެންމެ ޞިފައެއްގެ މައްޗަށް މީހާ ހޭނެވުމަށްޓަކައިކަމަށް ޤަބޫލުކުރުވޭހެއްޔެވެ؟ އެއީ ތަޤުވާގެ މައްޗަށް މީހާ ހޭނެވުމަށެވެ. މިއާޔަތުގައި އިޚުލާޞްތެރިވުން ނުވަތަ ތެދުވެރިވުން ނުވަތަ ހެޔޮކަންކަމަށް އެދުންފަދަ ޞިފައެއްގެ ވާހަކަ ބަޔާންނުކުރައްވައި ހަމައެކަނި، ތަޤުވާވެރިވުމުގެ ވާހަކަ ބަޔާންކުރެއްވީ ކީއްވެހެއްޔެވެ؟\nއެއީކީއްވެގެންކަން ތިބާއަށް އެގޭ ހެއްޔެވެ؟ އެއީ އެންމެހާ ޙާލަތެއްގައި މާތްﷲ ބައްލަވާ ވޮޑިގެންވާކަން އަބަދުމެ ހަނދާނުގައި ހުރުން އެންމެ ބޮޑީ ތަޤުވާވެރިޔާ ކިބައިގައިކަމަށް ވާތީއެވެ. އޭނާ ފާފައަކަށް ހުށަހެޅޭ ހިނދު މާތްﷲ ދެކެދެނިވޮޑިގެންވާކަން އޭނާގެ ހަނދާނަށް އާދެއެވެ. އެހައިރުން އޭނާ އުރެދުމެއްގެ މަތީގައިވަނިކޮށް މާތްﷲ އޭނާއަށް ބައްލަވާވޮޑިގަތުން ނޭދޭނެއެވެ. އަދި ހަމައެފަދައިން ހެޔޮކަމަކަށް ހުށަހެޅޭ ކޮންމެ ދަނޑިވަޅެއްގައި އެއްވެސް ޝައްކެއް ވަހުމެއްނެތް ގޮތުގައި އޭނާއަށް އެގޭނީ މާތްﷲއަކީ އެންމެ ރިވެތިކަންތައްތަކަށް ލޯބިކުރައްވާ ފަރާތްކަމާއި އެކަލާނގެ ޙަޟްރަތުގައި މަޤުބޫލުވާނީ ރަނގަޅު ރިވެތިކަންކަމެވެ. އެހެންކަމުން ތަޤުވާވެރިކަން މިވަނީ އެންމެހައި ހެޔޮ ޞިފަތައް އެއްކޮށް ޖަމާކުރާ ޞިފައެއްކަމުގައެވެ. ނުބައި އެންމެހާ ކަމެއް މަނާކުރާ ޞިފައެއްކަމުގައެވެ.\nއިމާމް ޢަލީ (رضي الله عنه) ވިދާޅުވެފައިވެއެވެ. “التقوى هي: الخوف من الجليل، والعمل بالتنزيل، والرضا بالقليل، والاستعداد ليوم الرحيل” މާނައީ: “ތަޤުވާއަކީ ޖަލީލުވަންތަ އިލާހަށް ބިރުވެތިވެ، ބާވައިލެއްވުނު ފޮތަށް ޢަމަލުކޮށް، ލިބޭ މަދު އެތިކޮޅަށް ރުހިގެން، މަރުވާނެ ދުވަހަށް ތައްޔާރުވުމެވެ.” موسى بن أعين ވިދާޅުވެފައިވެއެވެ. “ތަޤުވާވެރިންނަކީ އެބައިމީހުންނަށް ޙަލާލުވެގެންވާ ކަންކަމުގެ ތެރެއިން ބައެއްކަންކަމާ ޙަރާމްގެ ތެރެއަށް ވާޞިލުވެދާނެތީ ދުރުވާ މީހުންނެވެ. މިސަބަބަށްޓަކައި މާތްﷲ އެބައިމީހުންނަށް މުއްތަޤީންގެ ނަންދެއްވިއެވެ.”\nއަހަރެމެން ރަމަޟާންމަހުގައި ކުރަނީ މޫސާބިން އަޢުޔުން އެވިދާޅުވި ކަންތަކެވެ. މާތްﷲ ޙަލާލުކުރެއްވި ކެއުމާއި ބުއިމުގެ އިތުރުން ޝަހުވަތުގެ އެދުންތަކުން އެކަލާނގެއަށް ކިޔަމަންތެރިވުމުގެ ގޮތުން ދުރުހެލިވަނީއެވެ. އެއީ މާތްﷲ އަހަރެމެން ދުނިޔަވީ އެދުންތަކުގެ ޢާލަމުން، ނޫރާނިއްޔަ ޢާލަމަކަށް ވާޞިލުވުމަށް އިރާދަކުރެއްވިފަދައެވެ. އަދި ހަށިގަނޑުގެ ކާނާގެ ބަދަލުގައި ރޫޙުގެ ކާނާ ލިބިގަންނަނީއެވެ.\nއަހަރުމެން ރަމަޟާންމަހުގެ ދުވާލު ތަޙައްމަލުކުރާ ހައިހޫނުކަމާއި ކަރުހިއްކުމުގެ ތެރެއިން ކެއުމާއި ބުއިމަށްވުރެ ހެޔޮވެގެންވާ ކޮއްތެއް ލިބިގަންނަމުއެވެ. އެއީ ތަޤުވާއެވެ. ސިއްރާއި ފާޅުގައި މާތްﷲއަށް ތަޤުވާވެރިވުމެވެ. އަދި އެތަޤުވާވެރިކަމުގެ ސަބަބުން އަހަރެމެންގެ ލޯތައް ކުރިމަތީގައި ފާފައިގެ މަގު ހަނޑިމުޑުދާރު މަގެއްކަމުގައި ވެދެއެވެ. އެއީ ތަޤުވާގެ ނޫރެވެ. އެނޫރާމެދުގައި طلق بن حبيب رحمه الله ވިދާޅުވިއެވެ. “التقوى أن تعمل بطاعة الله على نور من الله ترجو ثواب الله، وأن تترك معصية الله على نور من الله تخاف عقاب الله” މާނައީ: “ތަޤުވާއަކީ ތިބާ މާތްﷲއަށް ކިޔަމަންތެރިކަމާއެކު ޢަމަލުކުރުމެވެ. އެއީ މާތްﷲގެ ޙަޟްރަތުން ލިބޭ އަލިކަމެއްގެ މަތީގައެވެ. އަދި ﷲގެ ދަރުމައަށް އުންމީދުކުރާށެވެ. އަދިﷲއަށް އުރެދުން ދޫކޮށްލުމެވެ. އއީ މާތްﷲގެ ޙަޟްރަތުން ލިބޭ އަލިކަމެއްގެ މަތީގައެވެ. އަދި ﷲގެ ޢަޛާބަށް ބިރުވެތިވާށެވެ.”


Leena - Nuzu Ge Emme Molhu Film, Nuzu Ge Fans Balan Vee Leena - vNews.mv\n"ލީނާ" - ނުޒޫގެ އެންމެ މޮޅު ފިލްމު، ނުޒޫގެ ފޭނުން ބަލަންވީ "ލީނާ"\nއަހުމަދު ހަމީދު އާދަމް 31 July 2019, 20:27\nކުޅަދާނަ ފިލްމީ ތަރި އަބްދުﷲ މުއާޒްގެ އަލަތު ޑައިރެކްޝަން ކަމަށްވާ "ލީނާ"ގެ ހައުސްފުލް ޝޯތައް އޮލިންޕަހުގައި ދަނީ ދައްކަމުންދާއިރު، އެންމެންވެސް ދައްކާ އެއް ވާހަކައެއް އެބައޮތެވެ. "ލީނާ"ގައި ނުޒޫ ދައްކާފައިވާ މޮޅު އެކްޓިންގެ ވާހަކައެވެ.\nހަގީގަތުގައި "ލީނާ"ގައި ނުޒޫ ފާހަގަކޮށްލަންޖެހޭ ބައެއް ސަބަބުތައް އެބަހުއްޓެވެ. "ލީނާ"ގައި ނުޒޫ ގެނެސްދީފައިވާ މޮޅު އެކްޓިންގެ ފަހަތުގައި އޭނާގެ މޮޅުކަމާއެކު، ފިލްމުގެ ސްކްރީންޕްލޭ ތައްޔާރުކޮށްފައިވާ ޒަރީރުއާއި ޑައިރެކްޓަރު މުއާގެ ކުޅަދާނަކަން ފާހަގަކޮށްލަންޖެހެއެވެ.\nނުޒޫއަކީ މިވަގުތު ފިލްމީ ދާއިރާގައި ހަރަކާތްތެެރިވާ ފަންނާނުންގެ ތެރެއިން އެންމެ އުންމީދީ އެއް ފަންނާނެވެ. އެހެން ގޮތަކަށް ބުނާނަމަ މިވަގުތު ފިލްމީ އިންޑަސްޓްރީގައި ޑައިރެކްޓަރުންގެ ލިސްޓްގައި އެންމެ ކުރީގައި އުޅޭ ފިލްމީ ތަރިއެވެ. އޭނާގެ އެކްޓިން މޮޅެވެ. ހުނަރުވެރިކަން އެބަހުއްޓެވެ. އަދި އެއީ ނެށުމަށް ކުޅަދާނަ ތަރިއަކަށްވުމަކީ އިތުރު ޕްލަސް ޕޮއިންޓެކެވެ.\nނުޒޫގެ ގިނަ ފިލްމުތަކެއް ބެލުންތެރިންނާއި ހަމައަށް ފެނިގެންގޮސްފައިވާއިރު، މިހާރު އޮލިންޕަހުގައި އޮތް "ލީނާ" ނުޒޫއަށް ވަރަށް ޚާއްސައެވެ. އެންމެ ބޮޑު ސަބަބަކީ މިއީ ނުޒޫގެ ނަޒަރުގައި އޭނާ ކުޅުނު އެންމެ ތަފާތު ކެރެކްޓާއެވެ. އެންމެ ހިތްހަމަޖެހިގެން ކުޅެވުނު އެއް ފިލްމެވެ.


LIVE: Hoholhaigaa Thaashivi Enmen Salaamaiy Kohfi - Vaguthu\nހޮހޮޅައިގައި ތާށިވި އެންމެން ސަލާމަތްކޮށްފި\nމިދިޔަ މަހުގެ 23 ވަނަ ދުވަހު، ތައިލެންޑުގެ އުތުރުގައި ހުންނަ ތަމް ލުއާންގ ހޮހޮޅައިގައި ތާށިވި ފުޓުބޯޅަ ޓީމުގެ 12 ކުދިންނާއި ކޯޗު، މިއަދުވަނީ ސަލާމަތްކޮށްފައި. އެތައް ދުވަހެއްގެ ތައްޔާރީއަށް ފަހު، އޮޕަރޭޝަން ރަސްމީކޮށް ފެށީ އާދީއްތަ ދުވަހު. އެދުވަހު ހަތަރު ކުދިން ސަލާމަތްކޮށް، އިއްޔެވެސް ވަނީ ހަތަރު ކުދިން ސަލާމަތްކޮށްފައި. އޭގެފަހުން، މިއަދުވަނީ ހަތަރު ކުދިންނާއި ކޯޗު ސަލާމަތްކޮށްފައި. ސަލާމަތްކުރި ފަރާތްތައް މިހާރު ހޮސްޕިޓަލުގައި ދަނީ ފަރުވާ ދެމުން. މި މަސައްކަތުގައި ގިނަ ޤައުމުތަކެއްގެ ޑައިވަރުން ބައިވެރިވި.\nޓީމުގެ މެންބަރުން ހޮހޮޅައިން ނެރެ ސަލާމަތްކޮށްފައިވީނަމަވެސް، ތައި ނޭވީ ސީލްގެ ތިން ޑައިވަރުންނާއި ޑޮކްޓަރު އަދި ހުރީ ހޮހޮޅައިގައިކަމަށް މައުލޫމާތު ލިބޭ.\nރެސްކިއު އޮޕަރޭޝަނުގައި ހަރަކާތްތެރިވި ފަރާތްތައް މިހާރު ދަނީ ހޮހޮޅަ ސަރަޙައްދުގައި އުފާ ފާޅު ކުރަމުން\nހޮހޮޅައިގައި ތާށިވި ކުދިންނަށާއި އެކުދިން ސަލާމަތްކޮށްދިން މީހުން، މެންޗެސްޓަރ ޔުނައިޓެޑުގެ ދަނޑަށް ޒިޔާރަތްކުރުމަށް، އެޓީމުން ދައުވަތު ދީފި\nދެންމެ ސަލާމަތްކުރި ކުއްޖާއަށާއި ކޯޗަށް އަދި ފަރުވާ ދެމުން ދަނީ ވަގުތީ ހޮސްޕިޓަލުގައި\nއޮޕަރޭޝަނަށްފަހު، ޑައިވަރުންވެސް ވަނީ މިހާރު ހޮހޮޅައިން ނިކުމެފައިކަމަށް މައުލޫމާތު ލިބޭ\nBREAKING: Hoholhaigaa Thaashivi Enmen Salaamaiy Kohfihttps://t.co/xv97ICbeaB https://t.co/xv97ICbeaB\n— Vaguthu Online (@VaguthuOnline) July 10, 2018\nޓީމުގެ ކޯޗުވެސް ހޮހޮޅަތެރެއިން ސަލާމަތްކޮށްފި\nހޮހޮޅައިން 12 ކުދިން ސަލާމަތްކުރެވިފައިވީނަމަވެސް، އަދި ކޯޗު ސަލާމަތްކުރެވިފައި ނުވޭ. ކޯޗުގެ އިތުރުން ތައިލެންޑް ނޭވީ ސީލްގެ ޑައިވަރުންނާއި ޑޮކްޓަރަކުވެސް ހޮހޮޅައިގެ ތެރޭގައި އެބަ ހުރި\nހޮހޮޅައިން 12 ވަނަ ކުއްޖާ ސަލާމަތްކޮށްފި. މިއީ ހޮހޮޅައިގައި ހުރި އެންމެ ފަހު ކުއްޖާ\nސަލާމަތް ކުރި ކުއްޖަކު ގޮވައިގެން ހެލިކޮޕްޓަރެއް، ހޮސްޕިޓަލަށް ދިއުމަށް ނައްޓާލައިފި. މި މަންޒަރުތައް ތައިލެންޑުގެ ދައުލަތުގެ މީޑިޔާއިން ދައްކާފައިވޭ\nތަމް ލުއާންގ ހޮހޮޅަ ހުންނަ ސަރަޙައްދަށް ބޯކޮށް ވާރޭވެހި، ފެންބޮޑުވެދާނެކަމުގެ ބިރުވަނީ ހީވެފައި. މިހާރުވެސް ހޮހޮޅައިން ފެން ހިންދުމަށް ޕަމްޕު ދަނީ ބޭނުންކުރަމުން.\nމިއަދު ސަލާމަތްކުރި ކުދިން، ހޮސްޕިޓަލަށް ގެންދިޔުމަށް ދަނީ ތައްޔާރުވަމުން. މިހާރު ހޮސްޕިޓަލް ސަރަޙައްދުގެ މަގުތައްވަނީ ތައްޔާރީ ޙާލަތަށް ގެނެސްފައި\nހޮހޮޅަ ހުންނަ ސަރަޙައްދުގެ ސަލާމަތީ ކަންކަން ބަލަހައްޓަނީ\nއިވާން ކަރަޑްޒިކް، ޑައިވަރ: ދުނިޔޭގެ އެއްވެސް ތަނެއްގައި އަދި އެއްވެސް ކުއްޖަކު، މި ގޮތަށް ޑައިވް ކޮށްފައި ނުވޭ\nއޮޕަރޭޝަނާ ގުޅިގެން މިއަދު ބޭއްވި ނޫސް ކޮންފަރެންސް\nކުދިން ސަލާމަތްކުރުމުގެ އޮޕަރޭޝަނުގައި 90 ރެސްކިއު ޑައިވަރުން ހަރަކާތްތެރިވޭ. އެއީ ބައިނަލްއަޤުވާމީ 50 ޑައިވަރުންނާއި ތައިލެންޑުގެ 40 ޑައިވަރުން.\nމިއަދު ސަލާމަތްކުރި ތިން ކުދިން ހޮސްޕިޓަލަށް ގެންދިޔަކަމުގެ މައުލޫމާތު އަދި ލިބިފައި ނުވޭ.\nމިއަދުގެ އޮޕަރޭޝަނުގައި، ކުރީ ދެ ދުވަހުގެ އޮޕަރޭޝަނުގައި ހަރަކާތްތެރިވ ފަރާތްތަކަށް ވުރެ ގިނަ މީހުން ބައިވެރިވާކަމަށް މައުލޫމާތު ލިބޭ.\nހޮހޮޅަ ހުންނަ ސަރަޙައްދުން، އެމްބިއުލާންސްތައް ސައިރަން އަޅާފައި ދާ މަންޒަރު ފެނިފައިވާކަމަށް މައުލޫމާތު ލިބޭ\nހޮހޮޅައިން 11 ވަނަ ކުއްޖަކު ސަލާމަތްކުރެވިފައިވާކަމަށް އަލް ޖަޒީރާ އިން ބުނެފި\nހޮހޮޅައިގައި ބާކީ ތިބި އެންމެންވެސް އެންމެ ނުރައްކާތެރި ހިސާބު މިހާރުވަނީ ހުރަސްކޮށްފައި.\nއަލްޖަޒީރާ އިން ބުނާގޮތުގައި އެ ހުރިހާ ފަރާތްތައްވެސް މިހާރު ތިބީ ޗެމްބަރ3ގައި. އެތަނުގައި މެޑިކަލް ޕޯސްޓެއް ހުންނަކަމަށް މައުލޫމާތު ލިބޭ.\nމައުލޫމާތު ލިބޭ ގޮތުގައި ދެންމެ ސަލާމަތްކުރި ކުދިންނަށް އަދި ފަރުވާ ދެމުން ދަނީ ހޮހޮޅައިގެ ކައިރީގައި ހުންނަ ވަގުތީ ހޮސްޕިޓަލުގައި.\nހޮހޮޅަ ތެރެއިން 10 ވަނަ ކުއްޖާ ސަލާމަތްކޮށްފި\nމިއަދު އަދި އެއް ކުއްޖަކު ސަލާމަތްކުރެވިފައިވާއިރު، ކުރިން ލަފާކޮށްފައިވަނީ އެންމެން އެއްކޮށް، އެއް ވަގުތެއްގައި ސަލާމަތް ކުރެވޭނެ ކަމަށް.\nހޮހޮޅައިން އެއް ކުއްޖަކު ނެރެވިފައިވާއިރު، އަދި އިތުރު އަށް މީހުން ނެރެޖެހޭ. އެއީ، ތިން ކުދިންނާއި ކޯޗު، ޑޮކްޓަރު އަދި ނޭވީ ސީލްގެ ތިން މީހުން.\nBREAKING: Hoholhain Salaamaiy Kuri2Kujjakah Pneumonia Jehijjehttps://t.co/sY2hVRNfL2 https://t.co/sY2hVRNfL2\nއިތުރު ކުއްޖަކު ސަލާމަތްވެފައިވާކަމަށް ބައިނަލްއަޤުވާމީ ނޫސްތަކުން ބުނެފައިވިޔަސް، ރަސްމީ ފަރާތަކުން އަދި ކަށަވަރު ނުކޮށްދޭ\nހޮހޮޅައިން އިތުރު ކުއްޖަކު ސަލާމަތްކޮށްފި. އެހެންކަމުން، ޖުމުލަ ސަލާމަތްކުރެވުނު ކުދިންގެ އަދަދު9އަށް އަރައިފި\nކުދިން ސަލާމަތްކުރުމުގެ މަސައްކަތުގައި ބޭނުންކުރާ އެމްބިއުލާންސެއް\nހޮހޮޅައިގެ އިތުރު މައުލޫމާތެއް އަދި، ތައިލެންޑުގެ ރަސްމީ އެއްވެސް ފަރާތަކުން ހާމަކޮށްފައި ނުވޭ.\nMihaaru Hoholhaigaa Thibee Sih'hee Haalu Enme Dhah Kudhin https://t.co/JyAS96KrG3 https://t.co/JyAS96KrG3\nމިހާރު ހޮހޮޅަތެރޭގައި ތިބި ހަތަރު ކުދިންނާއި ކޯޗުގެ ޞިއްޙީ ޙާލަތު ވަރަށް ދަށްކަމަށް މައުލޫމާތު ލިބޭ. އެފަރާތްތަކާ އެކު ހޮހޮޅައިގައި ޑޮކްޓަރެއް ދަނީ ހަރަކާތްތެރިވަމުން.\nމައުލޫމާތު ލިބިފައިވާ ގޮތުގައި ވައިލްް ބޯރ ފުޓުބޯޅަ ޓީމުގައި ހިމެނޭ އުމުރުން އެންމެ ހަގު ކުއްޖާ އަދި ސަލާމަތް ނުކުރޭ. އޭނާގެ އުމުރަކީ 11 އަހަރު\nHoholhain Salaamaiy Kurevunu Kudhin Beynunvanee Meerukoh Kaanhttps://t.co/wvPQnDrRJB https://t.co/wvPQnDrRJB\nކުރީ ދެ ދުވަހުގެ އޮޕަރޭޝަނަށް ނެގި ވަގުތަށްވުރެ، މިއަދުގެ އޮޕަރޭޝަނަށް ނަގާ ވަގުތު ގިނަ ވާނެކަމަށް، ތައިލެންޑުގެ ނޭވީ ސީލް އިން ބުނެފި\nކުދިން ސަލާމަތްކުރުމުގެ މަސައްކަތުގައި ހަރަކާތްތެރިވާ ޓީމެއް\nހޮހޮޅައިން ސަލާމަތްކުރި ކުދިންނަށް ފަރުވާ ދެމުންދާ ހޮސްޕިޓަލްގެ ބޭރު\nހޮހޮޅައިގައި ތިބި ކުދިންގެ ތެރެއިން އެންމެ ފުރަތަމަ ހަތަރު ކުދިންނާ ބައްދަލުކުރުމުގެ ފުރުޞަތު، އެކުދިންގެ އާއިލާތަކަށް ދީފި.\nއެހެންނަމަވެސް، އެކުދިންނާ އާއިލާތަކަށް ބައްދަލުކުރެވިފައިވަނީ ބިއްލޫރިގަނޑެއްގެ ދެ ފަރާތުގައި ތިބެގެން. މި ފިޔަވަޅު އަޅާފައިވަނީ އަދި އެކުދިންގެ ފަރާތުން އެއްވެސް ބައްޔެއް ފެތުރުނަ ނުދިނުމަށް.\nތަމް ލުއަންގ ހޮހޮޅައިގައި ތާށިވެފައި ތިބި ކުދިން ސަލާމަތްކުރުމުގެ ތިންވަނަ ފިޔަވަހި ފަށާފައިވާކަމަށް، އޮޕަރޭޝަންގެ ކޮމާންޑަރ އަދި އެ ސަރަޙައްދުގެ ގަވަރުނަރު، ނަރޮންސަކް އޮސޮޓަނަކޯން ވިދާޅުވެއްޖެ. އޭނާ މިހެން ވިދާޅުވެފައިވަނީ މިއަދު ބޭއްވި ނޫސްވެރިންގެ ބައްދަލުވުމެއްގައި\nބާކީ ތިބި ހަތަރު ކުދިންނާއި ކޯޗު ސަލާމަތްކުރުމަށް ޑައިވަރުން ހޮހޮޅަ ތެރެއަށް ވަދެފައިވާއިރު، ވަރަށް ބޯކޮށް ވާރޭ ވެހެމުންދާކަމަށް ޚަބަރު ލިބޭ\nރޮއިޓަރސް: ޝިއަންގ ރާއީ ހޮސްޕިޓަލުން މައުލޫމާތު ދޭ ގޮތުގައި ސަލާމަތްކުރި ހުރިހާ ކުދިންގެ ހާލުވެސް ރަނގަޅު. އެކުދިން ދަނީ ވާހަކަ ދައްކަމުން އަދި ނަފްސާނީ ގޮތުންވެސް ދުޅަހެޔޮ.\nއެހެންނަމަވެސް، އެއް ކުއްޖެއްހެ ފުއްޕާމޭގައި އިންފެކްޝަން އުފެދިފައިވާއިރު އެހެން ކުއްޖެއްގެ ހިތުގެ ވިންދު ވަރަށް ދަށް، އެކަމަކު އެކުދިންގެ ހާލުވެސް އަންނަނީ ރަނގަޅުވަމުން\nހޮހޮޅައިގައި ބާކީ ތިބި ކުދިން ސަލާމަތްކުރުމުގެ މަސައްކަތް ފަށައިފި.\nހޮހޮޅައިން ސަލާމަތްކުރި ކުރި އަށް ކުދިންނަށް އަދިވެސް ފަރުވާ ދެމުން ދަނީ ހޮސްޕިޓަލުގައި. އެކުދިންނަށް ފަރުވާ ދެނީ ހޮސްޕިޓަލުގެ ޚާއްޞަ ބައެއްގައިކަމަށް މައުލޫމާތު ލިބޭ.\nތައިލެންޑުގެ ބޮޑުވަޒީރު، ތާށިވި ކުދިންގެ އާއިލާތަކާ ބައްދަލުކުރައްވަނީ\nހޮހޮޅައިގައި ތާށިވެފައިވާ ކުދިންގެ އާއިލާތަކާ، ތައިލެންޑުގެ ބޮޑުވަޒީރު، ޕްރަޔުތު ޗަން-އޮ-ޗާ ބައްދަލުކުރައްވައިފި. މި ބައްދަލުކުރެއްވުން އޮތީ ރޭ، ހޮހޮޅަ ހުންނަ ސަރަޙައްދުގައިކަމަށް، އެޤައުމުގެ ބޮޑުވަޒީރުގެ އޮފީހުން ބުނޭ.\nމިހާރު ސަލާމަތްކުރެވިފައިވާ ކުދިންނާވެސް، ބޮޑުވަޒީރު ބައްދަލުކުރެއްވުމަށްވަނީ ހަމަޖެހިފައި.\nތައިލެންޑުގެ އުތުރުގެ ސަރަޙައްދެއްގައި ހުންނަ ތަމް ލުއަންގ ހޮހޮޅައިގައި ތާށިވެފައިވާ "ވައިލްޑް ބޯރ" ފުޓުބޯޅަ ޓީމުގެ ކުޅުންތެރިންނާ ކޯޗު ސަލާމަތްކުރުމަށް، އެޤައުމުގެ ކަމާ ބެހޭ ފަރާތްތަކުން، އެހެން ގިނަ ފަރާތްތަކެއްގެ މަދަދާއެކު ފަށާފައިވާ އޮޕަރޭޝަނުގެ ދެ ފިޔަވައްސެއް މިހާރުވަނީ ނިމިފައެވެ.\nއޮޕަރޭޝަނުގެ ދެ ފިޔަވައްސެއް ނިމިފައިވާއިރު، ދެ ދުވަހުން، ހޮހޮޅައިގެ ތިބި ކުދިންގެ ތެރެއިން އަށް ކުއްޖަކު ވަނީ ސަލާމަތްކޮށްފައެވެ.\nމި ވަރުގަދަ އޮޕަރޭޝަނުގައި އެކި ޤައުމުތަކަށް ނިސްބަތްވާ 90 ޑައިވަރުން ދަނީ ހަރަކާތްތެރިވަމުންނެވެ. ހަމައެހެންމެ، މައިދާނުގައި، އަވަސް އަދި އެހެނިހެން އެހީތައް ފޯރުކޮށްދިނުމަށް 1000 މީހުން ދަނީ ހަރަކާތްތެރިވަމުންނެވެ.\nމި ކުދިން ސަލާމަތްކުރުމުގެ އޮޕަރޭޝަން ރޭވިފައިވާ ގޮތުން، ކުދިން ތިބި ސަރަޙައްދުން، ހޮހޮޅައިގެ ބޭރަށް ކޮންމެ ކުއްޖަކާއެކުވެސް، ތަޖުރިބާކާރު ދެ ޑައިވަރުން އަންނާނެއެވެ. ޑައިވަރުންނާއެކު މި ކުދިން އަންނައިރު، ކޮންމެ ކުއްޖެއްގެ މޫނުގައިވެސް، މުޅި މޫނު ފޮރުވޭވަރުގެ މާސްކެއް އަޅާފައިވާއިރު، ވައިފުޅިވެސް ގުޅާފައިވެއެވެ.\nހޮހޮޅައިން ނެރުމަށްފަހު، ދެން ކުދިން ގެންދަނީ ހޮހޮޅައިގެ ކައިރީގައި ހުންނަ ވަގުތީ ހޮސްޕިޓަލަކަށެވެ. އެމްބިއުލާންސްގައި އެތަނަށް ގެންދާއިރު، އެއަށްފަހު ހެލިކޮޕްޓަރުގައި ކުދިން ގޮވައިގެން ޝިއަންގ ރާއީ ހޮސްޕިޓަލުގެ ކައިރީގައި ހުންނަ، އަސްކަރީ ވައިގެ ބަނދަރަކަށް ޖައްސައެވެ. އެތަނުން، ހޮސްޕިޓަލާ ހަމައަށް، ވަރުގަދަ ސަލާމަތީ ފިޔަވަޅުތަކަކާއެކު ކުދިން ހޮސްޕިޓަލަށް ގެންދަނީ އެމްބިއުލާންސްގައެވެ.\nމިއަދުވެސް، ހޮހޮޅައިގައި ތާށިވެފައި ތިބި ކުދިންތަކެއް ސަލާމަތް ކުރާނެކަމަށް ބެލެވެއެވެ. އެވަގުތަކަށް އެތައް ބަޔަކު ދަނީ އިންތިޒާރު ކުރަމުންނެވެ.\nޖުލައި 10, 2018 00:10\nލިޔުމުގެ މަުލޫމާތު ނުބައި ރަނގަޅު ގޮތަކީ2ދުވަހުން 8ކުދިން\nޖުލައި 10, 2018 07:22\n2 ދުަވަހުން 8 ކުދިން ކަމަށް އޮތީވެސް\nޖުލައި 10, 2018 00:45\nރަގަޅު ދެދުވަހުން 8 ކުދިން ނަމަވެސް ވަގުތުނޫހުން މި ހަބަރު ވަގުތުން ވަގުތަށް ގެނެސް ދޭތީ ވަރަށް ބޮޑަށް އުފާކުރަން\nޖުލައި 10, 2018 07:35\nއަދިވެސް ތަނެއް އޮތިޔާ ބޯމަހާލާތި އިންޒާރަކަށް ބެލުމެއްނެތި\nޖުލައި 10, 2018 08:31\nލިޔުމުގައިވެސް އޮތީ ދެ ދުވަހުން 8 ކުދިން ކަމަށް... ރަނގަޅަށް ކިޔާފަ ކޮމެންޓް ކުރައްވާ!\nޖުލައި 10, 2018 12:28\nކިހިނެތްވާނެވާ ފަލަސްތީނުގެ ކުދިންގެ މައުލޫމާތު ބުރޭކިންނިއުސްގައި 24 ގަޑިއިރު ގެނެސްދިނުން...\nޖުލައި 10, 2018 12:32\nކިހިނެއް އަސްލު މި ކުދިން ތިހާ އަޑީގަ އޮތް ހޮހޮޅައަކަށް ވަނީ.. އަދި ތާށި ވި ގޮތުގެ ތަފްސީލެއް ބުނެލަ ދިބާ ޕްލީސް...؟\nޖުލައި 10, 2018 15:17\nއެކުދިން އެ ތަން ބަލަން ވެގެން ވެދީ ދެން އެމީހުން ނުކުންނަން އުޅުނުތަނާ ވާރޭ ވެހެން ފެށީ ދެން އެ މީހުންނަށް ނުނުކުމެވުނު\nޖުލައި 10, 2018 13:32\nވަގުތު ނޫހުން ތިކުރާ މަސައްކަތަށް ހަމަ ސާބަސް. އިރުކޮޅަކާ މި ލިންކް ރިފްރެޝް ކޮށްކޮށް މިއިންނަނީ\nޖުލައި 10, 2018 15:56\nޖުލައި 10, 2018 17:35\nޥަގުތު ނޫހައް ޝުކުރިއްޔާ


MDP ah vanumah2mas thereygai 33,000 ah vure gina meehun hushahalhaifi | Mihaaru\nއެމްޑީޕީގެ މެމްބަރުންތަކެއް: ފާއިތުވި ދެ މަހުގެ ތެރޭގައި 30،000 އަށްވުރެ ގިނަ ފޯމު ވަނީ ހުށަހަޅާފައި . -- ފޮޓޯ: ނިޝާން އަލީ/މިހާރު\nއެމްޑީޕީއަށް ވަނުމަށް ދެ މަސް ތެރޭގައި 33،000 އަށް ވުރެ ގިނަ މީހުން ހުށަހަޅައިފި\n11 ޑިސެމްބަރ 2018 - 17:21 20 comments\nއެމްޑީޕީގެ މެމްބަރަކަށް ވުމަށްޓަކައި މިދިޔަ ދެ މަސް ދުވަހުގެ ތެރޭގައި 33،000 އަށް ވުރެ ގިނަ މީހުން ފޯމު ހުށަހަޅާފައިވާ ކަމަށް އެ ޕާޓީން މިއަދު ބުނެފި އެވެ.\nސަރުކާރު ހިންގާ ކޯލިޝަންގެ މައި ޕާޓީގެ ޑެޕިއުޓީ ސެކްރެޓަރީ ޖެނެރަލް އަފްޝަން ލަތީފް ވިދާޅުވީ، މިދިޔަ އޮކްޓޯބަރު މަހުން ފެށިގެން މިހާތަނަށް 33،000 އަށް ވުރެ ގިނަ މީހުންގެ ފޯމު ލިބިފައިވާ ކަމަށެވެ. އެ ފޯމުތައް ޕްރޮސެސް ކުރުމަށް ފަހު މި މަހުގެ ފަހުކޮޅު އިލެކްޝަންސް ކޮމިޝަން (އީސީ) އަށް ފޮނުވާނެ ކަމަށް އޭނާ ވިދާޅުވި އެވެ.\nއީސީގެ ވެބްސައިޓުގައިވާ ގޮތުން، އެމްޑީޕީގެ ދަފުތަރުގައި މިދިޔަ ޖުލައި މަހުގެ ނިޔަލަށް ތިބީ 29،008 މީހުންނެވެ. މީގެ ކުރިން ވެސް މެމްބަރުން އެންމެ ގިނަ ޕާޓީ އަކީ އެމްޑީޕީ އެވެ. ނަމަވެސް މެމްބަޝިޕް ފޯމުގައި ފިންގަޕްރިންޓް ޖަހައިގެން ނޫނީ ސިޔާސީ ޕާޓީއެއްގެ މެމްބަރަކަށް ނުވެވޭ ގޮތަށް ގާނޫނު އިސްލާހުކުރުމާ އެކު، އެ ޕާޓީގެ ގިނަ އަދަދެއްގެ މެމްބަރުންތަކެއް ވަނީ އީސީގެ ދަފްތަރުން އުނިވެފަ އެވެ.\nއަފްޝަން ވިދާޅުވި ގޮތުގައި އެމްޑީޕީގެ ދަފުތަރުގައި މިވަގުތު 50،000 އެއްހާ މީހުން އެބަ ތިއްބެވެ. މިހާރު ލިބިފައިވާ 33،000 އަށް ވުރެ ގިނަ ފޯމު ޕްރޮސެސް ކޮށް ނިމުމުން، އެ ޕާޓީގެ މެމްބަރުންގެ އަދަދު 80،000 އަށް ވުރެ މަތިވާނެ އެވެ.\nއީސީގެ ދަފުުތަރުގައިވާ ގޮތުން މިދިޔަ ޖުލައި މަހުގެ ނިޔަލަށް މެމްބަރުން އެންމެ ގިނަ ޕާޓީ އަކީ އޭރު ވެރިކަން ކުރަމުން އައި ޕާޓީ، ޕީޕީއެމެވެ. އެއީ 48،129 އެވެ. ތިން ވަނަ އަށް އެންމެ ގިނައީ ޕީޕީއެމާ އެކު ކޯލިޝަން ހަދާފައިވާ އެމްޑީއޭގެ މެމްބަރުންނެވެ. އެ ޕާޓީގައި އޭރު 10،648 މެމްބަރުން ތިއްބެވެ. ޖުމްހޫރީ ޕާޓީގައި ތިބީ 10،090 މެމްބަރުންނެވެ. އަދާލަތު ޕާޓީގައި ހިމެނެނީ 6795 މެމްބަރުންނެވެ.\nފާއިތުވި ދެ މަހުގެ ތެރޭގައި އެމްޑީޕީއަށް ގިނަ އަދަދެއްގެ މެމްބަރުންތަކެއް ސޮއިކޮށްފައި ވަނީ އަންނަ މާޗް މަހު ބާއްވާ ރައްޔިތުންގެ މަޖިލިސް އިންތިހާބުގައި ވާދަކުރުމަށް، އެ ޕާޓީގެ ޓިކެޓް ދިނުމަށް ބާއްވާ ޕްރައިމަރީއާ ދިމާކޮށެވެ. އެއީ ޕްރައިމަރީގައި ވޯޓު ލެވޭނީ މިދިޔަ ހުކުރު ދުވަހާ ހަމައަށް އެމްޑީޕީއާ ގުޅިފައިވާ މެމްބަރުންނަށް ކަމަށް ވާތީ އެވެ.\nއިތުރު ލިޔުންތައް އެމްޑީޕީ އިލެކްޝަންސް ކޮމިޝަން ސިޔާސީ ޕާޓީ


މިނިސްޓްރީ އޮފް ކޮމިއުނިކޭޝަން، ސައެންސް އެންޑް ޓެކްނޯލޮޖީ - The President's Office\n1. ދިވެހިރާއްޖޭގައި ކޮމިއުނިކޭޝަނާއި، ސައެންސާއި، ޓެކްނޮލޮޖީގެ ދާއިރާތައް ކުރިއެރުވުމަށް ބޭނުންވާ ޤައުމީ ތަޞައްވުރު އެކުލަވާލައި، އެ ދާއިރާތަކާގުޅޭ ސިޔާސަތުތައް ކަނޑައަޅައި ހިންގުން.\n2. ދައުލަތުގެ ޑޭޓާ ސެންޓަރުތައް ޤާއިމްކުރުމާއި، ޑޭޓާ އިންޓަގްރޭޓް ކުރުމާއި، ޑޭޓާ މެނޭޖްކޮށް، ޑޭޓާ ރައްކާކުރުމުގެ ސިޔާސަތުތައް ކަނޑައަޅައި ހިންގުން.\n3. ކޮމިއުނިކޭޝަނާއި، ސައެންސާއި، ޓެކްނޮލޮޖީގެ ދާއިރާއިން ރާއްޖެއަށް ބޭނުންވާ އިންފްރާސްޓްރަކްޗަރ ބިނާކުރުމުގެ ސިޔާސަތުތައް ކަނޑައަޅައި ހިންގުން.\n4. އިންޓަރނޭޝަނަލް ޓެލެކޮމިއުނިކޭޝަން ޔޫނިއަން (އައި.ޓީ.ޔޫ) އާއި، އޭޝިޔާ ޕެސިފިކް ޓެލެކޮމިއުނިކޭޝަން (އޭ.ޕީ.ޓީ) ކޮންވެންޝަންތަކުގައިވާ އުސޫލުތަކާއެއްގޮތަށް ރާއްޖޭގެ ޓެލެކޮމިއުނިކޭޝަނުގެ ޚިދުމަތާބެހޭ ސިޔާސަތުތައް ކަނޑައަޅައި ހިންގުން.\n5. ޔުނިވަރސަލް ޕޯސްޓަލް ޔޫނިއަން (ޔޫ.ޕީ.ޔޫ) ކޮންވެންޝަންތަކުގައިވާ އުސޫލުތަކާއެއްގޮތަށް ރާއްޖޭގެ ޕޯސްޓުގެ ޚިދުމަތާބެހޭ ސިޔާސަތުތައް ކަނޑައަޅައި ހިންގުން.\n6. ޤައުމީ ތަރައްޤީގެ ޕްލޭންގައި އެކަށައަޅާ ތަރައްޤީގެ ލަނޑުދަނޑިތައް ހާސިލުކުރުމަށް، ކޮމިއުނިކޭޝަނާއި ސައެންސާއި ޓެކްނޮލޮޖީގެ މާސްޓަރޕްލޭން އެކުލަވާލައި ތަންފީޒުކުރުން.\n7. ކޮމިއުނިކޭޝަނާއި، ސައެންސާއި، ޓެކްނޮލޮޖީގެ ދާއިރާތަކުން ސަރުކާރުން ހިންގަން ބޭނުންވާ މަޝްރޫޢުތައް ރާވައި ހިންގުން.\n8. ރާއްޖޭގެ ރައްޔިތުންގެ ދިރިއުޅުމުގެ ފެންވަރު އެއްދުވަހުން އަނެއް ދުވަހަށް މަތިކުރުމަށްޓަކައި ރާއްޖޭގެ މާޙައުލާ ގުޅޭ އިލެކްޓްރިކް ކަރަންޓްފަދަ ހަކަތަ އުފައްދައިދޭ ވަސީލަތްތައް ހޯދައި، އެފަދަ ވަސީލަތްތައް ރާއްޖެއަށް ތަޢާރުފުކުރުމާބެހޭގޮތުން ކުރަންޖެހޭ ކަންތައްތައް ކަމާބެހޭ ފަރާތްތަކާ ގުޅިގެން ކުރުން.\n9. ރާއްޖޭގެ މާހައުލާގުޅޭ ތިމާވެއްޓާ ރައްޓެހި ހަކަތަ އުފެއްދިދާނެ ވަޞީލަތްތަކާބެހޭ ދިރާސާތައްކޮށް، ކަމާބެހޭ ފަރާތްތަކާގުޅިގެން އެފަދަ ވަޞީލަތްތައް ރާއްޖެއަށް ތަޢާރުފުކުރުން.\n10. ރާއްޖޭގެ ތަރައްޤީއަށް ބޭނުންވާ އައު ޓެކްނޮލޮޖީ ރާއްޖެއަށް ތަޢާރުފުކުރުމާއި، އެފަދަ ޓެކްނޮލޮޖީއާބެހޭ މިންގަނޑުތައް ކަނޑައެޅުން.\n11. އެކިއެކި ދާއިރާތަކުން ސައެންސާއި ޓެކްނޮލޮޖީއާގުޅޭ ދިރާސާކުރާނެ ސައެންސްވެރިންނާއި ޓެކްނޮލޮޖިސްޓުން އުފައްދައި، ތަރައްޤީކުރުން.\n12. ރާއްޖޭގައި ކޮމްޕިއުޓަރ ޓެކްނޯލޮޖީ ކުރިއަރުވައި، އެކި ރޮނގު ރޮނގުން ރާއްޖޭގައި ދޭ ޚިދުމަތްތަކުގެ ފެންވަރު ކޮމްޕިއުޓަރ ޓެކްނޯލޮޖީ ބޭނުންކޮށްގެން މަތިކުރެވޭނެ ގޮތްތައް ހޯދުން.\n13. ރާއްޖޭގެ ކުރިއެރުމާއި ތަރައްޤީގައި ކޮމިއުނިކޭޝަނާއި، ސައިންސާއި ޓެކްނޮލޮޖީގެ ދައުރު ފުޅާކުރުމަށް، އެ ދާއިރާތަކަށް މީހުން އަހުލުވެރިކޮށް، ހޭލުންތެރިކުރުވުން.\n14. ރާއްޖެއަށް އެންމެ ފައިދާކުރަނިވިގޮތަށް ސައެންސާއި ޓެކްނޮލޮޖީގެ ބޭނުން ހިފުމަށްޓަކައި، ސައެންސާއި ޓެކްނޮލޮޖީގެ ދާއިރާއިން ދިރާސާތައްކުރުމާއި، އެފަދަ ދިރާސާތައްކުރުމަށް ހިތްވަރުދިނުން.\n15. ސައެންސާއި ޓެކްނޯލޮޖީގެ ދާއިރާ ތަރައްޤީކޮށް ކުރިއެރުވުމަށް ޤާއިމުކުރާ ޤައުމީ ސައެންސް ފައުންޑޭޝަން ޤާއިމުކޮށް ހިންގުން.\n16. ރާއްޖޭގައި ސައެންސާއި، ޓެކްނޯލޮޖީގެ ޕާކްތަކާއި އިންޓަރެކްޓިވް ސެންޓަރުތަކާއި އިންކިއުބޭޓަރތައް ޤާއިމުކުރުމާބެހޭ ސިޔާސަތުތަކާއި ސްޓްރެޓަޖީތައް ކަނޑައަޅައި، މިފަދަ ތަންތަން ޤާއިމުކޮށް ހިންގުން.\n17. ސައެންސާއި ޓެކްނޮލޮޖީގެ ދާއިރާއިން ރިސާޗް އެންޑް ޑިވެލޮޕްމަންޓަށް ސްޓެރެޓެޖީތައް އެކުލަވައިލައި، ރިސަރޗް އެންޑް ޑިވެލޮޕްމަންޓްގެ މަސައްކަތްތައްކުރުމަށް ގްރާންޓް ދިނުން.\n18. ރާއްޖޭގައި ސައެންސާއި ޓެކްނޮލޮޖީގެ ދާއިރާ ކުރިއެރުވުމަށް ބައިނަލްއަޤްވާމީ އެހީ (ގްރާންޓް) ހޯދައި، ސައެންސާއި ޓެކްނޮލޮޖީގެ ވަޞީލަތްތައް އިތުރުކުރުން.\n19. ކޮމިއުނިކޭޝަނާއި، ސައެންސާއި، ޓެކްނޮލޮޖީގެ ދާއިރާއިން އިންސާނީ ވަސީލަތް ތަރައްޤީކުރުމުގެ ސިޔާސަތުތައް ކަނޑައަޅައި، ކަމާބެހޭ ފަރާތްތަކާގުޅިގެން އެ ސިޔާސަތުތައް ތަންފީޒުކުރުން.\n20. ކޮމިއުނިކޭޝަނާއި، ސައެންސާއި، ޓެކްނޮލޮޖީގެ ދާއިރާއިން އިންސާނީ ވަސީލަތް ތަރައްޤީކުރުމާބެހޭގޮތުން ހޭލުންތެރިކަން އިތުރުކުރުމުގެ ޕްރޮގްރާމްތައް ރާވައި ހިންގުން.\n21. ކޮމިއުނިކޭޝަނާއި، ސައެންސާއި، ޓެކްނޮލޮޖީގެ ދާއިރާތައް ރާއްޖޭގެ ތަޢުލީމީ ނިޒާމުގައި ހިމަނައި، ތަރައްޤީކޮށް ހަރުދަނާކުރުމަށްޓަކައި ކުރެވޭ މަސައްކަތްތަކުގައި ކަމާބެހޭ ފަރާތްތަކަށް އެހީތެރިވެ، މަޢުލޫމާތު ފޯރުކޮށްދިނުން.\n22. ޤައުމީ ތަރައްޤީގެ ޕްލޭންގައި އެކަށައަޅާ ތަރައްޤީގެ ލަނޑުދަނޑިތައް ހާސިލުކުރުމަށް އެކުލަވައިލާ ކޮމިއުނިކޭޝަނާއި ސައެންސާއި ޓެކްނޮލޮޖީގެ މާސްޓަރޕްލޭންތަކުގެ ދަށުން ހިންގާ މަޝްރޫޢުތަކާއި، ޙަރަކާތްތަކާމެދު ޢާންމުންގެ ހޭލުންތެރިކަން އިތުރުކުރުން.\n23. ކޮމިއުނިކޭޝަނާއި، ސައެންސާއި، ޓެކްނޮލޮޖީގެ ދާއިރާއިން ކަމާބެހޭ ފަރާތްތަކަށް ބޭނުންވާ ފަންނީ ލަފައާއި މަޝްވަރާދިނުން.\n24. މިނިސްޓްރީގެ މަސައްކަތްތަކާ ގުޅުންހުރި، ރާއްޖެއާއި، ރާއްޖޭން ބޭރުގެ ފަރާތްތަކާ ގުޅިގެން ކުރަންޖެހޭ ކަންތައްތައް ކުރުން.\n25. ކޮމިއުނިކޭޝަން، ސައިންސް އެންޑް ޓެކްނޯލޮޖީގެ ދާއިރާއިން ބައިނަލްއަޤުވާމީ މުޢާހަދާތަކާއި އެއްބަސްވުންތަކުގައި ރާއްޖޭގެ ފަރާތުން ބައިވެރިވުމާއި، މި މުޢާހަދާތަކާއި އެއްބަސްވުންތަކަށް ޢަމަލުކުރުމަށްޓަކައި ކުރަންޖެހޭ ކަންތައްތައް ކުރުމާއި، މި މުޢާހަދާތަކާއި އެއްބަސްވުންތަކުގެ ދަށުން ދިވެހި ސަރުކާރުގެ ފަރާތުން ކުރަންޖެހޭ ކަންތައްތައް ހިންގައި ވިލަރެސްކުރުން.\n26. މިނިސްޓްރީގެ މަސައްކަތްތަކާ ގުޅިގެން ޤާނޫނީ ގޮތުން ހިންގަންޖެހޭ ކަންތައްތައް ހިންގައި ބެލެހެއްޓުން.\nތިރީގައިމިވާ ތަންތަން ހިނގަމުންދާނީ، މިނިސްޓްރީ އޮފް ކޮމިއުނިކޭޝަން، ސައެންސް އެންޑް ޓެކްނޯލޮޖީގެ ދަށުންނެވެ.\n1. ކޮމިއުނިކޭޝަންސް އޮތޯރިޓީ އޮފް މޯލްޑިވްސް\n2. ނޭޝަނަލް ސެންޓަރ ފޮރ އިންފޮމޭޝަން ޓެކްނޯލޮޖީ\n)މ) ޓެލެކޮމިއުނިކޭޝަން ނަންބަރިންގ ޕްލޭންއާއި އެނޫނަސް ޓެލެކޮމިއުނިކޭޝަންގެ ޚިދުމަތްތައް ދިނުމުގައި އިލެކްޓްރޯނިކް ޛަރީޢާއިން އެޑްރެސްކުރުމާބެހޭ އެންމެހައި ފަންނީ އަދި އިދާރީ ކަންކަން ހިންގައި ބެލެހެއްޓުން.\n)ގ) ޓެލެކޮމިއުނިކޭޝަންގެ ވަސީލަތްތައް ޤާއިމުކުރުމުގައި ތިމާވެށި ޙިމާޔަތްކުރުމަށްޓަކައި އެކަށީގެންވާ ފިޔަވަޅު އެޅުމަށް ޓެލެކޮމިއުނިކޭޝަންގެ ޞިނާޢަތުގައި ޙަރަކާތްތެރިވާ ފަރާތްތަކަށް ބާރުއަޅައި، ހިތްވަރުދިނުން.\n)ޏ) ޓެލެކޮމިއުނިކޭޝަންގެ ޞިނާޢަތާ ގުޅުންހުރި ކަންކަމާ ބެހޭގޮތުން ޢާންމުންނަށް މަޢުލޫމާތު ފޯރުކޮށްދީ އިރުޝާދުދިނުން.\n1. ދިވެހިރާއްޖޭގެ އިޤްތިޞާދީ ތަރައްޤީއާއި އިޖްތިމާޢީ ދުޅަހެޔޮކަމަށް މަގުފަހިކޮށްދޭނެ ގޮތެއްގެމަތިން ހުރިހައި އިންފޮމޭޝަން ޓެކްނޯލޮޖީ(IT)ގެ ޚިދުމަތްތައް ފޯރުކޮށްދިނުން.\n4. ދިވެހިރާއްޖޭގެ އިޤްތިޞާދީ ތަރައްޤީއާއި އިޖްތިމާޢީ ދުޅަހެޔޮކަމަށް އެކަށޭނަ އިންފޮމޭޝަން ޓެކްނޯލޮޖީގެ ޤައުމީ ޕްލޭންއާއި، ސްޓްރެޓިޖީތަކާމެދު ކަމާބެހޭ ފަރާތްތަކަށް ލަފާ ދިނުމާއި، ސަރުކާރުން ކަނޑައަޅާ އިންފޮމޭޝަން ޓެކްނޯލޮޖީގެ ސިޔާސަތުގެ މުރާދު ހާސިލުކުރުމަށް ބޭނުންވާ މަޝްރޫޢުތަކާއި ޕްލޭންތައް ރާވައި، ވިލަރެސްކޮށް ހިންގުން.\n5. އިންފޮމޭޝަން ޓެކްނޯލޮޖީގެ ޒަރީއާއިން ރާއްޖޭގައި ތަޢުލީމާއި މަޢުލޫމާތު އަދި ވިޔަފާރިކުރިއެރުވުމަށް މަގުފަހިކޮށްދިނުން.\n6. ދައުލަތުގެ އުފެއްދުންތެރިކަން އިތުރުކޮށް، ޢާންމުކޮށް މަޢުލޫމާތުދިނުމުގެ މަގު ފުޅާކޮށް، ސަރުކާރުގެ ޚިދުމަތްތައްދިނުން ހަލުވިކުރުމަށާއި، ރާއްޖޭގައި "އިލެކްޓްރޯނިކް ގަވަރންމަންޓް" (އީ-ގަވަރންމަންޓް) ޤާއިމުކުރުމަށްޓަކައި ސަރުކާރުގެ "އިންފޮމޭޝަން ސިސްޓަމްސް ޕްލޭން" ތަރައްޤީކޮށް ވިލަރެސްކޮށް ހިންގުން.\n7. އިންފޮމޭޝަން ޓެކްނޯލޮޖީއާއި އެއާ ގުޅިފައިވާ ސިނާޢީ މަސައްކަތްތައް ރާއްޖޭގައި ތަރައްޤީކޮށް ހަލުވި ކުރުމަށްޓަކައި، ސަރުކާރުގެ ދާއިރާތަކާއި އިންފޮމޭޝަން ޓެކްނޯލޮޖީގެ އިންޑަސްޓްރީ ބައިވެރިކޮށްގެން ކަމާބެހޭ ސިޔާސަތުތަކަށާއި ޓެކްނޯލޮޖީއަށް އަންނަ ބަދަލުތައް ދިރާސާކުރުމާއި، އިންފޮމޭޝަން ޓެކްނޯލޮޖީއާއި އެއާގުޅިފައިވާ ސިނާޢީ މަސައްކަތްތައް ތަރައްޤީކުރުމުގެ ކަންކަން ކަމާބެހޭ ފަރާތްތަކާ ގުޅިގެން ކުރުން.\n8. ކޮމްޕިއުޓަރައިޒް ކުރުމާއި، އިންފޮމޭޝަން ޓެކްނޯލޮޖީ ބޭނުންކޮށްގެން ހިންގާ ކަންތައްތަކުގައި ރާއްޖޭގައި ބޭނުންކުރަންވީ، އެއިރަކަށް އެންމެ އެކަށީގެންވާ މިންގަނޑުތަކާއި، "ގައިޑްލައިން" ތަކާއި "ބެންޗްމާކް" ތައް ކަނޑައަޅައި، ޢާންމުކުރުން.\n11. ވިލަރެސްކުރެވިގެން ލާމެހިފައިވާ ގޮތެއްގައި އިންފޮމޭޝަން ސިސްޓަމްސް ތަރައްޤީކޮށް، ހިންގައި، ބެލެހެއްޓުމަށްޓަކައި، ސަރުކާރުގެ އިންފޮމޭޝަން ސިސްޓަމްސް ސަރވޭ ކުރުން.\nމިނިސްޓްރީ އޮފް ކޮމިއުނިކޭޝަން، ސައެންސް އެންޑް ޓެކްނޯލޮޖީގެ މަސައްކަތްތައް


Sarukaarah ahareh: Heyo badhalaai idhikolhah fenunu goasthah! | Mihaaru\nސަރުކާރަށް އަހަރެއް: ހެޔޮބަދަލާއި އިދިކޮޅަށް ފެނުނު ގޯސްތައް!\nވެރިކަމުގެ ހުވާ ކުރައްވައި ރައީސް އިބްރާހިމް މުހައްމަދު ސޯލިހް ރައްޔިތުންނާ ވާހަކަފުޅު ދައްކަވަނީ. --ފޮޓޯ/މިހާރު\nނޮވެމްބަރު، 17، 2018 ގައި އާ ފެށުމަކާ އެކު ދިވެހިން އުއްމީދުކުރީ ހެޔޮވެރިކަމަކަށެވެ. އެ ދުވަހު، ވެރިކަމާ ހަވާލުވެވަޑައިގަތް އިބްރާހިމް މުހައްމަދު ސޯލިހްގެ ފަރާތްޕުޅުން ރައްޔިތުން އެދުނީ ނިމިދިޔަ ފަސް އަހަރުގެ ގޯސްތައް ތަކުރާރު ނުކުރެއްވުމަށެވެ. ގާނޫނުއަސާސީގެ ބާރުކަނޑުވާލައި މުއައްސަސާތައް މުށުތެރެއަށް ލައްވައި ހައްގުތައް ނިގުޅައިގަނެ ރައްޔިތުންނާ މެދު ތަފާތުކުރުން ނުގެންގުޅުމަށެވެ. ގާނޫނީ އިމުން ބޭރުވެފައި އޮތް ދައުލަތަށް، ހަމަ މަގަށް އަޅުވައި ދިނުމަށެވެ.\nމި އިހްސާސްތައް ރައީސް އިބްރާހިމް މުހައްމަދު ސޯލިހަށް އެނގިވަޑައިގަންނަވަ އެވެ. ވެރިކަމުގެ ހުވާކުރައްވައި ދެއްވި ތަގުރީރު ފެއްޓެވީ އެ އިހްސާސްތަކަށް ޖަވާބު ދެއްވަމުންނެވެ.\n"ނިމިދިޔަ ރިޔާސީ އިންތިޚާބުގައި ރައްޔިތުން އަޅުގަނޑަށް ވޯޓު ދެއްވި ސަބަބު، އެންމެ ހިނދުކޮޅަކަށް ވެސް އަޅުގަނޑުގެ ހަނދާނުން ފޮހެވިގެން ނުވާނެ،" ވާހަކަފުޅު ފައްޓަވަމުން ރައީސް ވިދާޅުވި އެވެ.\n"ރައްޔިތުން ވޯޓު ދެއްވީ އިންސާފުގެ މަގަށް މި ރާއްޖެ ގެންދަން. އަމާން ވެއްޓެއް ގާއިމުކުރުމަށް. ކޮރަޕްޝަނާއި ވައްކަން ނައްތާލުމަށް. ނުލިބިވާ އެންމެ އަސާސީ ޚިދުމަތްތައް ކަމުގައިވާ ބޯހިޔާވަހިކަމާއި ފެނާއި ނަރުދަމާގެ ނިޒާމު ހޯދައިދިނުމަށް އަޅުގަނޑު ވީ ވައުދުތަކުގެ މައްޗަށް. މީގެތެރެއިން އެއްވެސް ވައުދަކީ އަޅުގަނޑު ހަނދާން ނައްތާލާނެ ވައުދެއް ނޫން."\nރައީސުލްޖުމްހޫރިއްޔާ ކަމުގެ ހުވާ ކުރެއްވުމަށްފަހު އިބްރާހިމް މުހައްމަދު ސޯލިހު ވާހަކަފުޅު ދައްކަވަނީ. -- ނިޝާން އަލީ / މިހާރު ފޮޓޯ\nމި ވައުދުތަކާ އެކު ވެރިކަމަށް މިއަދު އަހަރެއް ފުރުނު އިރު ނަތީޖާ ކިހިނެއް ހެއްޔެވެ؟ އެއް އަހަރަށް އުއްމީދުކުރިވަރުގެ ބަދަލެއް ފެނުނު ހެއްޔެވެ؟\nމި ސުވާލުތަކުގެ ޖަވާބު ސަރުކާރާއި އިދިކޮޅުން ދިނީ އެ ބައެއްގެ ކޮޅަށް ތިލަފަތް ބަރުކޮށެވެ.\nސަރުކާރުގެ އިސް ބޭފުޅުން ވިދާޅުވަނީ، ވެރިކަމުގެ ފުރަތަމަ އަހަރު "ކާމިޔާބު" ކަމަށެވެ. ފުރަތަމަ ސަތޭކަ ދުވަހަށް ކަނޑައެޅި ވައުދުތަކުގެ 83 ޕަސެންޓް ކާމިޔާބުވެ، ފުރަތަމަ އަހަރަށް ކަނޑައެޅި ކަންކަން ވެސް ހާސިލްވެއްޖެ ކަމަށެވެ.\nމި ކާމިޔާބީން އިދިކޮޅަށް ފެންނަނީ ހުސް ގޯސްތަކެވެ. ސަރުކާރުގެ ނާގާބިލް ކަމެވެ. ރައްޔިތުންނަށް ޚިދުމަތް ދިނުމުގައި ނުކުޅެދިފައިވާ މަންޒަރެވެ. ގައުމުގެ ހާލަތު ގޯސްވަމުންދާ މިންވަރެވެ.\nމިސްރާބު ގޯސް، ކުރިމަގު ބަނަ!\nއިދިކޮޅު ޕީޕީއެމުން މި ސަރުކާރާ މެދު ދެކޭ ގޮތް ހާމަކުރެއްވި، އެ ޕާޓީގެ ނައިބު ރައީސް އަދި ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަހްމަދު ޝިޔާމް ވިދާޅުވީ އަހަރު ފުރުނު އިރު ރައްޔިތުންނަށްޓަކައި މި ސަރުކާރަށް ކޮށްދެވުނު ކަމެއް ނެތް ކަމަށެވެ. އޭނާ ސިފަކުރެއްވި ގޮތުގައި، ވެރިކަމަށް ވަޑައިގަތުމަށް ރިޔާސީ ކެމްޕޭންގައި ވެވަޑައިގަތް ވައުދުތައް ވީ ތަނެއް ނޭނގެ އެވެ. ވައުދު ނުފުއްދައި މުޅިން ވެސް ދައްކަނީ ހުއްޖަތުތަކެއް ކަމަށް ވިދާޅުވި އެވެ.\nޕީޕީއެމަށް މެމްބަރުންތަކެއް ސޮއިކުރުމަށް ބޭއްވި ޖަލްސާގައި ކުރީގެ ރައީސް އަބްދުﷲ ޔާމީނާއި އިދިކޮޅުގެ އިސް ބައއް ބޭފުޅުން ބައިވެރިވެވަޑައިގަންނަވަނީ. --- ފޮޓޯ: ހުސެއިން ވަހީދު/ މިހާރު\nވެރިކަމުގެ ފުރަތަމަ 100 ދުވަހަށް ކަނޑައެޅި ވައުދުތަކުގެ ތެރެއިން ވެސް ގިނައީ ނުފުއްދޭ ވައުދުތަކެއް ކަމަށާއި އެއް އަހަރުން ފުއްދަން ވެވަޑައިގަތް ވައުދުތަކުގެ ތެރެއިން މިހާތަނަށް ހާސިލްވީ 32 ޕަސެންޓް ކަމަށް ވިދާޅުވި އެވެ.\nއިދިކޮޅުގެ އެންމެ ބޮޑު ފާޑުކިއުމަކީ ޚިދުމަތް ދިނުމުގައި މި ސަރުކާރު ލަސްވުމެވެ. ބޯހިޔާވަހިކަން ފަދަ، ރައްޔިތުން އެދި ތިބި ބޮޑު އެންމެ މަޝްރޫއެއްގައި ވެސް އަތްނުލައި ނުވަތަ ނުފަށައި އެއް އަހަރު ނިންމައިލުމެވެ. ތަރައްގީ ގެނައުމުގައި ރައްޔިތުން ބޭނުންވަނީ ކުރީގެ ރައީސް އަބްދުﷲ ޔާމީންގެ ސްޕީޑް ކަމަށާއި އެއާ ގާތަށް ވެސް މި ސަރުކާރު ނުފޯރުމަކީ ކަންބޮޑުވުމެއް ކަމަށް ޕީޕީއެމުން ބުންޏެވެ.\nތަރައްގީގައި އަޅުގަނޑުމެން ސެޓްކުރި ބެންޗުމާކާ ގާތަށް ވެސް ކަންކަން ނުކޮށްދެވޭ. އިޖުތިމާއީ ފޭރާން ނަގާލައި، އަދުލު އިންސާފު ފުނޑާލައިފި. ދީނަށް ފުރައްސާރަކުރުން އާއްމުވެއްޖެ. ރައްޔިތުންގެ އުއްމީދުތައް ފެނަށް ދުއްވާލައިފި. -- ޝިޔާމް\nއޭނާ ވިދާޅުވި ގޮތުގައި މި ވެރިކަމާ އެކު އިގްތިސާދަށް ލޮޅުން އަރައި، ނޭދެވޭ އަސަރު ފެންނަން ފަށައިފި އެވެ. ހެކި ދައްކަވަން ވިދާޅުވި ލިސްޓު ވެސް އެހާމެ ދިގެވެ.\nޕީޕީއެމުން ބޭއްވި ނޫސްވެރިންގެ ބައްދަލުވުމެއްގައި ޝިޔާމް ވާހަކަދައްކަވަނީ.-- ފޮޓޯ: ހުސެއިން ވަހީދު/ މިހާރު\n"ކުދި އަދި މެދު ފަންތީގެ ވިޔަފާރި ހަލާކުވެއްޖެ. ގައުމު ދަރަނިވެރިވެއްޖެ. ބޭރުގެ ނުފޫޒު އިންތިހާ އަށް ބޮޑުވެއްޖެ. މި ގައުމުގެ ކަންކަން މިހާރު ނިންމަނީ އެހެން ގައުމުތަކުން،" ޝިޔާމް ވިދާޅުވި އެވެ.\nއޭނާ އާއި ޕީޕީއެމްގެ އިސް ބައެއް ބޭފުޅުން ވިދާޅުވާ ގޮތުގައި ގައުމުގެ ކުރިމަގު ފެންނަނީ ވަރަށް ބަނަކޮށެވެ. މިސާލު ޖައްސަވަނީ އަންނަ އަހަރަށް ލަފާކޮށް ރައްޔިތުންގެ މަޖިލީހަށް ހުށަހަޅާފައިވާ ބަޖެޓުންނެވެ.\n"ބަޖެޓުގައި ވަރަށް ބޮޑެތި ބިރުވެރި ކަންކަން އެބަހުރި. އިގްތިސާދީ ހީނަރުކަން ގައުމު ތަހައްމަލް ކުރާނެ. އިގްތިސާދަށް އަންނަ ބަދަލަށް އެއްވެސް ވަރަކަށް ބެލުމެއް ނެތި އެހާ ދަރަނި ބޮޑު ބަޖެޓެއް މިވަނީ މަޖިލީހަށް ފޮނުވާފައި،" ޝިޔާމް ވިދާޅުވި އެވެ.\n"އިންޑިއާ އިން އަންނަ އަހަރު ހިލޭ އެހީގެ ގޮތުގައި ހޯދާ 300 މިލިއަން ޑޮލަރަކީ އަޑި ނޭނގޭ ކަމެއް. ކޮމްޕްރޮމައިޒް ކުރާނީ ކޮން ކަމެއް ކަން ވެސް ނޭނގެ."\nސަރުކާރުގެ އެއް އަހަރު ކުރުކޮށް ވިދާޅުވަމުން ޝިޔާމް ސިފަކުރެއްވި ގޮތުގައި މި ވެރިކަމުގައި ރައްޔިތުންނާއި ގައުމަށް ދިރުމެއް ނެތެވެ.\nހެޔޮބަދަލު ފެނިއްޖެ، ކާމިޔާބު އަހަރެއް\nރައީސް އިބްރާހިމް މުހައްމަދު ސޯލިހްގެ ތަރުޖަމާން، އިބްރާހިމް ހޫދު މި ވެރިކަމުގެ އެއް އަހަރު ތަސްވީރުކޮށްދެއްވަން ފެއްޓެވީ ވެރިކަމުގެ 100 ދުވަހަށް މި ސަރުކާރުން ވީ ވައުދުތަކުންނެވެ. އޭގެ 82 ޕަސެންޓް ހާސިލްވުމަކީ ހޫދު ފާހަގަކުރެއްވި ގޮތުގައި ބޮޑު ކާމިޔާބީ އެކެވެ.\nފުރަތަމަ 100 ދުވަހަށް އަދި ފުރަތަމަ އަހަރަށް ކުރަން ވައުދުވި ބޮޑެތި ކަންތައްތައް ވަނީ ހާސިލްކުރެވިފައި. --ހޫދު\nތަރައްގީގެ މަޝްރޫއުތައް ނުހިންގާ ކަމަށް ބުނެ އަމާޒުކުރާ ފާޑުކިއުމަށް ދެއްވީ ފިނި ރައްދެކެވެ. ކޮންމެ ސަރުކާރަކުން ވެސް ފުރަތަމަ އަހަރު ބިޔަ މަޝްރޫއުތައް ނުފަށާނެ ކަމަށާއި އެއީ، ވައުދުތަކާ އެއްގޮތަށް ޕްލޭންތައް އެކަށައަޅައި ތަންފީޒުކުރަން ފަށާ އަހަރަށް ވާތީ ކަމަށް ވިދާޅުވި އެވެ.\nއެންމެ ބޮޑު ހެޔޮބަދަލަކީ ރައްޔިތުންނަށް އަމާންކަމާ އެކު ހަމަޖެހިލައިގެން ދިރިއުޅުމުގެ ފުރުސަތު ލިބިފައިވުން. މީހަކު ހައްޔަރުކޮށްގެން މީހަކަށް އަނިޔާއެއްދީގެން ނޫނިއްޔާ ނުހައްގުން ކަމެއް ކޮށްގެން ޝަކުވާއެއް ނާދޭ. އެއީ ވަރަށް ބޮޑު ކާމިޔާބެއް.\nދެން ވިދާޅުވީ ޔާމީންގެ ސަރުކާރުން ގަބޫލުނުކުރި ހަގީގަތެއްގެ ވާހަކަ އެވެ. ހަގީގީ ތަރައްގީއަކީ ކޮންކްރީޓެއް ނޫނެވެ! ކޮންމެ ރައްޔިތަކަށް ސީދާ ގޮތުން އެ އަންނަ ހެޔޮބަދަލަކީ މި ސަރުކާރުގެ ކާމިޔާބީ ކަމަށް ވިދާޅުވެ، ހޫދު ލިސްޓު ވިދާޅުވެދެއްވި އެވެ.\nމުޅި ރާއްޖޭގައި ދަރިވަރުންނަށް ހިލޭ ނާސްތާ ދޭން ފެށުމެވެ. ޑިގްރީ އަށް ހިލޭ ކިޔަވައިދޭން ފެށުމެވެ. ވިހެއުމާ ގުޅިގެން އަނބިމީހާ އަށް ހަ މަސް ފިރިމީހާ އަށް އެއް މަހުގެ ޗުއްޓީއެއް ދިނުމެވެ. ސިއްހީ ދާއިރާ އަށް ގެނެވުނު ހެޔޮބަދަލުތަކެވެ. ވަކިވަކި ހޮސްޕިޓަލްތަކަށް ހޯދައި ދިން ކުރިއެރުންތަކެވެ. އެތެރޭގެ އުދުހުންތަކުގެ އަގު ހެޔޮކުރުމެވެ. ސިޔާސީ ބޭނުމަށް ނުހައްގުން ވަކިކުރި ބައެއް މީހުންގެ ވަޒީފާތައް އިޔާދަކޮށްދިނުމެވެ. ކުދި އަދި މެދުފަންތީގެ ވިޔަފާރިތަކަށް ހާއްސަކޮށްގެން އެސްއެމްއީ ބޭންކެއް ގާއިމްކުރުން ފަދަ އެކި ދާއިރާތަކުން ވަކިވަކިން ހޯދި ކުރިއެރުންތަކާއި އިގްތިސާދީ ބަދަލުތައް ވެސް މި ލިސްޓުގައި ހިމެނުއްވި އެވެ.\nފުރަތަމަ ސަތޭކަ ދުވަހުގެ ވައުދުތައް ނިންމައި، ސަރުކާރުގެ ސިޔާސަތުތަކާއި ތަރައްގީގައި އިސްކަންދޭ ކަންތައްތައް ކުރިއަށް އޮތް ފަސް އަހަރުދުވަހުގެ ތެރޭގައި ތަންފީޒުކުރުމާއި އޭގެ ނަތީޖާ ހާސިލުކުރެވޭ މިންވަރު ދެނެގަތުމަށް ޕްލޭނެއް އެކުލަވާލާފައި އޮތް ކަން ހޫދު ފާހަގަކުރެއްވި އެވެ.\nއޯއައިސީގެ ސަމިޓްގައި ރައީސް އިބްރަހީމް މުހައްމަދު ސޯލިހާއި ފޮރިން މިނިސްޓަރު އަބްދުﷲ ޝާހިދު ބައިވެެރި ވެވަޑައިގަންނަވަނީ. --ފޮޓޯ/ރައީސް އޮފީސް\nރައީސް އިފްތިތާހްކޮށްދެއްވާފައިވާ ސްޓްރެޓީޖިކް އެކްޝަން ޕްލޭންގައި، ހޫދު ވިދާޅުވި ގޮތުގައި، ހިސާބު ޖަހައި ކަންކަން ވަނީ ތަރުތީބުކޮށްފަ އެވެ. އެ ޕްލޭން އެކުލަވާލާފައި އޮތީ ނޫ އިގްތިސޯދާއި އޯގާތެރި ސަރުކާރާއި ފަހުރުވެރި އާއިލާ އާއި ޖަޒީރާ ދިރިއުޅުމުގެ އިތުރުން ހެޔޮ ވެރިކަމުގެ ވައުދަށް އަމާޒުކޮށެވެ.\nމި އަހަރުން ފެށިގެން 2023 އަށް ހާސިލްކުރާ ލަނޑުދަނޑިތައް ތާރީޚުތަކާ އެކު ފެންނަން އޮތް އިރު، ވައުދުތައް ފުއްދެމުންދާ މިންވަރު ރައްޔިތުންނަށް ވަޒަންކޮށްލެވޭނެ ކަން ފާހަގަކުރެއްވި އެވެ.\nރާއްޖެ އިން ތެޔޮ ހޯދުމާއި ދަނޑުވެރިންނަށް ސަބްސިޑީ ދިނުން ފަދަ ނުފުއްދޭ ވައުދުތަކުގެ ވާހަކަ މި ސަރުކާރުން ނުދައްކާނެ ކަމަށް ހޫދު ވިދާޅުވި އެވެ.\nހޫދު ވިދާޅުވި ގޮތުގައި ރިޔާސީ ތަގުރީރުގައި ރައީސް ވެވަޑައިގަތް ވައުދުތަކަށް އަމާޒުކޮށް އިސްލާހަށް ގިނަ ކަންކަން ވަނީ ފަށައިފަ އެވެ. މިސާލު ނެންގެވީ މަރުތަކާއި ގެއްލުވާލާފައިވާ މީހުންނާއި ކޮރަޕްޝަންގެ މައްސަލަތައް ބަލަން ރައީސް އުފެއްދެވި ކޮމިޝަންތަކުންނެވެ. އެ ކޮމިޝަންތަކުން ބުރަ މަސައްކަތްތަކެއްކޮށް މިހާތަނަށް ގިނަ ހޯދުންތަކެއް ހޯދާފައިވާ ކަމަށް ހޫދު ވިދާޅުވި އެވެ.\nއޭނާ ވިދާޅުވި ގޮތުގައި ކޮރަޕްޝަނާ ދެކޮޅަށް ތެދުވުމުން، އެންމެ ކަންބޮޑުވާނީ ކޮރަޕްޓް މީހުން ކަމަށް ލިއުންތަކުގައި މިސާލު ޖަހާފައި އޮވެ އެވެ. މި ސަރުކާރުގެ ސިޔާސަތަކީ ކޮރަޕްޝަނަށް ހުރި ދޮރުތައް ބަންދުކޮށް ޒީރޯ ޓޮލަރެންސް ކަމަށާއި އެ މަގަށް މަސައްކަތްތަކެއް ކުރެވިފައިވާ ކަމަށް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހާ އެކު ހޫދު: އޭނާ ވިދާޅުވަނީ މި ނިމުނީ ކާމިޔާބު އަހަރެއް ކަމަށް..---ފޮޓޯ: ރައީސް އޮފީސް\n"ނިޒާމުން ބޭރުން އެއްވެސް މީހަކު ހައްޔަރެއް ނުކުރާނެ. ކަމެއް އުނދަގޫވުމުން، އެ ތަކުލީފު ޖައްސާ މީހާ ގެންގޮސް ޖަލަކަށް ނުލަން. އުނދަގޫވިޔަސް ސަރުކާރުން އަޑުއަހާ، އެ ކިޔަނީ ކީކޭތޯ. ކަންކަން ކުރަނީ އުސޫލްގެ ތެރެއިން،" ހޫދު ވިދާޅުވި އެވެ.\nއިސްލާމްދީނަށް ފުރައްސާރަކުރުން އާއްމުވެއްޖެ ކަމުގެ ތުހުމަތު އަޅުވަނީ، އެމްޑީއެންގެ ރިޕޯޓާ ގުޅިގެން ކަމަށާއި 2015 ގައި އެ ރިޕޯޓު ނެރެ، ފަހުން އިތުރު ބައިތައް ޕަބްލިޝްކުރި އިރު ވެސް ކުރީގެ ސަރުކާރުން އަޅާނުލި ކަމަށް ހޫދު ވިދާޅުވި އެވެ. އެކަމުގައި ހިކުމަތްތެރިކަމާ އެކު ފިޔަވަޅު އަޅައި ޖަމިއްޔާ އުވާލީ މި ސަރުކާރުން ކަމަށާއި އެމްޑީއެންގެ މައްސަލަ މި ސަރުކާރާ ގުޅުވަނީ ސިޔާސީ ފައިދާތަކެއް ހާސިލްކުރަން ކަމުގެ ތުހުމަތު ހޫދު ކުރެއްވި އެވެ.\nސަރުކާރުގެ އެއް އަހަރާ ގުޅޭ ގޮތުން ޖުމްލަކޮށް، އޭނާ ވިދާޅުވި ގޮތުގައި ވައުދުތައް ވެފައި ވަނީ ފުއްދޭނެ ކަމުގެ ޔަގީންކަމާ އެކުގަ އެވެ. އެއް އަހަރުން ނެރެދިނީ ވެސް އެ ނަތީޖާ އެވެ.\n"ސަރުކާރަށް އެކަންޏެއް ނޫން، ދިވެހިންނަށް ވެސް ރަނގަޅު އަހަރެއް،"\nރައީސް އޮފީސް ދިވެހި ސަރުކާރު އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ޕީޕީއެމް ޕާޓީތަކުގެ ކޯލިޝަން\n26 ކޮމެންޓް, 67 ރިއެކްޝަންސް\nފުރަތަމަ 100 ދުވަސްވެސް ހަމަކުރަން ގުނީ އޮޅުވާލައިގެން. ދެން އެހެން ވާހަކަތައް ދައްކަން އަދި މާ އަވަސް. ތެދެއް ފުރަތަމަ އަހަރުތެރޭ އެއްވެސް ސަރުކާރަކަށް ގިނަ ކަންކަމެއް ނުކުރެވޭނެ. އެކަމު ސިޔާސީ މީހުންތައް ދޫވިހާ އަވަސްކޮށް އެހެން ކަންކަންވެސް ހިންގާލިނަމަ.\nފަހުގެ ތާރީހެއްގަ ރާއްޖެއަ އައި އެމްމެ މަކަރުވެރި މުނާފިގު ސަރުކާރަކީ މީ.\nއިންޑިޔާގެ ބޮޑުވަޒީރަކީ މުސްލިމުންގެ ލޭއޮހޮރުވާފަ އުރިމީހަކު ގެނެސް ރާއްޖޭގެ އެމްމެ މަތީ ޝަރަފު ދިނުމަކީ މުސްލިމުންގެ ކަންފައްމަތީގަ ޖެހުން.\nޙދ އަތޮޅު ރައްޔިތެއްގެ ޒުވާނެއްގެ ހައިސިއްޔަތުން އިބޫއައްދޭންއޮތީ ތެޔޮހަ މެއް ސަބަބު (1) ކުޅުދުއްފުށި އެއާޕޯޓު ފުރިހަޔައް ނުނި މުން (2)5އަހަރުގެ ޓުވެރިޒަ މާ ބެހޭ މާސްޓަރ ޕުލޭންގަ ހދ ނެތުން (3) މަސްވެރި ކަ މައް ހދ ށ ހއ އައް ފުރުސަތު ފަހިކޮއްނުދިނުން މީ ތަފާތު ކުރުމ މެއް ނޫންތޯ ދެންކޮބާ އެހެން އަތޮޅުގެ ކަންކަން\nފުރަތަމަ އަހަރުގެ މައިގަނޑު ކަމިޔާބީ އަކީ ދައުލަތުގެ ބޮޑުން ބުރު ނެގޭހާ ގިނަ ދަތުރު ދައުލުތު ހަރަދުގަ ކުރުން، މިކަަމުގައި އަބްދުﷲ ސާހިދު ފާހަގަ ކޮށްލެވޭ، ދުނިޔޭގަވެސް ހިނުވޭ މިވަަރަށް 1 އަހަރު ދުވަސް ތެރޭ ދަތުރު ކުރި މިނިސްޓަރަކު ހުންނާނެ ހެން\nގިނަ ރައްޔިތުން ދެކޭ ގޮތުގައި ބަދަލުވީ ރައީސުލްޖުމްހޫރިއްޔާ. ރަށް ރަށުގައި އޮފީސްތަކުގައި ކުންފުނިތަކުގައި އަދިވެސް ތިބީ ކުރީ ސަރުކާރުގައި ރައީސް ޔާމީނުގެ ހަށިފާރަވެރީންގެ ގޮތުގައި ނުވަތަ ރައީސް ޔާމީނުއަށް ވަފާތެރި ބޭފުޅުން. މިފަދަ އޮފީސްތަކުން ދޭ ހިދުމަތްތައް ދިއައީ ދަށަށް. ރަށުގެ އާއްމު ހާލަތު ދިއައީ ދަށަށް. ރައްޔިތުންގެ އައްމަތި ދަތިވެ، ލިބޭ މަދު އެތިކޮޅުން ދެކޮޅު ނުޖެހި ދަރަނިވެރިވަނީ. ބޭންކްތަކުން މި ބަބުލްގެ ނަހަމަބޭނުންކުރަނީ\nދައުލަތް ރިޝްވަތަށް ދުއްވައި، މާލިއްޔަތުވިއްކައިގެން ލިބުނުފައިދާގަނޑު މިހާރަކު ލިބެނީކީނޫނެވެ. އެހެންވީމަ އިދިކޮޅަށް އެވާހަކަދައްކާނީ އެގޮތަށެވެ. ސަރުކާރަކީ ބޯވައެއްގެ ފައިތައްހުންނަހެން އެކިދިމަދިމާލަށް ދިއްވެފައޮތް، އެލީޑަރަކު ބޭނުންގޮތް ނުވާނަމަ، އުނދަގޫ ކުރުމަތިކުރާގޮތައްއޮތް ކޯލިޝަން ސަރުކާރެކެވެ. ޝަރުޢީނިޒާމުގެދުއްޕާން އެހާބޮޑެވެ. މަޖިލީހުން އެއްބާރުލުން ދިންނަމަވެސް ސަރުކާރުގެމައްޗަށް ނުފޫޒުފޯރުވަންއުޅޭތަނެއްވެސް ފެނެއެެ. އެހެންވީމަ....\nލޯނު ނަގާ ރައްޔަތުން ދަރުވާލާގެން ކަންބޮޑުވި މީހުންނަށް ވޭތުވެދިޔަ އެއްއަހަރުތެރޭ ނެގިލޯނުގެ އަދަދު އެގޭބާ؟ ހީވަނީ ނޫސްވެރިންނަށްވެސް އޭގެން ބައެއްލިބެނީހެން ނޫނީ އެއަދަދުތައްބޮޑުކަމުން ކިޔަން ފަސޭހަނޫންވީމަ އެވާހަކަ ނުދައްކަނީހެން. އަނެއްކާ ނަގާ ލޯނު އަދި ސަރުކާރު ބަޖެޓްގެ 2/3 އިންޑިޔާ އަށް.\nމުޅި ޖުޑިޝަރީ ހަރާބު ނުކުރޭތޯ؟ އެކަމުގައި ތިބީ އެމްޑީޕީގެ އެކްޓިވިސްޓުން. މި އަހަރުގެ ބަޖެޓް ހުސްވެގެން ދިޔައިރު ރައްޔިތުންނަށް ކޮށްދިނީ ކޮންކަމެއްކަން ބުނެދީބަލަ. މަގެއްގައި ރީނދޫ ރޮނގެއް ދެމުން ޕާކެއްގެ ނަން ބަދަލުކުރުން އެއީ ތަރައްގީތޯ؟ ދައުލަތު ރިޒާވް ދައްވަނީ ފަތުއަޑު ކިޔާފައި. ކުދި ވިޔަފާރިތައް ހަލާކުވީ. ރައްޔިތުމީހާ ބިލް ނުދެއްކި ގޭކުލި ނުދެއްކި ހަދާނެގޮތް ހުސްވެ ދުވަނީ. ސިޔާސީ ބޭނުމަށް އެތައް ބަޔަކުވަޒީފާއިން ވަކިވެސް ކޮށްފި.\nބަރަށްލިޔޭ ރީތިބަހުން ލިޔޭ އޭރުން ކުރި އެރުން ލިބޭނީ ގޯސް ވާހަކަޔާ ރަގަޅު ވާހަކަވެސް ލިޔާތި.


Kaanaa israafukurumaa dhekolhah Chinagai campaign eh | Mihaaru\nކާނާ އިސްރާފުކުރުމާ ދެކޮޅަށް ޗައިނާގައި ބޮޑު ކެމްޕޭނެއް ފަށައިފި\n15 އޯގަސްޓް 2020 - 08:22 1 comment\nމިފަދަ ކެމްފޭނެއް ފަށާފައި މި ވަނީ ކާނާ އިސްރާފުކުރާ މައްސަލަ ބޮޑުވަމުންދާތީ އެ ގައުމުގެ ރައީސް ޝީ ޖިންޕިން ވެސް ކަންބޮޑުވުން ފާޅުކުރައްވާފައިވާ ދަނޑިވަޅެއްގަ އެވެ. ރައީސް ވިދާޅުވި ގޮތުގައި ދަތި އުނދަގޫ މި ދަނޑިވަޅުގައި ވެސް ޗައިނާގައި ކާނާ އިސްރާފުކުރަމުންދާ މިންވަރަށް ބަލާ އިރު އެއީ ކަންބޮޑުވެ، ސީރިއަސްކޮށް އެކަމާ ދޭތެރޭ ވިސްނަން ޖެހިފައިވާ ކަމެކެވެ.\n"ފުޑް ސެކިއުރިޓީއާ ދޭތެރޭ ޗައިނާ ވަރަށް ބޮޑަށް ވިސްނަންވެއްޖެ. ހާއްސަކޮށް މިފަދަ ދަތި އުނދަގޫ ވަގުތުތަކުގައި،" ޝީ ވިދާޅުވި އެވެ.\n"ކްލީން ޕްލޭޓް" ގެ ނަމުގައި ކެމްޕޭނެއް ފަށާފައި މި ވަނީ ބައެއް މީހުން ކާއިރު ކާނާ އިން އިސްރާފުވާ ގޮތަށް އަމަލުކުރާ ތަން ފެންނަ ވީޑިއޯތައް ސޯޝަލް ޕްލެޓްފޯމްތަކުގައި ވެސް އާންމުކޮށް އެއީ މާ މޮޅު ކަމެއްގައި ދައްކާތީ ދައުލަތުގެ މީޑިއާ އިން މިފަދަ މައްސަލަތަކަށް ފާޑު ވެސް ކިޔަމުން ދަނިކޮށެވެ.\nކާނާ އިސްރާފުކުރާ މައްސަލައާ ގުޅޭ ގޮތުން ރައީސް ދެއްކެވި ވާހަކަތަކަށް ތާއީދުކޮށް ވޫހާން ކެޓަރިން އިންޑަސްޓްރީ އެސޯސިއޭޝަނުން ވެސް ވަނީ ކެމްޕޭނަށް ހުރިހާ އެންމެން އެއްބާރުލުން ދިނުމަށް ގޮވާލައިފަ އެވެ. އެގޮތުން ވަކިން ހާއްސަކޮށް ކެއުންބުއިމުގެ ހިދުމަތް ދޭ ތަންތަނުން ކާނާ ތައްޔާރުކުރާ އިސްރާފުނުވާ ގޮތަށް އެކަން ކުރުމާއި ކަސްޓަމަރުންނަށް ވެސް އިސްރާފުކުރަން ހިތްވަރު ދެވޭ ގޮތަށް ކާތަކެތި ސާވްނުކުރަން އެދިފައިވެ އެވެ.\nމީގެ ހަތް އަހަރު ކުރިން ވެސް ޗައިނާގައި ކާނާ އިސްރާފުކުރުމާ ދެކޮޅަށް ކެމްޕޭނެއް ހިންގާފައިވެ އެވެ. އެ ފަހަރު "އޮޕަރޭޝަން އެމްޕްޓީ ޕްލޭޓް" ގެ ނަމުގައި ކުރިއަށް ގެންދިޔަ ކެމްޕޭން އަމާޒުކުރީ ސަރުކާރުގެ އިދާރާތަކުން ބާއްވާ ހަފުލާތަކުގައި ކާތަކެތި އިސްރާފުކުރުން މަދުކުރުމަށެވެ.\nވޯލްޑް ވައިޑް ފަންޑް (ޑަބްލިއުއެފްއެފް) ޗައިނާގެ ދިރާސާ ރިޕޯޓެއްގައިވާ ގޮތުން 2013-2015 އަށް އެ ގައުމުން އަހަރަކު 17-18 މިލިއަން ޓަނުގެ ކާނާ އިސްރާފުގެ ގޮތުގައި އުކާލާފައިވެ އެވެ.\nއިތުރު ލިޔުންތައް ޗައިނާ ކެފޭ/ރެސްޓޯރެންޓް ކުނި ވޭސްޓް މެނެޖްމެންޓް ދުޅަހެޔޮ ދިރިއުޅުން\nރެސްޓޯރަންޓަކުން ބަރުދަން ބަލާތީ މައްސަލައަކަށްވެއްޖެ


20 aharuvejje: Naseer fahathah jahsaaleveyne dhuvuntheriyaku netheetha? | Mihaaru\n1999 ވަނަ އަހަރުގެ ސާފް ގޭމްސްގެ 800 މީޓަރު ދުވުމުން މެޑަލް ނުލިބި ނާކާމިޔާބުވުމުން ނަސީރު އިސްމާއިލް މާޔޫސްވެފައި.\n20 އަހަރުވެއްޖެ: ނަސީރު ފަހަތަށް ޖައްސާލެވޭނެ ދުވުންތެރިޔަކު ނެތީތަ؟\n02 އޮކްޓޯބަރ 2019 - 11:43 10 comments\nއެ ދުވަސް ފަހަރުގައި ވެގެން ދިޔައީހީ ދިވެހިރާއްޖޭގެ ކުޅިވަރު ތާރީހު ބަދަލުކޮށްލި ދުވަހަށެވެ. ނޭޕާލުގައި 1999 ވަނަ އަހަރު ކުރިއަށްދިޔަ ސާފް ގޭމްސްގެ އެތުލެޓިކްސްގެ 800 މީޓަރު ދުވުމުގައި މެޑެއްޔެއްގައި އަތްލެވޭ ހިސާބަށް ގޮސް ނަސީރު އިސްމާއީލަށް ނާކާމިޔާބުވީ އެވެ. ހިތަށް އަރާފާނެ އެވެ. މިއަދު އެ ވާހަކަ ދެއްކުމުގެ ބޭނުމެއް އެބައޮތް ހެއްޔެވެ؟ އެތުލެޓިކްސްގައި ރާއްޖޭން ސަރަހައްދީ މުބާރާތްތަކުން ރަން، ރިހި މެޑަލް ހޯދައިފިއެއް ނޫން ހެއްޔެވެ؟\nއެހެންވިޔަސް އެ ވާހަކަ މިއަދު ވެސް ދައްކަން ޖެހޭ ވަރަށް މުހިއްމު ސަބަބެއް އެބައޮތެވެ. އެއީ އެ ރޭހުގައި އޭނާ ހެދި 800 މީޓަރު ދުވުމުގެ ގައުމީ ރެކޯޑް އަދި އަދަށްދާން ދެން ވެސް މުގުރާލެވިފައިނުވުމެވެ. އެތުލެޓިކްސްގެ ސްޕްރިންޓް، މިޑްލް ޑިސްޓެންސް އަދި ލޯންގް ޑިސްޓެންސް ރެކޯޑްތައް މަތިމަތިން މުގުރާލައިފި އެވެ. އެކަމަކު ނަސީރުގެ އެ ރެކޯޑަށް މިދިޔަ ހުކުރު ދުވަހު 20 އަހަރުވީ އިރު އަތްލެވޭނެ ދުވުންތެރިޔަކު ނެތެވެ.\nއޭގެ ސަބަބުތައް ވަރަށް ގިނަ އެވެ. ނަސީރު ހުސްވި ވަރަށް މިކަމަށް ހުސްވެގެން އޭރު ކުރި ވަރަށް މިހާރު މަސައްކަތް ނުކުރެވެނީ ކަމަށް ވެސް ވެދާނެ އެވެ. އަނެއް ކަމަކީ ނަސީރަކީ އޭރު ސްޕްރިންޓާއި ލޯންގް ޑިސްޓެންސް ވެސް ދުވި ދުވުންތެރިޔަކަށް ވާތީ، ޓްރެކް ވަށައި ފުލް ސްޕީޑުގައި ދެ ބުރު ޖަހަން ޖެހޭ 800 މީޓަރު ރޭހުގައި ވާދަކުރަން ބޭނުންވާ ބުންވަރާއި ސްޕީޑް އޭނާގެ ކިބައިގައި ހުރުމެވެ. އޭނާ އަކީ 200 މީޓަރު، 400 މީޓަރު، 800 މީޓަރު، 1500 މީޓަރު، 5000 މީޓަރު، 1000 މީޓަރު، ހާފް މެރެތަން އަދި މެރެތަން ރޭހުގައި ބައިވެރިވެ އެއް ވަނަ ހޯދި ރާއްޖޭގެ ހަމައެކަނި ދުވުންތެރިޔާ އެވެ.\nނަސީރު އިސްމާއިލް: އޭނާ ފާހަގަކުރެވެން ފެށީ އުމުރުން 16 އަހަރުގައި 1991 ވަނަ އަހަރުގެ ސާފް ގޭމްސް އަށް ދިޔަ ހިސާބުން.\nއެކަމަކު 800 މީޓަރު ދުވުމުގައި ވާދަކުރަން ބޭނުންވާ ގަދަބާރު އޭނާގެ ކިބައިގައި ނެތުމަކީ މެޑެއްޔެއްގައި އަތްނުލެވުނު އެއް ސަބަބެކެވެ. ރޭހުގެ ފަހު 50 މީޓަރާ ހަމަޔަށް ދިޔައިރު ދެ ވަނައިގައި އޮތް ދުވުންތެރިޔާގެ ގައިގައި އެހެން ދުވުންތެރިޔަކު އުޅަބޮށިން ދެ ފަހަރަކު ޖަހާ ކޮށްޕާލި އެވެ.\n"މިއިން ކޮންމެ ކޮށްޕާލުމަކީ ސިކުންތެއްގެ ލަސްވުމެވެ. އެހެން ނަމަވެސް ނަސީރުގެ ހުނަރުވެރިކަމުން އޭނާ އައީ ހުރިހާ ދުވުންތެރިންނާ އެއްވަރެއްގައި ހިފަހައްޓަމުންނެވެ. އެކަމަކު ނިންމާ ލައިނަށް އެރިއިރު ތިން ވަނަ ހޯދި މީހާ އަށް ވުރެ ތަންކޮޅެއް ދަށެވެ،" އެ ދުވަހުގެ "ހަވީރު" ނޫހުގައި މޫސާ ލަތީފް ލިޔެފައިވެ އެވެ.\nރާއްޖޭގެ ޓީމުގެ ހެޑްކޯޗު އިންޑިއާ ކޯޗު ޕީ.އާރް ނަޔަރު ވެސް އެ ނޫހަށް ވާހަކަދައްކަމުން ބުނީ ހުރިހާ ވެސް މައްސަލައަކީ ނަސީރަށް ބާރުގެ ބޭނުންކުރަން ނޭގުން ކަމަށާއި ދިވެހި ކުދިންގެ ކިބައިގައި އެ ބާރު ނެތީ ކަމަށެވެ. އިންޑިއާ، ސްރީ ލަންކާ އަދި ޕާކިސްތާނުން އެ އިވެންޓުގައި ދެ ދުވުންތެރިން ވާދަކުރުވަނީ ހާއްސަ އެފަދަ ހާއްސަ އުކުޅެއްގެ ދަށުންނެވެ.\n"އެ މީހުން ބައިވެރިކުރާ ދެ ދުވުންތެރިންގެ ތެރެއިން އެއް ދުވުންތެރިޔަކު ބަލާނެ އިދިކޮޅު ދުވުންތެރިންނަށް އުނދަގޫކުރަން. އެކަހަލަ ކަންތައްތައް މި ހިނގަނީ،" ރާއްޖޭގެ ޓީމުގެ ކޯޗެއްގެ ގޮތުން ޓީމާ އެކު ދިޔަ ހުސެއިން ހަލީމް (ކުޑަހުސެން) ބުނެފައިވެ އެވެ.\nސްޕްރިންޓް ދުވުންތަކުން ފެށިގެން މެދު ރާސްތާ ދުވުންތަކާއި ދިގު ރާސްތާ ދުވުންތަކުގައި އެއް ފެންވަރެއްގައި ވާދަކުރި ރާއްޖޭގެ ހަމައެކަނި ދުވުންތެރިޔާ ބުނީ އޭނާ ކުޑަވުމުން އެހެން ދުވުންތެރިން އެގޮތަށް އުނދަގޫކުރަނީ ކަމަށާއި އޮފިޝަލުންނަށް އެ މަންޒަރެއް ނުފެންނަ ކަމަށެވެ. ކޮންމެ ސަބަބަކާ ހުރެ ވެސް އެ މެޑަލް ނުލިބުމަކީ ނަސީރުގެ މުޅި އުމުރުގައި ވެސް ލިބުނު އެންމެ ބޮޑު އެއް މާޔޫސްކަމެވެ. އޭނާ ބުނެފައިވާ ގޮތުގައި ސީދާ މެޑެއްޔަށް އަމާޒުކޮށްގެން ތައްޔާރުވެ އެކަމާ ވިސްނަން ހަދައިގެން ހަމަނިދި ނުލިބޭތާ އޭރު އަހަރެއް ވެދާނެ ކަމަށެވެ. ރޭސް ނިމުނު ވަގުތު ޓްރެކް މައްޗަށް ވެއްޓިގަނެ އޭނާ އަޑުން އަޑުން ނަގައި ރޮމުން ދިޔައީ އެހެންވެ އެވެ.\n"އަހަންނަށް މިރޮވެނީ ރޮވެންވެގެން،" ނަސީރު ބުނެފައިވެ އެވެ.\n"އަހަރެންގެ އަމިއްލަ މަސައްކަތުން މިހާ ހިސާބަށް މިއާދެވެނީ. އެހެން ކުޅިވަރުތައް އެހެންތަ؟ އަހަންނަށް ތަނެއްގައި ވަޒީފާ އަދާކުރިޔަސް ލިބޭނީ ފަނަރަސަތޭކައެއްހާ ރުފިޔާ. އަހަރެންގެ މަންމަ މި ކަމަށް މަހަކު ދެހާސް ތިންހާހުން ހަރަދުކުރޭ."\nނަސީރު (ކ) އޭނާގެ މަންމައާ އެކު.\nނަސީރަށް މެޑަލް ނުލިބުމަކީ ކުޑަހުސެން އަށް ވެސް ލިބުނު ބޮޑު މާޔޫސްކަމެކެވެ. އެކަމަކު އޭނާ ބުނީ މެޑެއްޔެއް ނުލިބުނަސް ސަރަހައްދުގެ މޮޅެތި މީހުންނާ އެއްވަރަކަށް ނަސީރު ދުވެފި ކަމަށާއި ސަރުކާރުން އަޅާލައިފި ނަމަ ދެ ތިން އަހަރެއްގެ ތެރޭގައި އެންމެ ބާރު ދުވުންތެރިޔާ އަށް ހެދިދާނެ ކަމަށެވެ.\nއެކަމަކު އެޓްލާންޓާ އޮލިމްޕިކްސްގައި 1996 އަދި ސިޑްނީ އޮލިމްޕިކްސްގައި 2000 ވަނަ އަހަރު ދުވި ނަސީރަށް ފަހުން ދިމާވީ ދެރަގޮތެކެވެ. އެތުލެޓިކްސް އެސޯސިއޭޝަނުން އޭނާ ޑިސިޕްލިނަރީ މައްސަލައެއްގައި ސަސްޕެންޑްކުރުމާ އަދި އެސޯސިއޭޝަނުގެ އަމަލުތަކާ މެދު ހިތްހަމަނުޖެހިގެން ކަމަށް ބުނެ ދުރަށް ދިޔައީ އެވެ. ފަހުން ރާއްޖޭގެ މުބާރާތްތަކުން ފެނުނު ނަމަވެސް 2004 ވަނަ އަހަރު ޓްރެކުން ފޭބީ އެވެ.\nނަސީރަށް ފަހު އައި ޖީލުގެ ދުވުންތެރިންގެ ނަސީބު ގަދަ އެވެ. ފުރުސަތުތައް އޮހެން ފެށި އެވެ. އެގޮތުން 2010 ވަނަ އަހަރުގެ ސައުތު އޭޝިއަން ގޭމްސްގައި ހަތަރެއް ގުނަ 100 މީޓަރު ރިލޭ އިން ލޯ މެޑަލް ހޯދައި ޒުވާން ދުވުންތެރިން އެތުލެޓިކްސްގެ ތާރީހު ބަދަލުކޮށްލި އެވެ. އަދި އެ އަހަރު އޮލިމްޕިކް ކޮމިޓީން ފެށި އެތުލީޓްސް ސްކޮލަޝިޕް ޕްރޮގްރާމްތަކާ އެކު ރާއްޖޭން ބޭރުން ތަމްރީން ލިބެން ފެށުމާ އެތުލެޓިކްސް އެހެން ހަރުފަތަކަށް އެރި އެވެ. ޖެމެއިކާގައި ތަމްދީން ހެދުމަށް ފަހު ދުވުންތެރިޔާ ހަސަން ސާއިދު 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސްގެ 100 މީޓަރު ދުވުމުން ރަން މެޑަލް ހޯދުމަކީ ހުވަފެނެއް ހަގީގަތަކަށް ވުމެވެ. އަދި އޭނާ ޖެހިގެން އައި އަހަރުގެ ސައުތު އޭޝިއަން ގޭމްސްގެ 100 މީޓަރު ދުވުމުންނާއި 200 މީޓަރު ދުވުމުން ރިހި މެޑަލް ހޯދި އެވެ.\nމިއަދު ދިވެހި ދުވުންތެރިން ސަރަހައްދީ މުބާރަތްތަކަށް ދަނީ މެޑަލް ލިބޭނެ ކަމުގެ ވަރަށް ބޮޑު ޔަގީންކަމާ އެކު އެވެ. ގައުމީ ރެކޯޑްތައް އަހަރު ދެކޮޅު އަންނަނީ މުގުރަމުންނެވެ. އެކަމަކު ރާއްޖޭން ބޭރުގެ އެފަދަ ފުރުސަތެއް ނެތް ދުވަސްވަރެއްގައި ނަސީރު ކުރި މަސައްކަތުގެ އަގުވަޒަންކުރަނެ ޖެހެ އެވެ. މާލޭ ވެލި ޓްރެކާއި ސ. ހިތަދޫގައި ތަމްރީން ހަދައި އަދި ވަރުޖައްސަން ބަތްޕެން ބޮއެގެން އޭނާ ގޮސް، އޭރު އޭޝިއާގެ ފެންވަރުގެ ދުވުންތެރިންނާ ދާދި އެއް ހަމައެއްގައި ވާދަކުރީތީ އެވެ. އޭނާގެ ރެކޯޑް މުގުރާލެވޭނެ ދުވުންތެރިޔަކު ފެންނަން ނެތީމަ އެވެ.\n"ސަރަހައްދީ އެންމެ ބޮޑު ކުޅިވަރު އީދުގައި ވާދަކުރާ އެހެން ދުވުންތެރިންނާ ނަސީރު ހުރިހާ ގޮތަކުން ވެސް ތަފާތެވެ. އެހެން ދުވުންތެރިން ވާދަކުރާ އިވެންޓްތަކުގައި ވަރަށް ބޮޑު ތަފާތެއް ހުރެ އެވެ. އެކަމަކު ނަސީރު އެންމެ ފަހު ފިޔަވަޅާ ހަމައަށް ވެސް ވާދަކުރަމުން އަންނަނީ އެއްވަރުގައި ހުރެގެންނެވެ،" "ހަވީރު" ގައި މޫސަ ލިޔެފައިވެ އެވެ.\nނަސީރު އެ ފަހަރު ރެކޯޑް ހެދީ ވެސް ތަފާތު ގޮތަކަށެވެ. ސާފް ގޭމްސްގައި 1991 ވަނަ އަހަރު އަމްޖަދު އަލީ ހެދި ރެކޯޑް އޭނާ އެންމެ ފުރަތަމަ މުގުރާލީ ހީޓުގައި 1 މިނެޓު 53:65 ދުވެގެންނެވެ. އޭނާ ފައިނަލުގައި ރެކޯޑް އާކުރީ 1 މިނެޓު 53:08 ސިކުންތުން ދުވެގެންނެވެ. މި އަހަރުގެ ގައުމީ މުބާރާތުގެ 800 މީޓަރު ދުވުމުން އެއް ވަނަ ހޯދި ހުސެއިން ރިޒާ (ކުޑަރިޒާ) ގެ ޓައިމިން އަކީ2މިނެޓު 00.60 ސިކުންތެވެ.\n"ރެކޯޑް އަޅުގަނޑުގެ އަތުގައި އޮތުމަކީ ހިތްހަމަޖެހުމެއް. އެކަމަކު އުއްމީދަކީ ވީހާ ވެސް އަވަހަކަށް އެ ރެކޯޑް ވެސް މުގުރާލުން،" ނަސީރު ބުންޏެވެ.\nމި އިވެންޓުން މެޑެއްޔަކާ ހަމަޔަށް ރާއްޖެ އަށް ދެވެން އޮތީ ވެސް ރެކޯޑް މުގުރާލެވިގެންނެވެ. އެކަމަކުގެ ހެއްކަކީ 28 އަހަރުވީ އިރު ވެސް މުގުރާނުލެވި އޮތް މެރެތަން ރެކޯޑް މުގުރާލިތާ ދެ އަހަރުވީއިރު، އެތައް ފަހަރެއްގެ މަތިން އެ ރެކޯޑް އާކޮށް އަދި އޭގެން ސަރަހައްދީ މެޑެއްޔަކަށް ރާއްޖޭން ވާދަކުރުމެވެ. މި އަހަރުގެ އައިއޯއައިޖީގައި ޝިފާޒް މުހައްމަދު ވަނީ މެރެތަން ދުވުމުގެ ހަތަރު ވަނަ ހޯދައިފަ އެވެ.\nރައީސް ވަހީދު (ކ) 2013 ވަނަ އަހަރު ކުޅިވަރުގެ ދާއިރާއިން ކުޅިވަރު ހިންގުމާއި، ފަންނީ ރޮނގުން ކުޅިވަރަށް ހިދުމަތް ކުރުމުގެ ރޮނގުން ނަސީރަށް ހިތްވަރުދިނުމުގެ ގައުމީ އިނާމް ދެއްވަނީ. --ފޮޓޯ: ރައީސް އޮފީސް\nއެ ރެކޯޑް މުގުރާލަން ދުވުންތެރިން ތަމްރީންކޮށްދޭން ނަސީރު ބޭނުންވެ އެވެ. އިންގްލެންޑުން 2013 ވަނަ އަހަރު ކޯޗިން ލައިސަންސް ނަގާފައިވާ ނަސީރަށް މިޑްލް ޑިސްޓެންސް ގައުމީ ޓީމު ހަވާލުކުރަން އުޅޭ ކަމުގެ ވާހަކަތަކެއް ވެސް ދެކެވެ އެވެ. މިއަދު ސަރަހައްދީ ގައުމުތަކުގެ ގިނަ ކޯޗުންނަކީ އޭނާއާ އެއްކޮށް ދުވި ދުވުންތެރިންނެވެ. ގައުމީ ޕޫލުގެ ކޯޗިން ރޯލެއް ނެތަސް އޭނާ ވަނީ ފާއިތުވި އަހަރުތަކުގައި ކޯޗެއްގެ ގޮތުން ދުވުމަށް ބޮޑު ބަދަލެއް ގެނެސްފަ އެވެ.\nއެއީ ރާއްޖޭގައި މިހާރު ރިކްރިއޭޝަން ދުވުމަށް ޖެހިފައިވާ ފޯރި ގެނައުމުގައި ބޮޑު ހިއްސާއެއް ވުމެވެ. ތަފާތު ވަޒީފާތަކުގައި އުޅޭ މީހުންނަށް ހާއްސަކޮށް ދުވާ ކްލަބެއް ހިންގައި އޭގެ ތެރެއިން ތަމްރީންދީ ބޭރުގެ މެރެތަންތަކުގައި އެތައް ދުވުންތެރިން ވާދަކުރުވި އެވެ. މެރެތަން ރެކޯޑް މުގުރާލި އަހުމަދު ޝަރަފަކީ ވެސް ނަސީރުގެ ކޯޗުކަމުން މޭޑް ރަނާސްގެ ތެރެއިން ނުކުތް ދުވުންތެރިޔެކެވެ.\n"ކޯޗިންގެ ފުރުސަތު ލިބިއްޖެ ނަމަ އުފަލާ އެކު ގަބޫލުކުރާނަން،" ބައިނަލްއަގްވާމީ 28 މުބާރާތެއްގައި ވާދަކޮށް 16 ފަހަރެއްގެ މަތިން ގައުމީ ރެކޯޑް މުގުރާލާފައިވާ ނަސީރު ބުންޏެވެ.


SunOnline: Furathama leg evvaruvumun Maziya ah fahi furusatheh\nފުރަތަމަ ލެގު އެއްވަރުވުމުން މާޒިޔާއަށް ފަހި ފުރުސަތެއް\nޢަބްދުﷲ އައިމަން 05 Feb 2020, 22:22\nމާޒިޔާގެ އޭއެފްސީ ސްކޮޑު --- ފޮޓޯ// މާޒިޔާ\nއޭއެފްސީ ކަޕްގެ ޕްރިލިމިނަރީ ބުރުގައި މިއަދު ބަންގްލަދޭޝްގެ ޑާކާ އަބަހާނީއާ ދެކޮޅަށް ކުޅުނު މެޗު އެއްވަރުވުމުން މާޒިޔާއަށް ފުރުސަތު ބޮޑުވެއްޖެ އެވެ.\nބަންގްލަދޭޝްގެ ބަންގު ބަންދު ސްޓޭޑިއަމުގައި މިއަދު ހަވީރު ކުޅުނު މެޗު ވާދަވެރި ކުޅުމަކަށްފަހު ނިމިގެންދިޔައީ 2-2 ގެ ނަތީޖާއަކުން އެއްވަރުވެގެންނެވެ. އެ ނަތީޖާއާ އެކު އަންނަ ހަފުތާ މާލޭގައި ކުޅޭ ދެވަނަ ލެގަށް ނުކުންނަ އިރު މާޒިޔާއަށް ވަނީ ފުރުސަތު ބޮޑުވެފަ އެވެ. އެއީ އެ މެޗު 0-0 ނުވަތަ 1-1 ގެ ނަތީޖާއަކުން ނިމުނަސް އަވޭ ގޯލަށް ބަލާއިރު މާޒިޔާއަށް ކުރި ލިބޭނެތީ އެވެ. އަދި އެ މެޗަށް ނުކުންނަ އިރު ހޯމް އެޑްވާންޓޭޖް ވެސް މާޒިޔާއަށް ބޮޑުވާނެ އެވެ.\nމީގެ ކުރިން 2017 ވަނަ އަހަރުވެސް ވާދަކުރި މި ދެ ޓީމުގެ ކުރިމަތިލުން މިއަދު އެއްވަރުވި އިރު ދެ ޓީމަށް ވެސް މެޗުން މޮޅުވާން ރަނގަޅު ފުރުސަތުތަކެއް ލިބުނެވެ. ކުރިން ފަހަރުގެ ބަންގްލަދޭޝް އަދި ރާއްޖޭގައި ކުޅުނު ދެ މެޗު ވެސް މާޒިޔާ ކާމިޔާބު ކުރީ 0-2 ގެ ނަތީޖާ އަކުންނެވެ. އެކަމަކު އޭގެ ފަހުން ދެ ޓީމު ވެސް މިހާރު އޮތީ ވަރަށް ބޮޑަށް ބަދަލުވެފަ އެވެ.\nމިއަދުގެ މެޗު ފަށައިގެން ދެ ޓީމުގެ ފަރާތުންވެސް ހަމަހަމަ ކުޅުމެއް ފެނިގެން ދިޔަ އިރު މެޗުގައި ފުރަތަމައިން ގޯލު ޖަހައި ލީޑު ނެގީ މާޒިޔާއިންނެވެ. މެޗުގެ 42 ވަނަ މިނަޓުގައި އިބްރާހިމް މަހުދީ (ފޭދޫ އިއްބެ) ޖަހައިދިން އެ ގޯލާ އެކު ލީޑުގައި އޮވެ މާޒިޔާއިން ހާފު ނިންމާލަން ކުރި މަސައްކަތް ގޯސްވީ އެ ހާފުގެ އިތުރު ވަގުތުގައި އަބަހާނީގެ ބްރެޒިލް ފޯވާޑް މެލިސަން އަލްވޭސް ޖެހި ގޯލަކުންނެވެ.\nއެކަމަކު ދެވަނަ ހާފުގައި ކުޅެން ނުކުމެ ޓީމު ކުރިއަށް ޖައްސައި މާޒިޔާއިން ވަނީ އަލުން އަނބުރާ މެޗުގައި ލީޑު ނަގައިފަ އެވެ. މެޗުގެ 65 ވަނަ މިނިޓްގައި ސެއިން ވިންސެންޓުގެ ފޯވާޑް ކޮނޭލިއަސް ސްޓެވާޓް (ކޯނޭ) އެ ގޯލި ޖެހީ، އޭރިއާ ބޭރުން މާޒިޔާގެ ކުޅުންތެރިއަކު ޖެހި ބާރު ބޯޅަ އަބަހާނީގެ ކީޕަރު ޝާހިދުލް އާލަމް އަތުގައި ޖެހިފައި ނުކުތް ވަގުތު ކޯނޭ ވަނީ އެ ބޯޅަ ހަމަޖެހިލާފައި ގޯލުގެ ތެރެއަށް ފޮނުވާލައިގެންނެވެ.\nއަބަހާނީ އަށް ދެ ވަނަ ފަހަރަށް އެއްވަރުކޮށްދިނީ މެޗުގެ 80 ވަނަ މިނިޓްގައި ނައިޖީރިއާގެ ފޯވާޑް ސަންޑޭ ޗިޒޯބާ އެވެ.\nމި ފަހަރުގެ ޕްރިލިމިނަރީ ބުރުގެ ދެ ވަނަ ލެގުގައި އަބަހާނީއާ ދެކޮޅަށް މާލޭގައި ކުޅޭ މެޗު އޮންނާނީ އަންނަ ހަފްތާގެ ބުދަ ދުވަހު އެވެ. އެ މެޗުން މޮޅުވާ ޓީމެއް ޕްލޭއޮފް ބުރުގައި ކުޅެން ޖެހޭނީ އިންޑިއާގެ ބެންގަލޫރު އެފްސީ ނޫނީ ބޫޓާނުގެ ޕާރޯއާ އެވެ. ބޫޓާނުގެ ތިމްޕޫގައި މިއަދު ކުޅުނު ފުރަތަމަ ލެގުން ބެންގަލޫރު ވަނީ 1-0 އިން ޕާރޯގެ މައްޗަށް ކުރިހޯދައިފަ އެވެ.\nޕްލިމިނަރީ ރައުންޑުގައި މި ހަތަރު ޓީމު ވާދަކުރަނީ އޭއެފްސީ ކަޕްގެ ދެކުނު އޭޝިއާ އަށް ހާއްސާ ގްރޫޕްގެ ފަހު ޖާގަ އަށެވެ. އެ ގްރޫޕްގައި މި ވަގުތު އޮތީ ރާއްޖޭގެ ޓީސީ ސްޕޯޓްސް ކްލަބާއި ބަންގްލަދޭޝްގެ ބަޝުންދުރާ ކިންގްސް އަދި އިންޑިއާގެ ޗެންނާއީ ސިޓީ އެވެ.


SINAAN ge Column: School aai hamayakun nunime eve, ehvve ulhey hurihaa harakaatheh huhttuvan jehe eve. - One Online\nއަމީނިއްޔާ ސްކޫލްގެ ޑައިމަންޑް ޖުބްލީ ޕެރޭޑުގެ ތެރެއިން --- ވަން ފޮޓޯ: މުހައްމަދު އައުޒަމް\nއެޑިޔުކޭޝަން މިނިސްޓްރީގެ ނިންމެވުމަށް ޝުކުރު އަދާކުރަމެވެ. އަޅުގަނޑުގެ ނަޒަރުގައި އެކަން ކުރުން ކުޑަތަންކޮޅެއް ލަސްވެސް ވެއްޖެ އެވެ. ކޮރޯނާގެ ނުރައްކާތެރިކަން މުޅި ދުނިޔޭގައި ނުރައްކާތެރިިކަމުގެ ރަނގަބީލު ޖަހަމުންދާ އިރު، އެބަލި އެއްވެސް ގައުމަކަށް ނާންނާނެ ކަމަށް ބަލައިގެން ނުވާނެ ކަމަށް ދުނިޔޭގެ ސިއްހަތު ޖަމިއްޔާއިން ވަނީ ބުނެފަ އެވެ. އެކަމަށް ތައްޔާރުވެ ރައްޔިތުންގެ ސަލާމަތްތެރިކަން ކަށަވަރުކުރުގެ ފިޔަވަޅުތައް ވަރުގަދަކުރުމަށް ވެސް އެ ޖަމިއްޔާއިން ވަނީ އިލްތިމާސްކޮށްފަ އެވެ.\nކޮރޯނާގެ ނުރާއްކާ އެއް ފަރާތުގައި ބާއްވާށެވެ. މާލޭގައި ހިމަބިހި ވެސް ދަނީ ފެތުރެމުންނެވެ. އޭގެ މައްޗަށް ފާނަ ބަސަންދާއި އަރިދަފުސް ރޯގާވެސް ފެތުރެމުންދާ ކަމަށް އައިޖީއެމްއެޗުން ދެ ދުވަސް ކުރީން ވަނީ ބުނެފަ އެވެ. އަރިދަފުސް ރޯގާ އަދި ހުމަކީ ކޮރޯނާގެ ވެސް މައިގަނޑު އަލާމާތްތަކުގެ ތެރޭގައި ހިމެނޭ ކަންކަން ކަމަށްވާތީ، ދިވެހީންގެ ތެރޭން ގިނަ މީހުންނަކީ އަބަދުވެސް އަރިދަފުސް ރޯގާ ޖެހިފައި ތިބޭ މީހުން ކަމަށް ވާތީ، ރާއްޖޭން ކޮރޯނާ ފެނިއްޖެ ނަމަ އެންމެން ޝައްކުގައި ހޮސްޕިޓަލަށް ދިޔުމަކީ ވެސް ވުން ކައިރި ކަމެކެވެ. ނުވަތަ އިންތިހާ ދަރަޖައަށް ޕެނިކްވެ ހާސްވުމުގެ ފުރުސަތު އޮތީ ބޮޑުކޮށެވެ.\nމި ހުރިހާކަމެއް މި ހިނގަނީ، އެންމެ ދެކިލޯ މީޓަރު ބައިގެ ކެޕިޓަލް ސިޓީއެއްގަ އެވެ. ދެލައްކައަށްވުރެ ގިނަ މީހުން މި ދެކިލޯ މީޓަރުގެ ތެރޭގައި ދިރިއުޅެއެވެ. އޭގެ ތެރޭގައި ދެބައިކުޅަ އެއްބަޔާއި ގާތަށް އުޅެނީ ބިދޭސީންނެވެ. ބިދޭސީންގެ ތެރޭގައި ވެސް ބޮޑު ބަޔަކީ، ބަންގްލަދޭޝް މީހުންނެވެ. އެމީހުން ކައިބޮއި ނިދައި ހަދާ ތަންތަނުގެ ހާލަތު އެއްވެސް މީހަކަށް އޮޅިފައެއް ނެތެވެ. 30 ނުވަތަ 40 މީހުން ކައިބޮއެ ނިދައި ހަދަނީ އެއް ކޮޓަރީގައެވެ. އެކަކު އަނެކަކާއި ޖެހި ފިތި ބާރު ވެގެންނެވެ. ސާފުތާހިރުކަން އެހާމެ ކުޑަ އެވެ. ރާއްޖޭގެ ގިނަ ރެސްޓޯރެންޓުތަކުގެ ބަދިގެ ތަކުގައި ކައްކައި ކާތަކެތި ޑެލިވަރީ ކުރަނީ ވެސް އެމީހުންނެވެ. ފިހާރަތަކުގައި ވެސް އެމީހުންނެވެ. ޕާކުތަކުގައި ވެސް އެމީހުންނެވެ. މިފަދަ ރޯގާއެއް ނުވަތަ ބަލިމަޑުކަމެއް އެމީހުންގެ މެދުގައި ފެތުރިއްޖެ ނަމަ، އެކަހެރިކޮށް އެމީހުން ގެންގުޅޭނެ ގޮތެއް ނުވިސްނެ އެވެ. އެ ބުރަ އުފުލަން ޖެހޭނީ ވެސް ދައުލަތަށެވެ. އެއީ އެމީހުން ދިރިއުޅޭ ތަނުގައި އެކަން ވާނެ ގޮތެއް ނޯންނާނެތީ އެވެ.\nއެޑިޔުކޭޝަން މިނިސްޓްރީން ސްކޫލު ކުދީންގެ އިތުރު ހަރަކާތްތައް ހުއްޓާލަން އެންގި ނަމަވެސް، އެހެން ގިނަ މުއައްސަސާތަކުން ރަސްމީ ސިފައެއްގައި އެކަން ކުރާ ތަނެއް ނުފެނެ އެވެ. ވަކި ވަކީން ފޯނު ކޯލުން ބައެއް ކަންކަން ހުއްޓާލަން އެންގި ނަމަވެސް، އަދިވެސް ބައެއް ކަންކަން ބޭއްވޭތޯ ސިއްރުސިއްރުން މަސައްކަތް ކުރާތަން ވެސް ފެނެ އެވެ. މި ވަގުތަކީ ރިސްކު ނަގަން ޖެހޭ ވަގުތެއް ނޫނެވެ. ހުރިހާ މިނިސްޓްރީއަކުންވެސް އަދި ދައުލަތުގެ ހުރިހާ މުއައްސަސާއަކުން ވެސް އެ ތަނަކާ ގުޅޭ ހުރިހާ ތާކުން ބާއްވާ އެއްވެ އުޅޭ ޒާތުގެ ހުރިހާ ކަމެއް ވަގުތުން ވަގުތަށް ހުއްޓައިލަން އަންގަވައިދެއްވާށެވެ. އަދި ހަމަ މިއާ އެކު، އަމިއްލަ މީހުން ނުވަތަ ޖަމިއްޔާ ޖަމާއަތްތަކުން ރާވައި ހިންގާ މީހުން އެއްވާ ޒާތުގެ ހަރަކާތްތައް ޝަރަފުވެރި ކޮށްދެއްވަން ވެސް ދައުލަތުގެ ވެރީން ވަޑައި ނުގަންނަވާށެވެ. އެއީ ވެސް ވާނީ ދެއްވޭ ހިތްވަރަކަށެވެ.\nދައުލަތުގެ ހުރިހާ ދިމާއަކުން މިކަންކަން އެއް މިސްރާބަކަށް ނުކުރައްވާ ނަމަ، ރައީސުލްޖުމްހޫރިއްޔާގެ އޮފީހުން މިކަން މަރުކަޒީކޮށާއި ލާމަރުކަޒީކޮށް ކުރުމަށް ދައުލަތުގެ އެންމެހައި މުއައްސަސާތަކަށް އަންގަވައިދެއްވާށެވެ.\nދައުލަތާއި ހަމައިން މިކަން ނިންމައިލުމަކުން ނުފެދެ އެވެ. ޖަމިއްޔާ ޖަމާއަތްތަކާއި ކުންފުނި ތަކާއި އަމިއްލަ ފަރުދުން ވެސް އެމީހުންގެ ޒިންމާ ނަގަން ޖެހެ އެވެ. އެންމެންވެސް ވިސްނާންވީ އެއްވެ އުޅޭ ޒާތުގެ ކަންކަން ހުއްޓާލުމަށެވެ. ހާލަތާ މެދު ސީރިއަސްކޮށް ވިސްނައި، ހަރަދުވެސް ކުޑަކުރުމަކީ ފަރުދީ ގޮތުންނާއި ގައުމީ ނިސްބަތުގައި ވެސް ކުރާން ލާޒިމުވެފައިވާ ކަމެއްކަން ގަބޫލުކުރާން ޖެހެ އެވެ.\nމިއަދުވެސް ފެންނަމުންދަނީ، މާލެއާއި އަތޮޅުތަކުގައި އެއްވެއުޅޭ ކިތަންމެ ކިތަންމެ ހަރަކާތެއް ބާއްވަމުންދާ ތަނެވެ. އޭގެ ތެރޭގައި އެކި ޒާތުގެ ކުޅިވަރު މުބާރާތްތަކާއި ދައުލަތުގެ އެކި މުއައްސަސާތައް ހިމެނޭ ގޮތުން ހިންގާ ހަރަކާތްތައް ވެސް ހިމެނެ އެވެ. ރައްޔިތުންގެ މަޖިލީހުގެ ބިޔަ ބޮޑު ޖަލްސާތަކާއި ކެމްޕޭން ހަރަކާތްތަކަކީ ވެސް ވިސްނައިލާން ޖެހޭ ސީރިއަސް ކަމެކެވެ. އެންމެ ރަނގަޅު ހައްލަކީ ކޮބައިތޯ އެކަމުގެ މީހުން އެއްވެ ގޮތެއް ކަނޑައަޅާން ޖެހެ އެވެ. ވޯޓުލުމާއި ކެމްޕޭން ހަރަކާތަކީ އެތައް ހާސް ބަޔަކު ޖަމާވާ، ދޭސީންނާއި ބިދޭސީން މަސްހުނިވެގެން އުޅޭ ކަމެއް ކަމުން އޭގެން ނުކުމެދާނެ ހިއްޗަށް ވެސް ވިސްނާން ޖެހެ އެވެ.\nކޮރޯނާ ފަދަ ބައްޔެއް މާލެތެރެޔަށް ފެތުރިއްޖެ ނަމަ، ދެން ވާނެ ގޮތެއް، ހާލަތު ބަދަލުވެގެން ދާނޭ ގޮތެއް އަޅުގަނޑުމެންގެ ހިތަށް ވެސް ގެންނާކަށް ނޭނގެ އެވެ. މި ވަގުތަށް ބަލާ އިރު އެންމެ މުހިންމު އެއް ކަމެއް ގޮތުގައި، މާލޭގެ ބޮޑެތި ޕާކުތައް ވެސް ވަކި އުސޫލުތަކެއްގެ ތެރެޔަށް ފައްތާން ޖެހޭނެ ކަމަށް ފެނެ އެވެ. ކުޑަކުދީން އެއްވެ އުޅޭ ތަންތަނާ މެދު ވެސް ސަމާލު ކުރުވައި އެކަންކަން ކޮންޓްރޯލު ކުރުވުމަށް ކެމްޕޭން ހިންގަން ޖެހެ އެވެ.\nމި ފިޔަވަޅުތައް އެޅުމަށް ދައުލަތުގެ ހުރިހާ މުއައްސަސާއެއް ކުރީ ސަފަށް ނިކުންނަން ޖެހެ އެވެ. އަމިއްލަ ފަރުދުންނާއި ޖަމިއްޔާ ޖަމާއަތްތައް ވެސް ގައުމުގެ ރައްޔިތުންގެ ސަލާމަތަށް އިސްކަން ދެއްވައި ކެތްތެރިކަން އިސްކޮށް، ސިއްހީ އިދާރާތަކުން ދޭ ލަފަޔާއި އިރުޝާދުތަކަށް ވީހާވެސް ފުޅާ ދާއިރާއެއްގައި ތަބާވެ، އެޔަށް ހެޔޮ ހިތުން އަމަލު ކުރަން ޖެހެ އެވެ. އާނއެކެވެ. ސްކޫލް ތަކާއި ހަމައިން މިކަން ނިންމައިލެވޭކަށް ނެތެވެ. މީހުން އެއްވާ އެހެން ހުރިހާ ކަމެއް ވެސް ހުއްޓާލަން ޖެހެ އެވެ. ރައްކާތެރިކަމުގެ ފުރުސަތު ބޮޑު ކޮށްދޭ ކޮންމެ ކަމެއްމެ ކުރާން މި ވަގުތު އިސްކަން ދޭން ޖެހެ އެވެ.\nގުޅޭ ޓެގު ސިއްހަތު އެޑިއުކޭޝަން މިނިސްޓްރީ ހެލްތު ޕްރޮޓެކްޝަން އެޖެންސީ (އެޗްޕީއޭ) މިނިސްޓްރީ އޮފް ހެލްތް ހެލްތް ޕްރޮޓެކްޝަން އެޖެންސީ ކޮވިޑް 19 ޖަމިއްޔާ ޖަމާއަތްތައް ސްކޫލް ކުދީން


13 aharu kujjaa ge postmortem hedhumah fahu hashaigandu Male' genesfi | ThePress\n13 އަހަރު ކުއްޖާގެ ޕޯސްޓްމޯޓަމް ހަދެމަށްފަހު ހަށިގަނޑު މާލެ ގެނެސްފި\nމިދިޔަ މަހުގެ 21 ވަނަ ދުވަހުގެ ރޭ ދަންވަރުގެ ވަގުތެއްގައި މަރާލާފައި އޮއްވާ ފެނުނު އުމުރުން 13 އަހަރުގެ ފިރިހެން ކުއްޖާގެ ހަށިގަނޑުގެ ޕޯސްޓްމޯޓަމް ހެދުމަށް ފަހު މާލެ ގެނެސްފިއެވެ.\nމަރާލުމަށް ފަހު ހުޅުމާލޭގެ ދެވަނަ ފިޔަވަހީގެ އިރުއުތުރު ސަރަހައްދުގެ މޫދަށް އެއްލާލާފައި އޮއްވާ ފެނުނު 13 އަހަރު ކުއްޖާގެ ޕޯސްޓްމޯޓަމް ހެދުމަށް އިންޑިއާއަށް ފޮނުވާލާފައި ވަނީ މިމަހުގެ ފަސް ވަނަ ދުވަހުއެވެ. އެކުއްޖާ ހަށިގަނޑު އިންޑިއާއަށް ގެންދިޔަ ދުވަހު ނޫން އަނެއް ދުވަހު ޕޯސްޓްމޯޓަމް ހަދާފައިވާ އިރު "ދަ ޕްރެސް" އަށް މައުލޫމާތު ދެއްވަމުން ފުލުހުންގެ މީޑިއާ އޮފިޝަލް ވިދާޅުވީ އެކުއްޖާގެ ހަށިގަނޑު މިއަދު ރާއްޖެ ގެނައުމުގެ މަސައްކަތް ކުރަމުންދާ ކަމަށެވެ.\nމިއަދު ފުލުހުން ވަނީ އެކުއްޖާގެ ހަށިގަނޑު ރާއްޖެއަށް ގެނެސްފައިވާ ކަމަށް ބުނެފައެވެ. ނަމަވެސް އަދިވެސް އެކުއްޖާގެ ޕޯސްޓްމޯޓަމުން އެނގުނު ކަންކަން ފުލުހުން ހާމަކޮށްފައެެއް ނުވެއެވެ.


Shahid ah Majlieehu gai faadu kiyaifi\nކޮވިޑްގެ ހާލަތު ރާއްޖޭގައި ވަރަށް ބޮޑަށް ގޯސްވެފައިވާ ދަނޑިވަޅުގައި ވެސް ފޮރިން މިނިސްޓަރު އަބްދުﷲ ޝާހިދު އދ. ގެ އާންމު މަޖިލީހުގެ ރައީސް ކަމަށް ވަޑައިގަތުމަށް ކެމްޕޭން ކުރައްވާ އެކަމަށް ބޮޑު ހޭދައެއް ކުރައްވާތީ މަޑުއްވަރީ ދާއިރާގެ މެމްބަރު އާދަމް ޝަރީފް ފާޑު ވިދާޅުވެއްޖެ އެވެ.\nހުޅުމާލޭ ކޮވިޑް ފެސިލިޓީގެ ހާލަތު ވަރަށް ބޮޑަށް ގޯސްވެފައިވާތީ އެ ފެސިލިޓީގެ ހާލަތު ރަނގަޅު ކުރަން އެދި ނައިފަރު ދާއިރާގެ މެމްބަރު އަހުމަދު ޝިޔާމް ހުށަހެޅުއްވި މައްސަލައަށް މަޖިލީހުގައި މިއަދު ކުރި ބަހުސްގައި ބައިވެރިވެ ވަޑައިގެން ޝަރީފް ވިދާޅުވީ އަބްދުﷲ ޝާހިދު މިވަގުތު އެންމެ ބޮޑަށް ކުރައްވަން ޖެހި ވަޑައިގަންނަވާނެ މަަސައްކަތަކީ ދުނިޔޭގެ ހުރިހާ ހިސާބަކުން އެހީތެރިކަން ހޯދަން ކުރައްވަން ޖެހޭ މަސައްކަތްތައް ކަމަށެވެ.\n"އަޅުގަނޑަކަށް މިއަދު ގަބޫލެއް ނުކުރެވޭ ދިވެހިން ބޭނުންވާނެ ގޮތެއް ކަމަށް މިހާ ހާލަތުގައި ރާއްޖޭގެ ރައްޔިތުން ތިބިއިރު އދ. ގެ ގޮނޑިއެއް ހޯއްދެވުމަށްޓަކައި ރައްޔިތުންގެ ފައިސާ ހޭދަ ކޮށްގެން އަބްދުﷲ ޝާހިދު އެކޮޅުގައި ހުންނެވުމަކީ އަޅުގަނޑު ދެކޭގޮތުގައި އެއްގޮތަކަށް ވެސް ބޭނުންވާނެ ކަމެއް ނޫން." ޝަރީފް ވިދާޅުވި އެވެ.\nއދ. ގެ އާންމު މަޖިލީހުގެ އިންތިހާބުގެ ވޯޓުލުން އޮންނާނީ ޖޫން މަހުގެ ތެރޭގަ އެވެ. އިންތިހާބުގެ ކެމްޕޭނަށް 4.3 މިލިއަން ރުފިޔާ ދައުލަތުގެ ބަޖެޓުން ކަނޑައަޅާފައި ވެއެވެ.\nޝަރީފް ވިދާޅުވީ މިވަގުތު ރާއްޖޭގައި ހުރިހާ ރައްޔިތުންނަަށް ހިދުމަތް ކުރަން ސަރުކާރުގެ ހުރިހާ ވަސީލަތައް ބޭނުންކޮށް ސަރުކާރުގައި ތިބި ވެރިން މަސައްކަތް ކުރަންވީ ވަގުތު ކަމަށެވެ. ނަމަވެސް އޭގެ ބަދަލުގައި އެހެން މަންޒަރުތަކެއް ފެނިގެން ދިއުމުން ކަންބޮޑުވެ ވަޑައިގަންނަވާ ކަމަށެވެ.\nކޮވިޑްގެ ހާލަތު މިފަހުން ގޯސްވި ފަހުން ރޭ ރައީސް އިބްރާހިމް މުހައްމަދު ސޯލިހް ފުރަތަމަ ފަހަރަށް ވަނީ މީޑިއާއާ ބައްދަލު ކުރައްވައިފަ އެވެ. ރައީސް ރޭ ވަނީ ކޮވިޑްއާ ގުޅިގެން މިނިސްޓަރުން ކުރައްވަމުންދާ ހިދުމަތްތައް ފާހަގަ ކުރައްވައިފަ އެވެ. ކޮވިޑްގެ ހާލަތުގައި އެންމެ ބޮޑަށް މަސައްކަތް ކުރައްވަން ޖެހިވަޑައިގަންނަވާ ބޭފުޅުންގެ ތެރޭގައި ޝާހިދު ހިމެނިލައްވާއިރު އޭނާގެ ނަން ރައީސް ފާހަގަކޮށްފައި ނެތްކަމަށް ޝަރީފް ވިދާޅުވި އެވެ.\n" ރައީސް ވަރަށް ބޮޑަށް އަސަރު ކުރައްވާފައި ހުންނެވުމުން ކަމަށް އަޅުގަނޑަށް ގަބޫލު ކުރެވެނީ ޝާހިދުގެ ނަން ވިދާޅުނުވީ" ޝަރީފް ވިދާޅުވި އެވެ.\nރައްޔިތުންގެ މަޖިލިސް އާދަމް ޝަރީފު އުމަރު އަބްދުﷲ ޝާހިދު + ކޮވިޑް-19 ކޮވިޑް-19 އިގެ ބަލާއާފާތް\nގިނަ ބަޔަކު ހާލުގައި ޖެހޭތީ ކުއްލި މައްސަލައެއް\nޝާހިދު ކޮވިޑަށް ޕޮޒިޓިވްވެއްޖެ


Miee muhimmu, ufaaveri thajuribaa eh\nލަންކާގެ ކެޕްޓަން ސުޖަން\nމިއީ މުހިއްމު، އުފާވެރި ތަޖުރިބާއެއް\n11 އޮކްޓޯބަރ 2021 - 10:27:38\nސާފް ޗެމްޕިއަންޝިޕަކީ މުހިއްމު، އަދި އެހާމެ އުފާވެރި ތަޖުރިބާއެއް ކަމަށް ސްރީ ލަންކާގެ ކެޕްޓަން، އަދި ގޯލް ކީޕަރު ސުޖަން ޕެރޭރާ ބުނެފިއެވެ.\nސާފް ޗެމްޕިއަންޝިޕްގައި ލަންކާގެ މެޗުތައްވަނީ ނިމިފައެވެ. ލަންކާއަށް ހަތަރު މެޗުން ލިބުނީ އެންމެ ޕޮއިންޓެކެވެ. އެއީ ވަރުގަދަ އިންޑިޔާ އަތުން ލިބުނު ޕޮއިންޓެކެވެ. ނޭޕާލު، ބަންގްލަދޭޝް އަދި ރާއްޖެ އަތުން ލަންކާވަނީ ބަލިވެފައެވެ. ތިން މެޗުން ބަލިވިނަމަވެސް ލަންކާއިންވަނީ ޖުމްލަ ގޮތެއްގައި ރަނގަޅު ކުޅުމެއް ކުޅެފައެވެ. ކުރިން ގިނަ ދުވަސްތަކެއްވަންދެން ރާއްޖޭގައި ކުޅުނު ލަންކާގެ ގޯލްކީޕަރު ސުޖަން ބުނީ، މިއީ މުހިއްމު ތަޖުރިބާއެއް ކަމަށެވެ. އަދި މި މުބާރާތުގެ އިންތިޒާމްތަކަށް ސުޖަންވަނީ ރާއްޖެއަށް ޝުކުރު އަދާކޮށްފައެވެ.\nކުރިން ސީއެންއެމަށް ދިން އިންޓަރވިޔުއެއްގައި ސުޖަންވަނީ އޭނާ ހުރި މަގާމަށް އާދެވުނީ ރާއްޖޭން ލިބުނު ތަޖުރިބާތަކުގެ ސަބަބުން ކަމަށް ބުނެފައެވެ. ދެހާސް ފަނަރަ ވަނަ އަހަރުން ފެށިގެން މިދިޔަ އަހަރުގެ ކުރީކޮޅާ ހަމައަށް ރާއްޖޭގައި ކުޅުނު ސުޖަންވަނީ ދެހާސް ސޯޅަ ވަނަ އަހަރުގެ ލީގުގެ މޮޅު ގޯލްކީޕަރުގެ މަގާމުވެސް ހޯދާފައެވެ.\nއަހަރެން މިހާރު މި ހުރި މަގާމަށް އާދެވުނީ ރާއްޖޭގެ ސަބަބުން. ކްލަބު އީގަލްސްއިން އަހަރެންނަށް ވަރަށް ގިނަ އެއްޗެހި ދަސްވެ، މި ހިސާބަށް އާދެވެނީ. ރާއްޖޭގައި އަހަރެން ޓްރެއިން ކުރީ އެންމެ މޮޅު ގޯލް ކީޕަރު ޓްރެއިނަރ އަސްލަމް. އަހަރެންނަށް ކޯޗުކޮށްދިން ސާންތީ އަދި މޯހަންއަކީ އިތުރު ތައާރަފެއް ބޭނުންވާ ވަރަށްވުރެ މާ މޮޅު ދެ ކޯޗުން. އަނެއް ކޮޅުން ކްލަބު އީގަސްލްއަކީ އާއިލާއެއް. މެނޭޖްމެންޓް، ކުޅުންތެރިން، އޮފިޝަލުން އެންމެންނަކީ ވަރަށް ގުޅޭ އެކުވެރި ބައެއް. އަހަރެންނަށް އިތުބާރުކޮށް، ފުރުސަތު ދިން ކަމަށްޓަކައި މުފާ އަދި އީގަލްސްގެ މެނޭޖްމެންޓަށް ޝުކުރު އަދާކުރަން. އީގަލްސްގެ އިން ކުރި އިތުބާރުން އަހަރެންނަށް ލިބުނު ހުރިހާ ކާމިޔާބެއްވެސް ލިބުނީ.\nރާއްޖެއާއި ލަންކާ، ދެހާސް އަށާރަވަނަ އަހަރުގެ ސާފު ޗެމްޕިއަންޝިޕުގައި ލަނޑެއް ނުޖެހި އެއްވަރުވީ މެޗުގައި ލަންކާގެ ގޯލް ބެލެހެއްޓީވެސް ސުޖަން އެވެ. މި ފަހަރުގެ މުބާރާތުގައިވެސް ސުޖަންވަނީ މޮޅު ކުޅުމެއް ދައްކާފައެވެ. ލަންކާ ފުރަތަމަ މެޗުގައި ބަންގްލަދޭޝް އަތުން ބަލިވީ އެއް ލަނޑު ސުން ލަނޑުންނެވެ. އެ މެޗުގައި ލަންކާ ކޮޅަށް ޖެހި ލަނޑަކީ ޕެނަލްޓީ އަކުން ޖެހި ލަނޑެކެވެ. ދެވަނަ މެޗުގައި ނޭޕާލު އަތުން ތިން ލަނޑު ދެ ލަނޑުން ބަލިވިއެވެ. ތިންވަނަ މެޗުގައި ލަނޑެއް ނުޖެހި އިންޑިޔާއާ އެއްވަރު ކުރިއެވެ. އަދި ފަހު މެޗުގައި ލަންކާ ބަލިވީ ރާއްޖެ އަތުން އެއް ލަނޑު ސުން ލަނޑުންނެވެ.


ގައުމީ ޓީމުގެ އޮފިޝަލް ކިޓް ޕާޓްނަރަކަށް އައިލެންޑް އެޕެރެލްސް\nއައިލެންޑް އެޕެރަލްސްއާ ކިޓް ޕާޓްނަރުކަން ހަވާލުކުރުމުގެ ރަސްމިއްޔާތުގެ ތެރެއިން -- ފޮޓޯ: އެފްއޭއެމް\nއަންނަ މަހު ފަށާ އުރީދޫ ސާފް ޗެމްޕިއަންޝިޕް ފުޓްބޯޅަ މުބާރާތުގައި ބޭނުންކުރާ ގައުމީ ފުޓްބޯޅަ ޓީމުގެ އޮފިޝަލް ކިޓް ޕާޓްނަރަކަށް އައިލެންޑް އެޕެރެލްސް ހަމަޖައްސައިފި އެވެ.\nގައުމީ ޓީމުގެ އޮފިޝަލް ކިޓް ޕާޓްނަރަކަށް އައިލެންޑް އެޕެރެލްސް ހަމަޖައްސާ އެކަމުގެ އެއްބަސްވުމުގައި ސޮއިކުރެއްވީ ބުރާސްފަތި ދުވަހު ރަސްމީ ފުޓްބޯޅަ ދަނޑުގައި ބޭއްވި ރަސްމީޔާތެއްގަ އެވެ. މިއީ ގައުމީ ޓީމުގެ އޮފިޝަލް ކިޓް ޕާޓްނަރަކަށް ރާއްޖޭގެ ކުންފުންޏެއް ހަމަޖެއްސި ފުރަތަމަ ފަހަރެވެ.\nއުރީދޫ ސާފް ޗެމްޕިއަންޝިޕް ފުޓްބޯޅަ މުބާރާތުގައި ރާއްޖޭގެ ގައުމީ ފުޓްބޯޅަ ޓީމު ބޭނުންކުރާނެ ޖާޒީ ޕްރިންޓްކޮށް ތައްޔާރުކުމުގެ ހުރިހާ މަސައްކަތެއްވެސް ކުރުމަށް ހަމަޖެހިފައިވަނީ ރާއްޖޭގަ އެވެ.\nމިފަހަރުގެ މުބާރާތުގައި ގައުމީ ޓީމު ބޭނުންކުރާނެ ޖާޒީއަށް ޕްރީ-އޯޑާ ކުރަން ބޭނުންވާ ފަރާތްތަކަށް މިމަހުގެ 25 ވަނަ ދުވަހު އެ ފުރުސަތު ހުޅުވާލުމަށް ވަނީ ހަމަޖެހިފަ އެވެ. އަދި ޖާޒީއަށް ޕްރީ-އޯޑާ ކުރަން ބޭނުންވާ ފަރާތްތަކުން 9721111 އަށް ވައިބާ ކުރުމަށް އައިލެންޑް އެޕެރެލްސް އިން އެދެ އެވެ.\nސާފް ޗެމްޕިއަންޝިޕްގައި ގައުމީ ފުޓްބޯޅަ ޓީމު ބޭނުންކުރާ ޖާޒީ ރަސްމީކޮށް އާމުންނަށް ދައްކާލުމަށް ހަމަޖެހިފައިވަނީ މިމަހުގެ 30 ވަނަ ދުވަހު ބާއްވާ ހާއްސަ އިވެންޓެއްގަ އެވެ. ޖާޒީ ފަރުމާކޮށް ޑިޒައިންކޮށްފައިވަނީ މަޝްހޫރު ޑިޒައިނަރު އަބްދުﷲ ނަޝާތު އެވެ.\nގައުމީ ޓީމުގެ އޮފިޝަލް ކިޓް ޕާޓްނަރަކަށް އައިލެންޑް އެޕެރެލްސް ހަމަޖެއްސި އިރު، މުބާރާތުގެ ޓައިޓަލް ސްޕޮންސަރުކަން ނަގާފައިވަނީ އުރީދޫ އިންނެވެ.\nދަނބިދޫގެ ރައްޔިތުން ބޭނުންވާ ކަންކަން ނައިބު ރައީސް ފައިސަލްއާ ހިއްސާ ކުރައްވައިފި


Dhivehinge bimuga, amilla dhanduga dheyseennah vure bidheyseen gina vedhaane! - vNews.mv\nދިވެހިންގެ ބިމުގަ، އަމިއްލަ ދަނޑުގަ، ދޭސީންނަށްވުރެ ބިދޭސީން ގިނަވެދާނެ!\nއައްފާން މުހައްމަދު 29 September 2021, 16:17\nއޮކްޓޯބަރު މަހުގެ އެއްވަނަ ދުވަހުން ފެށިގެން 16 ވަނަ ދުވަހުގެ ނިޔަލަށް ރާއްޖޭގައި ކުޅޭ ސާފް ޗެމްޕިއަންޝިޕަކީ ހުރިހާ ގޮތަކުން ބަލާއިރުވެސް ދިވެހިންނަށް ހާއްސަ މުބާރާތެކެވެ.\nފުރަތަމަ ފަހަރަށް ހަމައެކަނި ދިވެހިރާއްޖެގައި މި މުބާރާތް ބޭއްވުމުގެ ބޮޑު ޒިންމާއާއި ޝަރަފާއެކު މުބާރާތަށް ދިވެހި އެފްއޭއިން ތައްޔާރުވަމުން ދިޔައީ ފޮނި ހުވަފެންތަކަކާއި އެކުއެވެ.\nމުބާރާތަށް ހާއްސަ ކެމްޕެއިންއެއް އިފްތިތާހުކޮށް މުބާރާތުގައި ހާސިލްކުރަން ބޭނުންވާ މުހިންމު ތިން މަގުސަދެއް ކަނޑައަޅާ، މި މަގުސަދުތައް ހާސިލުކުރުމުގެ ފޮނި އުންމީދާއި އެކު، ލިބިފައިވާ މަދު ދުވަސްކޮޅުގެ ތެރޭގައި އެފްއޭއެމްއިން މަސައްކަތް ކުރަންފެށި މިމުބާރާތް ދިވެހި ގައުމީ ޓީމުން ކާމިޔާބު ކުރުމުގެ ފޮނި އުންމީދާއި އެކުއެވެ.\nމުބާރާތް ފެށުމަށް މިވަނީ ގާތް ގަނޑަކަށް 48 ގަޑިރަށް ވެފައެވެ. ފުރަތަމަ މެޗުގައި ބަންގްލަދޭޝް އާއި ސްރީލަންކާ ނުކުންނައިރު ދިވެހިންގެ ފަހުރު ކަމުގައިވާ ގައުމީ ޓީމު އެރޭ 21:00 ގައި ނޭޕާލާއި ދެކޮޅަށް ނުކުންނާނެއެވެ.\nމިމެޗުތަކަށް ޓިކެޓު ބުދަ ދުވަހު (މިއަދު) ވިއްކަން ފަށާފައިވާއިރު ރާއްޖެ ކުޅޭ މެޗުތަކުގައި ދިވެހި ސަޕޯޓަރުންނަށް ވިއްކާނީ 80 އިންސައްތަ ޓިކެޓެވެ. އެއީ ގަވައިދުގައި ވާގޮތުން އަވޭ ޓީމުގެ ސަޕޯޓަރުންނަށް 20 އިންސައްތަ ޓިކެޓު ދިނުން މަޖުބޫރުވާތީއެވެ.\nމިފަހަރުގެ މުބާރާތުގައި ޖުމްލަ5ގައުމެއް ވާދަކުރާއިރު އެއީ ރާއްޖޭގެ އިތުރުން އަވަށްޓެރި އިންޑިއާ އާއި ބަންގްލަދޭޝް، ނޭޕާލްގެ އިތުރުން ސްރީލަންކާއެވެ.\nމި4ގައުމަކީވެސް އެގައުމުތަކަށް ނިސްބަތްވާ އެތައްހާސް ރައްޔިތުންތަކެއް ރާއްޖޭގައި މަސައްކަތް ކުރަމުންދާ ގައުމުތަކެކެވެ. ހާއްސަކޮށް ބަންގްލަދޭޝް، އަދި ނޭޕާލް ރައްޔިތުންގެ އަދަދު ގިނައެވެ. އިންޑިއާ އާއި ލަންކާގެ އަދަދުވެސް މަދެއް ނޫނެވެ.\nމިމަހުގެ 13 ވަނަ ދުވަހު ބޭއްވި ރައްޔިތުންގެ މަޖިލީހުގެ ޖަލްސާއެއްގައި ވާހަކަފުޅު ދައްކަވަމުން އިކޮނޮމިކް މިނިސްޓަރު ފައްޔާޒް އިސްމާއިލް ވިދާޅުވެފައިވާގޮތުން ރާއްޖޭގައި މިވަގުތު 281،000 ބިދޭސީން އުޅޭކަމަށް ރެކޯޑް ކުރެވިފައިވެއެވެ.\nމާނައަކީ މިފަހަރުގެ މުބާރާތުގެ މެޗުތަކަށް އެގައުމުތަކުގެ ޓީމުތައް ކުޅޭ މެޗުތައް ބަލަން އެގައުމުތަކަށް ނިސްބަތްވާ ސަޕޯޓަރުން އެ 20 އިންސައްތައަށް ވާވަރަށް ވަންނާނެ ކަމެވެ.\nގަލޮޅު ދަނޑުގައި ގިނަ އަދަދެއްގެ ބިދޭސީން\nމިފަހަރުގެ މުބާރާތުގައި ރާއްޖެއަށް އޮތް އެންމެބޮޑު ފައިދާއަކީ އަމިއްލަ ފަސްގަނޑުގައި އަމިއްލަ ސަޕޯޓަރުންގެ ކުރިމަތީގައި ހުރިހާ މެޗެއް ކުޅުމުގެ ފުރުސަތު ލިބުމެވެ.\nމުބާރާތަށް ތައްޔާރުވުމުގެ ގޮތުން ގައުމީ ޓީމުން ކުރަމުންދިޔަ ކޭމްޕުގެ ތެރެއިންވެސް އަދި މީގެއިތުރުން މުބާރާތަށް ހާއްސަކޮށް ރާއްޖޭގެ މީޑިއާތަކުން ގެނެސްދިން ޕްރޮގްރާމް ތަކުގައި ވާހަކަ ދައްކަމުންވެސް ކުޅުންތެރިންނާއި ފުޓުބޯޅައިގެ ތަޖުރިބާކާރު ދެއްކި މައިގަނޑު ވާހަކައަކީ ހޯމް އެޑްވާންޓޭޖްގެ ވާހަކައެވެ.\nއެހެންނަމަވެސް އެބުނާ "ހޯމް އެޑްވާންޓޭޖް" ގެ ހަގީގީ ފައިދާ ނެގޭނީ ދަނޑަށް ވަންނަ ދިވެހި ސަޕޯޓަރުންގެ އަދަދު ގިނަވެ، މުޅި ދަނޑު ފެއްސާއި ރަތާއި ހުދުން ޖަރީކޮށް، ގައުމީ ވަންތަ އަޑުތަކުން "މަގޭ މަހަލްދީބް" އޭ ގޮވާ، ދަނޑުމަތީގައި ކުޅެންތިބި ކުޅުންތެރިންނަށް އެ ހިތްވަރު ދީގެންނެވެ.\nއެހެންނޫންނަމަ މި ހޯމް އެޑްވާންޓޭޖްގެ އެއްވެސް ފައިދާއެއް ހަގީގަތުގައި ނުނެގޭނެއެވެ. އެކަމުގެ ހެއްކަކަށް 2019 ވަނަ އަހަރު ވޯލްޑް ކަޕް / އޭއެފްސީ އޭޝިއަން ކަޕުގެ ޖޮއިންޓް ކޮލިފިކޭޝަންގައި ރާއްޖޭގައި ޗައިނާއާ ދެކޮޅަށް ކުޅުނު މެޗަށް އެކަނި ބަލާލިޔަސް ފުދެއެވެ.\nޗައިނާއިން ޗާޓާޑް ފްލައިޓުތަކުގައި އެގައުމުގެ ސަޕޯޓަރުން އައިސް ދަނޑު ފުރާލިއިރު ދަނޑުގައި ދިވެހިން ނިސްބަތުން މަދެވެ.\n2019 ވަނަ އަހަރު ރާއްޖެ އާއި ދެކޮޅަށް ޗައިނާ ޓީމު ކުޅުނު މެޗުގެ ތެރެއިން\nސިޔާސީ ހަލަބޮލިކަމާއި، އެހެނިހެން ބައިބައިވުންތަކުގެ މަތިން ހަނދާން ނައްތާލާ، މިއީ މަގޭ ގައުމޭ، މިއީ މަގޭ ޓީމޭ، މިއީވެސް އަހަރުމެންގެ ފަހަރޭ ބުނެ ދިވެހި ގައުމީ ޓީމުގެ ފަހަތަށް އަރަންވީ ވަގުތަކީ މިއީއެވެ.\nއެންމެފަހުން ވާދަވެރި މެޗުތަކުގައި ދިވެހި ޓީމަށް އެންމެ އެދެވޭ ނަތީޖާ ނުނެރެވުނުކަންވެސް ގަބޫލު ކުރަމެވެ. އެހެންނަމަވެސް އޭރު ގައުމީ ޓީމުން މެޗުތަކަށް ތައްޔާރުވީ ގޮތް ހަނދާންކުރީ ކާކުހެއްޔެެވެ. ހޮޓަލެއްގެ ބޯލް ރޫމެއްގައި ފަރިތަކުރުންތައް ކުރިއަށް ގެންގޮސް އެ ނެރުނު ނަތީޖާ މުޅިން ގޯހެއް ނޫނޭވެސް ބުނެވިދާނެއެވެ.\nބޭރުގެ ކުލަބުތަކަށް ސަޕޯޓުކުރާ ދިވެހިން ނިސްބަތުން ގިނައިރު އެޓީމުތަކުން ނެރޭ ނަތީޖާ އާއިމެދު ދެރަވެ ހިތާމަކުރާއިރު "ވިން. ލޫސް އޯ ޓައި، މިވެނި ޓީމެއް ޓިލް އައި ޑައި" އޭބުނެ މުޅި މީސްމީޑިއާ ފުރާލާއިރު އެ ބަޔަކަށްޓަކާ އަހަރެމެން އެންމެ ފަހުރުވެރިވާންޖެހޭ ދިވެހި ގައުމީ ޓީމުގެ ފަހަތުގައިވެސް ހަމަ މި އަޒުމުގައި ތިބެން ޖެހެއެވެ. ކާމިޔާބު ދެއްވާނީ މާތް ﷲ އެވެ. ކުޅުންތެރިން ކަށިންނެރެ ކުރާނީ ހިތްވަރެވެ. އަހަރެމެން ކުރަންޖެހޭނީ ސަޕޯޓެވެ.\nއެންމެން ގުޅިގެން "ތިންވަނަ ފަހަރު، މިއީ އެފަހަރު" ކަމަށް ބުނެ، އަވަހަށް ޓިކެޓުގަނެ ރާއްޖޭގެ ގައުމީ ޓީމު ކުޅޭ ހުރިހާ މެޗަކަށްވެސް ދަނޑަށް ވަންނަން މަސައްކަތްކޮށް، ޓީމުގެ 12 ވަނަ ކުޅުންތެރިޔާގެ ޒިންމާ ފުރިހަމައަށް އަދާކުރަމާ ހިނގާށެވެ.\nޓިކެޓު ގަންނަން ގިނަ އަދަދެއްގެ ދިވެހިންތަކެއް ދިޔަ- ފޮޓޯ:- ވީނިއުސް\nމިއަދު ޓިކެޓް ވިއްކަން ފަށާފައިވާއިރު ފެންނަ މަންޒަރަކީވެސް އުފާވެރި މަންޒަރެކެވެ. ގިނަ އަދަދެއްގެ ދިވެހިންތަކެއް ޓިކެޓް ގަންނަން ކިއު ހަދާފައި އޮތްކަންވެސް އުފަލާއެކު ފާހަގަކޮށްލަމެވެ.\nގައުމީ ޓީމް ރާއްޖެ ރިޕޯޓް ސާފް ޗެމްޕިއަންޝިޕް ކުޅިވަރު


މާލޭ ސިޓީގެ މޭޔަރ ޑރ.މުޙައްމަދު މުޢިއްޒު ތުރުކީވިލާތުގެ ގުންގޮރެން ޑިސްޓްރިކްޓްގެ މޭޔަރއާއި ބައްދަލުކުރައްވައިފި - Male' City Council\nމާލޭ ސިތީގެ މޭޔަރ ޑރ.މުޙައްމަދު މުޢިއްޒު، ތުރުކީވިލާތަށް ކުރައްވާ ކައުންސިލްގެ ރަސްމީ ދަތުރުފުޅުގައި ތުރުކީވިލާތުގެ ގުންގްރެން ޑިސްޓްރިކްޓްގެ މޭޔަރ ބުންޔާމީން ޑެމިރު އާއި ބައްދަލުކުރައްވައިފިއެވެ.\nމި ސެޕްޓެމްބަރ މަހުގެ 11 ވަނަދުވަހު ހަވޯރުގައި ބޭއްވުނު މި ބައްދަލުވުން އޮތީ ގުންގޮރެން ޑިސްޓްރިކްޓް ގެ ކައުންސިލް އިދާރާގައެވެ.\nމި ބައްދަލުވުމުގައި ދެ ކައުންސިލުން ގުޅިގެން ކުރެވިދާނެ ކަންތައްތަކާބެހޭގޮތުން މަޝްވަރާކުރެވުނެވެ. އަދި މާލޭ ސިޓީ ކައުންސިލްގެ މުވައްޒަފުން ތަމްރީނުކުރުމުގައި އެހީތެރިކަން ދެއްވާނެކަމަށް މޭޔަރ ބުންޔާމީން ވިދާޅުވިއެވެ.\nމި ބައްދަލުވުމުގައި ދެފަރާތުން ހިންގާ ޕްރޮޖެކްޓްތަކާބެހޭ މައުލޫމާތު ބަދަލުކޮށް މި ޕްރޮގްރާމްގައި ހުރި ކަންތައްތަކުގެތެރެއިން އިސްލާހްކުރަންޖެހޭ ކަންކަމާއި، ދެފަރާތުން ތަޖުރިބާ ހިއްސާކުރެވޭނެކަންކަން ފާހަގަކުރެވުނެވެ.\nތުރުކީވިލާތުގެ ކައުންސިލްތަކާ ގުޅުން ބަދަހިކޮށް ތަޖުރިބާ ހިއްސާކުރުމަށާ އަދި މާލޭ ސިޓީގެ ތަރައްޤީއަށް ބޭނުންވާ އެހީތެރިކަން ހޯއްދެވުމަށް ކުރަންވާ މިދަތުރުފުޅުގައި ފުރަތަމަ ވަޑައިގެންނެވީ ތުރުކީވިލާތުގެ އިސްތަމްބޫލަށެވެ.\nމި ދިޔަ ހުކުރުދުވަހުރޭ ވެލާނާ އިންޓަނޭޝަނަލް އެއަރޕޯޓުން ފުރާވަޑައިގަންނަވަމުން ނޫސްވެރިންނަށް މައުލޫމާތު ދެއްވަމުން މޭޔަރ ވިދާޅުވީ މި ދަތުރުފުޅުގައި ތުރުކީވިލާތުގެ އެކި ސިޓީތަކުގެ ކައުންސިލްތަކާ ބައްދަލުކުރައްވާނެކަމަށެވެ. އަދި އެ ކައުންސިލްތަކާއެކު ސިސްޓަރ ސިޓީ ހެއްދެވުމުގެ މަސައްކަތް ކުރައްވާނެކަމަށެވެ. މީގެ އިތުރުން މާލޭ ސިޓީގެ ތަރައްޤީއަށް ތުރުކީވިލާތުގެ ކަމާބެހޭ ބައެއްފަރާތްތަކުން ފޯރުކޮށްދެވިދާނެ އެހީތެރިކަމާބެހޭގޮތުން މަޝްވަރާކުރައްވައި އެހީ ހޯއްދެވުމަށް މަސައްކަތްކުރައްވާނެކަމެވެ. އަދި އެހީތެރިކަން ލިބޭނެކަމުގެ އުއްމީދު ވަރަށް ބޮޑުކަން ހާމަކުރެއްވިއެވެ.\nމާލޭ ސިޓީގެ މޭޔަރ ޑރ. މުޙައްމަދު މުޢިއްޒު ތުރުކީވިލާތަށް ކުރައްވާ މިދަތުރުފުޅުގައި6ދުވަސް ހޭދަވާނެއެވެ.\nމޭޔަރ ވިދާޅުވީ ކުރިއަށްއޮތްނުގައި ތުރުކީވިލާތުގެ އިތުރުން އެހެން ގައުމުތަކުގެ ކައުންސިލްތަކާއެކު މަޝްވަރާކުރައްވާނެކަމަށެވެ. ހަމައެއާއެކު ރާއްޖޭގެ އެހެން ކައުންސިލްތަކާއެކު ވެސް ގުޅިގެން މަސައްކަތްކުރެވިދާނެ ގޮތްތަކާބެހޭގޮތުން މަޝްވަރާކުރައްވާނެކަމަށެވެ.


Furathama Covid Jehunu Meehaa Hoadhidhaane Tha? - Vaguthu\nކޮވިޑް-19 ފުރަތަމަ ޖެހުނު މީހާ ދެނެގަތުން އެއީ ކޮވިޑްގެ އަސްލު ދެނެގަތުމަށް ވަރަށް މުހިއްމު ކަމަކަށް ވަނީ ވެފައެވެ. ކޮވިޑް އިންސާނުންގެ ތެރެއަށް ފެތުރިގެން އައި ގޮތް ދެނެގަތުމަށާއި އަދި ކުރިއަށް އޮތްތަނުގައި މިފަދަ ކާރިސާއަކުން ސަލާމަތްވެ ތިބުމަށް ވެސް ކޮވިޑް-19 ފުރަތަމަ ޖެހުނު މީހާ ނުވަތަ "ޕޭޝަންޓް ޒީރޯ" ހޯދުމުގެ މުހިއްމުކަން ވަރަށް ބޮޑެވެ. ނަމަވެސް އެއީ ކުރެވިދާނެ ކަމެއްކަމާއިމެދު ވަނީ ސުވާލު އުފެދިފައެވެ.\nކޮވިޑްގެ އަސްލު ދެނެގަތުމަށް ދުނިޔޭގެ ސިއްހަތު ޖަމިއްޔާ އިން ކުރިއަށް ގެންދާ ތަހްގީގުގެ ދެވަނަ ބުރަށް އެއްބާރުލުން ނުދޭނެކަން ޗައިނާ އިން ވަނީ މިދިޔަ ހަފްތާގައި އިއުލާން ކޮށްފައެވެ. އެއީ ކޮވިޑް ފުރަތަމަ ޖެހުނު މީހާ ނުވަތަ ކޮވިޑް އިންސާނުންގެ ތެރެއަށް ފެތުރިގެން ދިޔަ ގޮތް ދެނެގަތުމަށް ކުރަމުން އަންނަ މަސައްކަތައް އެޅުނު ބޮޑު ހުރަހެކެވެ.\nދުނިޔެ އަށް މީގެ ކުރިން ކުރިމަތިވެފައިވާ ބަލިމަޑުކަންތަކަށް ބަލާއިރު ވެސް ފުރަތަމަ ބަލި ޖެހުނު މީހުން ދެނެގަތުމުގައި ދަތިތައް ކުރިމަތިވެފައި ވެއެވެ. މިސާލަކަށް ފުރަތަމަ އެޗްއައިވީ ޖެހުނު މީހާ ކަމަށް ސައިންސްވެރިން ކުރިން ގަބޫލުކުރި މީހަކީ ހަގީގަތުގައި ފުރަތަމަ އެޗްއައިވީ ޖެހުނު މީހާ ނޫންކަމަށް މިހާރު ވަނީ ނިންމާފައެވެ.\nއެބޯލާ އެންމެ ފަހުން ފެތުރިގެން ދިޔައީ ދެއަހަރުގެ ކުއްޖެއްގެ ގައިން ކަމަށް ސައިންސްވެރިން ނިންމި ނަމަވެސް އެކުއްޖާ އަށް އެބޯލާ ޖެހުނު ގޮތެއް ނޭނގެއެވެ. އެންމެ ބޮޑަށް ތުހުމަތު ކުރެވެނީ ވާލެއްގެ ފަރާތުން އެބޯލާ ކުއްޖާގެ ގަޔަށް އެރިކަމަށް ކަމުގައި ވީނަމަވެސް އެކަން ވެސް މުޅިން ކަށަވަރެއް ނުވެއެވެ.\nކޮވިޑް އިންސާނުންގެ ގަޔަށް ފުރަތަމަ ފެތުރުނު ގޮތާއި ގުޅޭ ގޮތުން ވެސް ވަރަށް ގިނަ ތިއަރީތައް އެބަހުއްޓެވެ. އޭގެތެރެއިން އެއް ތިއަރީއަކީ ވާލެއްގެ ފަރާތުން އިންސާނެއްގެ ގަޔަށް ވައިރަސް އެރުމެވެ. އަނެއް ތިއަރީއަކީ ރާމާމަކުނެއްގެ ގައިން އިންސާނެއްގެ ގަޔަށް ވައިރަސް އެރުމެވެ.\nސައިންސްވެރިން ބުނާ ގޮތުގައި ކޮވިޑް ވައިރަހަށް އަންނަ ބަދަލުތައް ދިރާސާ ކުރުމަށް ފަހު ފުރަތަމަ ކޮވިޑް އިންސާނުންގެ ހަށިގަނޑަށް ވާސިލްވި ދުވަހެއް ކަށަވަރު ކުރެވިދާނެއެވެ. އަދި ވައިރަސް ފުރަތަމަ އިންސާނންގެ ހަށިގަނޑަށް ވާސިލްވީ ކޮން ސަރަހައްދަކުން ކަން ވެސް ގާތްގަނޑަކަށް ކަށަވަރު ކުރެވިދާނެއެވެ. ނަމަވެސް ފުރަތަމަ ކޮވިޑް ޖެހުނު މީހާ ދެނެގަނެވުން އެއީ މުސްތަހީލު ކަމެކެވެ. އެކަމަށްވުމަށްވުރެ ގާތީ ނުވުމެވެ.\nކޮވިޑްގެ އަސްލު ދެނެގަތުމަށް ކުރަމުން އަންނަ މަސައްކަތް އަދި ވެސް އޮތީ ކުރިއަށެވެ. އެހެންކަމުން މިމައުލޫގައި އަދި ކުރިއަށް ހުރި ދުވަސްތަކުގައި ވެސް އިތުރު މައުލޫމާތުތައް ލިބެމުން ދާނެއެވެ.\nޖުލައި 28, 2021 06:29\nކޮވިޑް19އޭ ކިޔާ އެއްޗެއް ނެތް.\nވުޖޫދުގައި ނެތް އެއްޗެއް ހޯދިދާނެތަ؟\nލިޔާނެ ޚަބަރެއް ނޭންގެެއްޏާ ބޮނބިތަޅަން ދޭ.\nމަށައްވަރިހަމަ ކަލޭމެން މިކޮމެންޓު ޝާޢިއުކުރިއަސް ނުކުރިއަސް ކާލޭމެން ކިޔާފީމުތާ އެވެ.\nޖުލައި 28, 2021 08:31\nއިޓް އިޒް %99.99 އިންޕޮސިބަލް.\nޖުލައި 28, 2021 19:17\nފުރަތަމަ ކޮވިޑް ޖެހުނު މީހާ ހުރީ އެމެރިކާގަ. އެހެން ގައުމަކުން އެމީހާ ހޯދަން އުޅުނަސް ނުފެންނާނެ. އަފްރާސީމައި ރިޒްވާނުގެ މަރުގެ ހަގީގަތް އެގިއްޖެތަ؟ އެކަން ކުރި މީހުން މިއުލެނީ އެކަމުގެ ހަގީގަތް ހޯދަންވެސް މިގޮތަށް ދުވަހަކުވެސް މިހަގީގަތްތަކެއް ނޭގޭނެ.


Mussandhi vaanvee fiber in\nމުއްސަނދި ވާންވީ ފައިބަރުން!\nމިހާރުގެ ޒަމާނީ ޑައެޓުތަކުގެ އެންމެ ބޮޑު ގޮންޖެހުމަކީ ފައިބާ ހިމެނޭ ކާނާ ކެއުމެވެ. އަހަރުމެންނަށް ބޭނުން ކުރެވޭ ތައްޔާރީ ކާނާ އުފެއްދުމަށް އޮފުކޮށް ޕޮލިޝް ކުރުމުގެ ސަބަބުން އޭގައި ހިމެނޭ ފައިބާގެ މާއްދާ ނައްތާލަ އެވެ. ކޮންމެ ދުވަހަކު ބޭނުން ކުރާ، ހަނޑުލާއި ފުށް އަދި މޭވާގައި އަކީ ސިއްހަތަށް ފައިދާ ހުރި ކާނާ ކަމުގައި ވިޔަސް އެއީވެސް މިހާރު "ތައްޔާރީ ކާނާ"ގެ ގޮތުގައި މީހުން ބަލަ އެވެ. މި ތަކެތި ގިނަ ދުވަހަށް ބެހެއްޓުމަށްޓަކައި ކެމިކަލާއި "ޕްރިސާވެޓިވްސް" ބޭނުން ކުރުމުގެ ސަބަބުން، ފެކްޓްރީތަކުން ބަދިގެ ތަކަށް އަންނަ އިރު ހުންނަނީ ގުދުރަތީކަން ގެއްލި ތައްޔާރީ ކާނާ އަށް ބަދަލުވެފަ އެވެ.\nފައިބާއަކީ އޭގެން ސީދާ މާ ބޮޑު ފައިދާ އެއް ލިއްބައިދޭ އެއްޗަކަށް ނުވިޔަސް ފައިބާގެ ސަބަބުން ރަނގަޅު ސިއްހަތެއްގައި ހުރުމަށް އެހީވެ ދެ އެވެ. އެގޮތުން، ހަށިގަނޑުގައި ހިމެނޭ ހަކުރުގެ ބާވަތް އެއްވަރެއްގައި ބަހައްޓައިދިނުމަކީ ފައިބާގެ އެއް މުހިއްމު ބޭނުމެވެ. ކެއުމުގައި ފައިބާ ހިމެނޭ އެއްޗެހި ބޭނުންކުރާ ނަމަ، ކުޑަ ކެއުމަކުންވެސް ބަނޑު ފުރުމަށް އެހީވެދެ އެވެ.\nހަށިގަނޑުގައި ފައިބާ މަދުވާނަމަ، އެކިކަހަލަ ގޮތްގޮތުން އުނދަގޫތައް ކުރިމަތިވާނެ އެވެ. ފައިބާ ހިމެނޭ ކުޑަ ކެއުމަކުންވެސް މީހާ އަށް "ފުލް ވެއްޖެ" ކަމުގެ އިހުސާސް ކުރެވޭނަމަ ފައިބާ ނެތުމުން ދެން ގެއްލުން ދައްކާނީ ހަށިގަނޑުންނެވެ. ބަނޑުފުރޭ ވަރަށް ގިނައިން ކެއުމުގެ ނަތީޖާ އަކަށް ވާނީ މާ ބޮޑަށް ފަލަވެ، އޯވާވެއިޓް ނުވަތަ އޮބޭސިޓީ ފަދަ ސީރިއަސް މައްސަލަތައް ކުރިމަތި ވުމުންނެވެ.\nފައިބާ ހިމެނޭ ކާނާތައް ކަމުގައިވާ، ތަރުކާރީ، މޭވާ، ބަދަން، އޮއް، ހޯލްގްރެއިންސް، ފަދަ ކާނާ ކެއުމުގައި ބޭނުން ނުކުރާ ނަމަ، އެ ޑައެޓަކީ ފައިބާ މަދު ޑައެޓެކެވެ. ފައިބާ އެކި ގޮތްގޮތުން ލިބެން ހުންނަ އިރު، ކޮންމެ ދުވަހަށް ބޭނުންވާ ފައިބާ ފަސޭހައިން ހޯދުމަކީ މާ އުނދަގޫ ކަމެއް ނޫނެވެ.\nފައިބާ ހިމެނޭ ތަރުކާރީ ކެއުމުގައި ބޭނުން ކުރާނަމަ ކައްކައިގެން ނުވަތަ ގިރައިގެންވެސް ބޭނުންކުރެވިދާނެ --\nފައިބާގެ ދެ ވައްތަރެއް ހުރެ އެވެ. އެއީ ސޮލިއުބަލް ފައިބާ އާއި އިންސޮލިއުބަލް ފައިބާ އެވެ. ސޮލިއުބަލް ފައިބާ އަކީ ފެން ކަހަލަ ދިޔާ އެއްޗެހީގައި ގިރާލެވޭ ކަހަލަ އެއްޗިއްސެވެ. އާފަލަކީ ސޮލިއުބަލް ފައިބާގެ ގޮތުގައި ފަސޭހައިން ކޮންމެ ދުވަހަކު ބޭނުން ކުރެވިދާނެ އެއްޗެކެވެ. މީގެ އިތުރުންވެސް، ސްޓްރޯބެރީސް އާއި ފިޔާ އަދި އާފަލު މި ބާވަތުގެ ފައިބާގައި ހިމެނެ އެވެ. އިންސޮލިއުބަލް ފައިބާގެ ގޮތުގައި ހިމެނޭ ފެހިކަން ގަދަ ތަރުކާރީ އާއި ކެރެޓު، ބަދަން، ކޯލީފްލާވާ އަދި އަލުވި ކަހަލަ ފަސޭހައިން ލިބޭނެ އެތައް ކާނާއެއް ބޭނުން ކުރެވިދާނެ އެވެ.\nހަށިގަނޑަށް ބޭނުންވާ މި މުހިއްމު މާއްދާ ހިމެނޭ ކާނާ ބޭނުންކުރުމުގައި ތަފާތު އުކުޅުތައް ހުރެ އެވެ. މިކްސަރުގައި ގިރައިގެން އޭގެ ދިޔަ ފެލައި ދިޔަ ބޭނުން ކުރުން، ތޮއްޓާއެކު ކެވޭނަމަ ތޮށި ނުމަށާ ބޭނުންކުރުން، އަދި، ފެނުގައި ކައްކައިގެން ކެއުމުގައިވެސް ހިމެނިދާނެ އެވެ.\nއާފަލަކީ ސޮލިއުބަލް ފައިބާގެ ގޮތުގައި ފަސޭހައިން ކޮންމެ ދުވަހަކު ބޭނުން ކުރެވިދާނެ އެއްޗެއް--\nފައިބާއަކީ ފަސޭހައިން ބޭނުން ކުރެވިދާނެ އެއްޗަކަށް ވިޔަސް މާގިނައިން ބޭނުން ކުރުމުން އޭގެ ނަތިޖާ ވެސް ދައްކާނެ އެވެ. ހަށިގަނޑަށް ނުކަތާ ވަރަށް ފައިބާ ބޭނުން ކުރާ ނަމަ، ނުވަތަ ހުސް ފައިބާ އިން ކެއުން ފުރިހަމަ ކުރާ ނަމަ ބަނޑުގައި ގޭސްޓްރިކް (ވައި) އުފެދުމާއި ހަޖަމުކުރުމުގެ މައްސަލަ ދިމާވުން އެކަށީގެންވާ ކަމަށް ސިއްހީ މާހިރުން ބުނެ އެވެ.\nއަދި، ފައިބާއިން ކެއުން ފުރިހަމަ ކުރުމުގެ ކުރިން ކެއުމުގައި ވިޓަމިންސް އާއި މިނަރަލްސްވެސް އެ ކެއުމުގައި ހުރިތޯ ބަލާ އެ ކެއުމަކީ ފުރިހަމަ ބެލެންސްޑް ޑައެޓެއްތޯ ބެލުމަކީވެސް މުހިއްމު ކަމެކެވެ.


ފަތުރުވެރިކަމުން އެކަންޏެއް ނޫން، އޭޝިއާ އަދި ޔޫރަޕް ގައުމުތަކަށް ރާއްޖެއަށް މަސްތުވާތަކެތި އެތެރެކުރުމުގައި އެއް ވަނަ! | | Sangu News\nފަތުރުވެރިކަމުން އެކަންޏެއް ނޫން، އޭޝިއާ އަދި ޔޫރަޕް ގައުމުތަކަށް ރާއްޖެއަށް މަސްތުވާތަކެތި އެތެރެކުރުމުގައި އެއް ވަނަ!\n20 އޮކްޓޯބަރ 2019 - 13:01\nރާއްޖެއަށް އެންމެ ގިނައިން މަސްތުވާތަކެތި އެތެރެ ކުރަނީ އޭޝިއާގެ ގައުމުތަކުން!\nރާއްޖެ އަށް މަސްތުވާތަކެތި އެތެރެކޮށްފައިވާ ގައުމުތައް ދައްކައިދޭ ޗާޓެއް ރާއްޖޭގެ ކަސްޓަމްސް އިދާރާއިން އާއްމުކޮށްފިއެވެ.\nއެ އިދާރާ އިން ހެދި ޗާޓާ އެކު، ކުރި ޓްވީޓެއްގައި ބުނީ އެ ޗާޓުގައި ފާހަގަކޮށްފައިވާ ގައުމުތަކީ 2013 ވަނަ އަހަރުން ފެށިގެން 2019 އާ ހަމައަށް ވައިގެ މަގުންނާއި ކަނޑުމަގުން އެތެރެކުރަނިކޮށް އަތުލައިގަތް މަސްތުވާތަކެއްޗާއި ގައުމުތައް ކަމަށެވެ.\nކަސްޓަމްސްއިން އާއްމުކޮށްފައިވާ ޗާޓުން ދައްކާގޮތުން ގޮތުން ރާއްޖެއަށް އެންމެ ގިނައިން މަސްތުވާތަކެތި އެެތެރެކޮށްފައި ވަނީ އޭޝިއާގެ ގައުމުތަކުންނެވެ. އެގޮތުން އޭޝިއާގެ ގައުމުތަކުގެ ތެރެއިން، ރާއްޖެއަށް މަސްތުވާތަކެތި އެތެރެކުރުމުގައި އެންމެ ކުރީގައި އުޅޭ 10 ގައުމެއް އެ ޗާޓުގައި ހިމަނާފައިވެއެވެ. އެ ގައުމުތަކުގެ ތެރޭގައި ސްރީ ލަންކާ، އިންޑިއާ، ބަންގްލަދޭޝް، ޕާކިސްތާން، ތައިލެންޑް،މެލޭޝިއާ، އީރާން، ޔޫއޭއީ، ގަތަރު، އުޒްބެކިސްތާން އަދި ކަޒަކިސްތާން ހިމެނެ އެވެ.\nރާއްޖެ އަށް ދެން އެންމެ ގިނައިން މަސްތުވާތަކެތި އެތެރެކުރި ކަމަށް ޗާޓުން ދައްކަނީ ޔޫރަޕްގެ ގައުމުތަކުންނެވެ. ރާއްޖެއެއަށް މަސްތުވާތަކެތި އެތެރެކުރާ ޔޫރަޕްގެ ފަސް ގައުމެއް ލިސްޓުގައި ވެއެވެ. އެއީ އިނގިރޭސި ވިލާތް، ބެލްޖިއަމް، ސްޕެއިން، ނެދަލޭންޑްސް އަދި ޖަރުމަނެވެ. އެފްރިކާގެ ގައުމުތަކުގެ ތެރެއިން އިތިއޯޕިއާ، ޓޯގޯ އަދި ބެނިން އިން ވެސް ވަނީ ރާއްޖެ އަށް މަސްތުވާތަކެތި އެތެރެކޮށްފަ އެވެ.\nމި ގައުމުތަކުގެ އިތުރުން، ރާއްޖެއާއި އެންމެ ދުރު ގައުމުތަށް ކަމަށްވާ ބްރެޒިލް އާއި ޓްރިޑާޑް އެންޑް ޓޮބޭގޯއިން ވެސް ރާއްޖެއަށް ވަނީ މަސްތުވާތަކެތި އެތެރެކޮށްފައެވެ.\nއިންޑިއާގެ އަންދުރަ ޕްރަދޭޝްއިން ހައްދައިގެން ކެރެލާއަށް ވަގަށް އެތެރުކުރާ މަސްތަކުވާތަކެތީގެ ބޮޑު ބައެއް ބޭރު ކުރަނީ ރާއްޖެއަށް ކަމަށް ސްޓޭޓް އެކްސަސައިޒް އެންފޯސްމަންޓް ސްކޮޑް (އެސްއީއީއެސް) ދާދިފަހުން ބުނެފައިވެއެވެ. އެސްއީއީން ބުނެފައިވަނީ ރާއްޖެއަށް ކެރެލާއިން އަބަދުވެސް މަސްތުވާތަކެތި އެތެރެ ކުރާކަމަށެވެ.\nއެގޮތުން އެ އަވަށުން މި ދިޔަ އަހަރުވެސް އަތުލައިގަތް ޑްރަގް ނެޓްވޯކް ތައްޔާރުވަމުން އައި ރާއްޖެއަށް މަސްތުވާތަކެތި އެތެރެކުރުމަށްކަމަށް ވެސް އެ އިދާރާއާއި ހަވާލާދީ އިންޑިއާގެ މީޑިއާތަކުން ވަނީ ރިޕޯޓުކޮށްފައެވެ. އިންޑިއާގެ ކުޑަ އަވަށެއްކަމަށްވާ ކެރެލާއަކީ ރާއްޖެއަށް މަސްތުވާތަކެތި އެތެރެ ކުރާ ހަބެއް ކަމަށް ތުހުމަތު ކުރިއިރު އެ ގައުމުގެ އެހެން އަވަށްތަކުންވެސް ރާއްޖެއަށް މަސްތުވާތަކެއްޗާއި ބަނގުރާ އެތެރެކުރާކަމުގެ ތުހުމަތު އިންޑިއާއިން ވެސް ކުރިއެވެ.\nއެ އިދާރާއިން ބުނެފައިވާ ގޮތުން އިންޑިއާ އިން ރާއްޖެއަށް ފޮނުވާ ޑްރަގްސް އާންމު ގޮތެއްގައި ފޮރުވާފައި ހުންނަނީ މޭވާ އާއި ތަރުކާރީ އަޅާފައި ހުންނަ ކަރުދާސް ފޮށީގައި އިތުރަށް ޝީޓްތަކެއް އަޅައި، އޭގެ ތެރޭގައި ކަމަށް ބެލެވޭތީ ކަނޑާއި ވައިގެ ބަނދަރުތަކުގެ ސަމާލު ކަމަށް އެކަން ގެނެސްފައި ވާނެ. އިންޑިއާގައި ހަރަކާތްތެރިވާ ޓެރަރިސްޓުންނަށް ފައިސާ ހޯދައި ދޭން ޕާކިސްތާނުން މަސްތުވާތަކެތި ފޮނުވުމަށްޓަކައި ރާއްޖެ އާއި ސްރީލަންކާ މެދުވެރިއަކަށް ހަދާފައިވާކަމަށް ވެސް އިންޑިއާއިން ބުނެފައިވެއެވެ.\nރާއްޖެއަށް ގިނަ އަދަދެއްގެ މަސްތުވާތަކެތި އެތެރެކުރަން އުޅުނު ގިނަ ބަޔަކު ވަނީ ފަހަކަށް އައިސް އަތުލައިގެންފަ އެވެ. އެގޮތުން ޕާސްކިތާނުން ރާއްޖެ އަށް މަސްތުވާތަކެތި އެތެރެކުރަން އުޅުނު ބޯޓަކާއި އެ ބޯޓްގެ ކައިރި އަށް ދިޔަ މަސްދޯންޏެއް ވެސް ވަނީ ހުއްޓުވައިފަ އެވެ. އެ ބޯޓުން 70 ކިލޯގެ ޑްރަގް ފެނުނެވެ. އެ މައްސަލަ ތަހުގީގު ކުރަން އިންޓަޕޯލްގެ ޓީމަކުން އަންނަނީ ފުލުހުންނަށް އެހީތެރިވަމުންނެވެ.


އަންވަރު އިބްރާހީމް 05 August 2018, 11:17\nކުރިމަތީ އޮތީ އިންތިޚާބެވެ. ގައުމުގެ ވެރިއަކު ކަނޑައެޅުމުގެ މަސްޢޫލިއްޔަތެވެ. އެކަމަށް ތައްޔާރުވެ ވޯޓު ލުމުގެ ދުވަސްތަކެވެ. އެ ޒިންމާގެ މަތިން ހަނދާންވާ ކޮންމެ ފަހަރަކު އަހަރެންނަށް ލިބެނީ ނުތަނަވަސްކަމާއި ހާސްކަމެވެ. ހިތްހަމަ ނުޖެހުމާއި މާޔޫސްކަމެވެ. އެހެން ނުވާންވީ ސަބަބެއް ވެސް ނެތެވެ. ފާއިތުވީ ކޮންމެ ވޯޓެއް އަހަރެންލީ މަޖުބޫރު ވެގެންނެވެ. އާއިލާގެ ނުފޫޒާއި މައިންބަފައިންގެ އޮބިއެޅުމުގެ ތެރެއިންނެވެ.\nމިހާރު ވެސް ހަނދާން އެބަ ހުއްޓެވެ. ހަމަ ދެންމެ ވީކަމެއް ފަދައިންނެވެ. ވޯޓުލާން އޮތް ދުވަހަކު ގޭތެރޭގައި ދެކެވުނީ އިންތިހާބުގައި ވާދަކުރާ ކެންޑިޑޭޓުންގެ ވާހަކައެވެ. އެ ވާހަކަތަކުގެ ތެރެއަށް އަހަރެން ވެސް ވަނީ އަހަރެންނަށް ފެންނަ ޚިޔާލެއް ހުށަހެޅުމަށެވެ.\n"އަހަރެން ވޯޓުލާނީ އަހަރެން ބޭނުންވާ މީހަކަށް. ކޮންމެ ކޮންމެ މީހަކަށް މިފަހަރު ވޯޓެއް ނުލެވޭނެ" އަހަރެން އެހެން ބުނީ މަންމައާ މުޚާތަބު ކޮށެވެ. ބައްޕަ ބުނާ އެއްޗެއް ބެލުމުގެ ނިޔަތުގައެވެ.\n"ކާކަށްތަ ވޯޓުލާން ތިޔަ ވިސްނަނީ؟" އަހަރެންގެ ޖުމުލަ ނުނިމެނީސް ބައްޕަގެ ސުވާލު އަހަރެންނަށް އަމާޒުވިއެވެ.\n"ދެން ފެންނަ އެންމެ ރަނގަޅު މީހަކަށް ވޯޓުދޭނީ. މިފަހަރު އެއީ ސިއްރެއް" އަހަރެން ބުނީ ހިނިތުންވެލުމާއެކުއެވެ.\n"ނޫން. ނޫން. ކޮންމެ ކޮންމެ މީހަކަށް ވޯޓުލައިގެން ކަމަކު ނުދާނެ. ދަރިފުޅު ވޯޓުލާންޖެހެނީ ބައްޕަ ދައްކާ މީހަކަށް. އެނޫން މީހަކަށް ނުލެވޭނެ. ލައިގެން ވެސް ނުވާނެ" ބައްޕަ ކުރީ އަމުރެކެވެ. އެއީ ކޮންމެ ފަހަރަކު ކަންތައް ވާގޮތެވެ. ބައްޕަމެން ބޭނުން މީހަކަށް އަހަރެންގެ ވޯޓު ދޭންޖެހެއެވެ. އަހަރެން ބޭނުން މީހަކަށް ވޯޓުލެވޭކަށް ނޯވެއެވެ.\n"އެކަމަކު ބައްޕާ. އަހަރެމެންނަށް ވެސް އެނގޭ ދޯ އެންމެ ރަނގަޅީ ކާކުކަން؟ އެންމެ ރަނގަޅަށް އެކަން ކުރެވޭނީ ކާކަށްކަން؟ އެ ބުނާ ވަޢުދުތައް ފުއްދޭނީ ކާކަށްކަން؟ ދެން ކީއްވެ؟ ކޮން ސަބަބަކާ ހުރެ؟" އަހަރެންގެ ސުވާލުތައް ހުއްޓުވީ ބައްޕައެވެ. "ފާޑުފާޑުގެ ވާހަކަ ނުދައްކާތި. ސިޔާސީ ކަންކަން ހިނގާ ގޮތް ޒިޝާއަކަށް ނޭނގޭނެ. ބުނާ މީހަކަށް ވޯޓުލާފައި އައިމާ އެ ނިމުނީ" ބައްޕަގެ ހިތްހަމަ ނުޖެހުން އިތުރު ވެދާނެތީ އަހަރެންގެ ވާހަކަ ހުއްޓާލީމެވެ. އިތުރު ޒުވާބަކަށް ހިނގައިދާނެތީ މަޑުން އިނީމެވެ.\n"ހަނދާން ބަހައްޓާތި. އަހަރެން ބުނާ މީހަކަށް ނޫނީ ވޯޓުލައިގެންނުވާނެ. މި ގޭގައި އުޅެމުން ހިތަށް އެރިގޮތަކަށް ކަންތައްތަކެއް ނުކުރެވޭނެ" ބައްޕަގެ ފަހު ބަސް އިއްވުމަށް ފަހު ވަނީ ކޮޓަރިއަށެވެ. އެއީ އަބަދުވެސް ކަންތައް ވާގޮތެވެ. ބައްޕަ ބޭނުންވާ މީހަކަށް ނޫނީ ވޯޓެއް ނުލެވޭނެއެވެ. ހީވަނީ އެއީ ބައްޕައަށް އެކަނި އޮންނަ ހައްގެއް ހެނެވެ.\n"ކީއްވެތަ ބައްޕަ އެހެން އެ ހަދަނީ؟ ބަލަ ވޯޓުލުމަކީ އަހަރެންގެ ވެސް ހައްގެއްނު. އަހަރެން ބޭނުމެއް ނޫން ކޮންމެ ކޮންމެ މީހަކަށް ވޯޓުދޭކަށް. ކުރީ ތިން ފަހަރުވެސް އަހަރެން ވޯޓު ދިނީ ހިތާ ދެކޮޅަށް. ބައްޕަ އެ ވިސްނަނީ ހަމައެކަނި އަމިއްލަ ފައިދާއަށް. މިފަހަރަކު ނުދާނަން. ވޯޓެއް ނުލާނަން" ކުޑަ ކުއްޖަކުފަދައިން އަހަރެންގެ ބޮޑާހާކާލީމެވެ.\n"ނޫން ދަރިފުޅާ. ތިހެން ހަދާކަށް ނުވާނެ. ދަރިފުޅަށް ވެސް އެނގޭނެ ބައްޕައަކީ ވަކި ޕާޓީއަކަށް ތާއީދުކުރާ މީހެއްކަން. ބައްޕައަށް އެހެން ޕާޓީއެއް ކަމަކު ނުދާނެކަން. ބައްޕަ ރުޅި ގަދަ ވެއްޖެނަމަ ދެންވާނެ ގޮތް ދަރިފުޅަށް އެނގޭނެ. ތިކަހަލަ ކަންކަމަކީ މާ ފިކުރު ބޮޑުކުރަންޖެހޭ ކަންކަމެއް ނޫނޭ. މަންމަ ވެސް މި ހުންނަނީނު ބައްޕަ ބުނާ މީހަކަށް ވޯޓުދީގެން. މަންމައަށް ގަބޫލުކުރެވެނީ ބައްޕައާއި މަންމައަކީ އެކައްޗެއް ކަމަށް. އެހެންވީމާ ބައްޕަ ބުނާގޮތް ހަދައިގެން އުޅުނީމާ ހުންނާނީ ރަނގަޅަށް" މަންމަ ވިސްނައިދޭން އުޅުނީ މަންމަ ކަންތައް ކުރާ ގޮތަކީ އެންމެ ރަނގަޅު ގޮތްކަމަށެވެ.\n"ތިއީ މަންމަ ކަންތައްކުރާ ގޮތް. އަހަރެން ބޭނުމެއް ނޫން ތިގޮތަށް ކަންތައް ކުރާކަށް. ތިބުނާ މީހަކަށް ވޯޓުލައިގެންވީ ކޮންކަމެއް؟ ލިބުނީ ކޮން މޮޅެއް؟ ވީ ކޮން ފައިދާއެއް؟" އަހަރެން ސުވާލުކުރީމެވެ.\n"ތިކަހަލަ ވާހަކަދައްކަން ދަރިފުޅަކީ ކާކު؟ ދަރިފުޅުމެން އަދި ޅަވާނެ. ތި ވާހަކަތައް އަޑު އިވެއްޖެނަމަ ބައްޕަ ވަރަށް ހިތްހަމަ ނުޖެހޭނެ" މަންމަ އުޅުނީ އަހަރެންނަށް ބިރުދައްކާށެވެ.


SunOnline: Sun Rashah - Addu ge Tourism mekuhah jehidhaane! Ekamaku Kihineh?\nއައްޑޫގެ ޓޫރިޒަމް މެކުހަށް ޖެހިދާނެ! އެކަމަކު ކިހިނެއް؟\nމާހިލް މުހައްމަދު 11 Aug 2019, 10:28\nއައްޑޫ ނޭޗާރ ޕާކްގެ ތެރެއިން -- ސަން ފޮޓޯ/ ފަޔާޒު މޫސާ\nރާއްޖޭގެ ދެކުނުގައި އޮންނަ ތަފާތު އަދި އެހާމެ ނަލަނަލަ އައްޑޫގައި ޓޫރިޒަމްގެ ކުލަތައް ވަރަށް ވެސް ފަނޑެވެ. އެކަމަކު މިދިޔަ މަހު އަހަރެމެން އައްޑޫއަށް ކުރި ދަތުރުގެ ތެރެއިން ޔަގީންވީ ކަމަކީ މިއީ ނުވާނެ ކަމެއް ނޫން ކަމެވެ. ތަފާތު ހިޔާލެއްގައި ތަފާތު ވިސްނުުމެއްގައި އައްޑޫގެ ޓޫރިޒަމް ކުރިއެރުވިދާނެ އެވެ.\nއައްޑޫގައި މާ ރަނގަޅަށް ވެސް ޓޫރިޒަމް ކުރިއެރުވޭނެ އެވެ. އެ ފުރުސަތާއި ޖާގަ އެބަ އޮތެވެ. ތަފާތު ޓޫރިޒަމަކަށް ބޭނުންވާ ހުރިހާ ކުލަތަކެއް މި ސިޓީގައި އެބަ ހުއްޓެވެ. ހަމައެކަނި ޖެހޭނީ އެތަންތަން "ޕޮލިޝް"ކޮށްލާފައި ގެސްޓުންނަށް ދައްކާލާށެވެ. ބޭނުންވަނީ ކުޑަކުޑަ ހިތްވަރެކެވެ. މަޝްވަރާއާ އެކު ގިނަ ބަޔަކު ޖެހެނީ ގުޅިގެން މަސައްކަތްކުރާށެވެ. ޓޫރިޒަމަށް ޓަކައި އެންމެން އެކީ ތެދުވާންވީ އެވެ. މިއީ އައްޑޫގައި ޓޫރިޒަމް ދިރުވޭނޭ ފޯމިއުލާ ހެއްޔެވެ؟\nޓޫރިޒަމް މިނިސްޓަރު އަލީ ވަހީދު ވިދާޅުވާ ވާހަކައެއް އޮވެ އެވެ. އެއީ ސަރުކާރުގެ އަމާޒަކީ ރާއްޖޭގެ އެކި ސަރަހައްދުތައް ވަކި ވަކި ބްރޭންޑުތަކުގެ ގޮތުގައި މާކެޓްކޮށް ދުނިޔެއަށް ދެއްކުމެވެ. އައްޑޫ ތަފާތު ޑެސްޓިނޭޝަނެއްގެ ގޮތުގައި ބޭރަށް ވިއްކައި، ޓޫރިސްޓުން ގެނެސް މިތަން ފުރާނުލެވޭންވީ އެއްވެސް ސަބަބެއް ނެތެވެ.\nރާއްޖޭގެ އެހެން ރަށްރަށުގައި ހުރީ ސާފު މޫދާއި ދޮން ވެލީގެ ގޮނޑުދޮށްތަކެވެ. އެކަމަކު އައްޑޫގައި މާރީތީ ގޮނޑުދޮށްތަކާއި މޫދެއް ނެތެއް ކަމަކު، މުއްސަނދި ތާރީހަކާއި ގުދުރަތީ މުއްސަނދިކަން އެބަ އޮތެވެ. އެހެންވީމާ މިކަން ނުކުރެވޭންވީ ސަބަބެއް އެބަ އޮތް ހެއްޔެވެ؟\nގުދުރަތުގެ ޗާލު މަންޒަރުތައް ބަލާލަން އާދޭ!\nއައްޑު އަތޮޅަކީ ރާއްޖޭގައި ޖޯގުރަފީގެ ގޮތުން ތަފާތު ގޮތަކަށް އުފެދިފައިވާ، އަދި ހާއްސަ ސިފަތަކެއް ހުރި އަތޮޅެކެވެ. ތިމާވެއްޓާއި ޓޫރިޒަމާ ގުޅުވާނަމަ، އައްޑޫގައި އޮތް އެންމެ ރަނގަޅު ފުރުސަތަކީ އައްޑޫ ނޭޗާ ޕާކެވެ.\nއައްޑޫގެ ރަމްޒެއް ކަމުގައިވާ އީދިގަލި ކިޅި އާއި ކޯއްޓޭ ސަރަހައްދު ހިމެނޭ ގޮތަށް ހަދާފައިވާ މި ނޭޗާ ޕާކުގައި ވިޒިޓާ ސެންޓަރެއްގެ އިތުރުން، އެ ސަރަހައްދުގެ ގަސް ބޯ މަގުތަކުގެ ތެރެއިން ބައިސްކަލު ދުއްވާލުމުގެ ހިތްގައިމު ތަޖުރިބާ އާއި އީދިގަލި ކިޅީގައި ކެނޯ ދުއްވުމުގެ މަޖާކަންވެސް ތަޖުރިބާކޮށްލެވޭނެ އެވެ. ނޭޗާ ޕާކުގެ ސަރަހައްދަކީ ބަޔޯޑައިވާސިޓީގެ ގޮތުން މުއްސަނދި ސަރަހައްދެކެވެ.\nނޭޗާ ޕާކުގައި ހުންނަ އީދިގަލި ކިޅީގެ އިތުރުން ހިތަދޫގެ މެދުގައި އެވާ ފެހެލެ ކިޅި އާއި މެދެއާރި ކިޅި ވެސް އޮތީ އެވެ. މީގެ އިތުރުން ހުޅުމީދޫގައި މަތި ކިޅިއާއި މާފިށި ކިޅިއޭ ކިޔާ ދެ ކުޅިއެއް ވެސް އޮވެ އެވެ. ރިސޯޓު ހިންގާ އައްޑޫ، ވިލިނގިއްޔާއި ހެރެތެރޭގައިވެސް ކުޅިއާއި ޗަސްބިންތައް އޮވެ އެވެ. އެހެންވީމާ، އިކޯ ޓޫރިޒަމް އަކަށް މިތަން ފައްކާ ނުކުރެވޭންވީ އެއްވެސް ސަބަބެއް ނެތެވެ.\nމެރެތަން ދުވެލައި، ބައިސްކަލު ދުއްވާލުމަށް!\nމި ފަހަކަށް އައިސް ރާއްޖޭގައި އެކި ސަރަހައްދުތަކުގައި ދުވުންތައް ބާއްވަން ފަށާފައިވާ އިރު، ދުވުމުގެ މަގުބޫލްކަން ވެސް އަންނަނީ ބޮޑުވަމުން އެވެ. އައްޑޫ ސިޓީއަށް ނިސްބަތްވާ ޝުޖާއު ހުސައިން (ކޯޗް ޝުޖާއު)އަކީ ދުވުންތެރިންގެ ގްރޫޕު "އައިރަނާސް"ގެ ކޯ ފައުންޑަރެކެވެ. އޭނާ މިހާރު ކުރާ އެއް މަސައްކަތަކީ ރާއްޖޭގެ ބިން ބޮޑު އެކި ސަރަހައްދުތަކުގައި މެރެތަން ދުވުންތައް ބޭއްވުމެވެ.\nކޯޗް ޝުޖާއުގެ މާލިމީކަމުގެ ދަށުން "އައްޑޫ މެރެތަން" މިދިޔަ ދެ އަހަރު ބާއްވައި، ތިންވަނަ އަހަރުގެ ރޭހަށް މިހާރު އަންނަނީ ތައްޔާރުވަމުންނެވެ. ކަމާ ކަން ފަށައި އައްޑޫގައި ދުވެލުމަށް އެކި ދިމަދިމާލުން މީހުން އައްޑުއަށް ޖަމާވި އެވެ.\nއައިރަނާސްއިން އައްޑޫ ސިޓީގައި އިންތިޒާމުކޮށްގެން 2018 ވަނަ އަހަރު ބޭއްވި އައްޑޫ މެރެތަންގެ ތެރެއިން -- ފޮޓޯ/ އައްޑޫ މެރެތަން\nފުރަތަމަ މެރެތަންއަށް، 2017 ވަނަ އަހަރު 150 މީހުންނެވެ. ދެވަނަ އަހަރު މި އަދަރު ފަސް ގުނަވެ، 700 އެއްހާ މީހުން ބައިވެރިވި އެވެ. އޭގެ ތެރޭގައި 10 ގައުމަކަށް ނިސްބަތްވާ ބޭރު މީހުން ބައިވެރިވި އެވެ.\n"އަސްލު ހަގީގަތުގައި އައްޑޫ މެރެތަންއެއް ނޫން ބޮޑުވަނީކީ. ރާއްޖޭގައި ދުވުމުގެ ސަގާފަތް ގްރޯވަމުން ދަނީ. މި އަހަރުގެ މެރެތަންގައިވެސް އެހާ ވަރަށް އަންނާނެކަމަށް ބެލެވެނީ،" ރާއްޖެއިން ބޭރުގައިވެސް ޕްރޮމޯޓުކޮށްފައިވާ، މި އަހަރުގެ ދުވުމާ މެދު އޭނާގެ އުންމީދުތައް ކިޔައިދިނެވެ.\nއައިރަނާސްއިން މެރެތަން ބާއްވަނީ އައްޑޫގައި އެކަންޏެއް ނޫނެވެ. މާލޭގެ އިތުރުން މި އަހަރު ލ. އަތޮޅުގައިވެސް މެރެތަންއެއް ބޭއްވި އެވެ. މިހާރު ތައްޔާރުވަމުން ދަނީ އަންނަ މަހު ފުވައްމުލަކުގައި މެރެތަންއެއް ބޭއްވުމަށެވެ. އޭނާ ބުނީ، ކުރިއަށް އޮތް ތަނުގައި ޓްރަޔަތުލޯން އިވެންޓުތައްވެސް ބާއްވަން ރާވަމުން އަންނަ ކަމަށެވެ-- ޓްރަޔަތުލޯންގައި ހިމެނެނީ ދުވުމާއި، ބައިސްކަލު ދުއްވުމާއި ފެތުމެވެ.\nއައްޑޫގައި ދުވުން ބާއްވަނީ ހަމައެކަނި އައިރަނާސް އެކަންޏެއް ނޫނެވެ. ޓީއެފްޖީން "ރަން އިން އައްޑޫ"ގެ ނަމުގައި އައްޑޫގައި ދުވުން ބާއްވަ އެވެ. އަދި އުރީދޫއިން ބާއްވާ "ކަލާ ރަން"ވެސް މި އަހަރު އައްޑޫގައި ބޭއްވި އެވެ.\nއައްޑޫގެ ޓޫރިޒަމް ޕްރޮމޯޓުކުރާ "ޑިސްކަވާ އައްޑޫ"ގެ ފައުންޑަރު މިސްބާހު ނަޒީރު "ސަން"އަށް ވިދާޅުވި ގޮތުގައި، ޓޫރިޒަމް ރަނގަޅުކުރުމަށް ވިސްނާ ނަމަ، ބަޖެޓު ޓްރެވަލާސްގެ މާކެޓަށް އައްޑޫ ޕްރޮމޯޓުކުރުމަކީ ކުރެވިދާނެ ކަމެކެވެ. ދުނިޔޭގެ ފަތުރުވެރިންގެ ތެރެއިން އެންމެ ބޮޑު ބައެއް ނިސްބަތްވަނީ މި މާކެޓަށެވެ.\n"މިސާލަކަށް ބައިސްކަލު ކުއްޔަށް ނަގައިގެން އަމިއްލައަށް ހުރިހާ ރަށެއް އެކްސްޕްލޯ ކޮށްލެވިދާނެ،" އޭނާގެ ހިޔާލެއް ހިއްސާކުރެއްވި އެވެ.\nއައްޑޫގެ ބައެއް ގެސްޓްހައުސްތަކުން މިހާރުވެސް ބައިސްކަލު ކުއްޔަށް ދޫކުރެ އެވެ. އެހެންވީމާ އަމިއްލައަށް ރަށުތެރެ ބަލައިލާ ދުއްވާލަން ދާން ބައިސްކަލުވެސް ލިބުނީތާ އެވެ.\nހިމާޔަތްކުރެވިފައިވާ ދެ ޕޮއިންޓަށް ފީނާލުމަށް!\nއައްޑު އަތޮޅަކީ ރާޅާ އެޅުމުގައި މާ ފޯރިއެއް އެރުވޭނެ ތަނެއް ނޫނެވެ. ރަނގަޅު ސާފް ޕޮއިންޓެއް އޮތީ ޝަންގްރިލާ ރިސޯޓު އޮންނަ އައްޑޫ، ވިލިނގިލި ކައިރީގައި އެކަންޏެވެ.\nއެހެން ނަމަވެސް އައްޑު އަތޮޅުގައި އެހެން ކަމެއް އެބަ އޮތެވެ--ޑައިވީނަށް ދިއުމެވެ. މިއީ ޑައިވަރުންނަށް ސުވަރުގެއެއް ފަދަ ތަނަކަށް ވާނެ އެވެ.\n"ޑިސްކަވާ އައްޑޫ"ގެ މިސްބާހު ވިދާޅުވާ ގޮތުގައި އެ އަތޮޅަކީ ޑައިވިންގް ޑެސްޓިނޭޝަނެއްގެ ގޮތުގައި ޕްރޮމޯޓުކުރެވޭނެ މަންޒިލެކެކެވެ. އައްޑޫގައި ހިމާޔަތްކޮށްފައިވާ ކަނޑުގެ ދެ ސަރަހައްދެއް ހިމެނެ އެވެ.\nއެއް ތަނަކީ އައްޑު އަތޮޅުގެ އުތުރުން އޮންނަ ކަނޑިހެރަ ސަރަހައްދެވެ. ކަނޑިހެރައާއި އެތަން ވަށައިގެންވާ ކަަނޑާއި ފަރާއި ފަޅާއި އެއްގަމުގެ 724 ހެކްޓަރުގެ ސަރަހައްދު ހިމާޔަތްކޮށްފައިވާ އިރު، މިއީ މުޅި އަހަރު ތެރޭގައިވެސް އެންމަޑި ޒިޔާރަތްކުރާ ޕޮއިންޓެކެވެ. މިއީ އައްޑު އަތޮޅުގައި އޮންނަ ހަތަރު ކަނޑުއޮޅީގެ ތެރެއިން "މާކަނޑު ކަނޑުއޮޅި" ކައިރި އެވެ.\n"މި މެންޓާ ޕޮއިންޓަކީ މެންޓާ ކްލީނިންގް ސްޓޭޝަނެއް. އެއާ ހިލާފަށް ބ. އަތޮޅު ހަނިފަރު ބޭއަކީ ސީޒަނަލްކޮށް އެ އެއްޗެހި އަންނަ ތަނެއް. ހަނިފަރަކީ ތިލަ ހިސާބެއް، އަދި އެތަނުގައި ޖެހޭނީ ސްނޯކަލްކުރަން. ކަނޑިހެރައިގައި މެންޓާ ރޭ ބަލަން ޑައިވްކުރަން ޖެހޭނީ،" މިސްބާހު ވިދާޅުވި އެވެ.\nމީގެ އިތުރުން ދެން ހިމާޔަތްކޮށްފައި އޮންނަނީ ރާއްޖޭގެ އެންމެ ބޮޑު ޝިޕްރެކް، "ބްރިޓިޝް ލޯޔަލްޓީ" ތެޔޮ ޓޭންކަރެވެ. އައްޑު އަތޮޅުގެ އެތެރެވަރިއަށް ފައްތާފައި އޮތް އިނގިރޭސި ތެޔޮ ޓޭންކަރަކީ ދެވަނަ ބޮޑު ހަނގުރާމައިގެ ދުވަސްވަރު ޖަޕާނުގެ ސަބްމެރިންއަކުން ދިން ހަމަލާއެއްގައި ގެއްލުން ލިބުނު އުޅަނދެކެވެ. ފަހުން އެ އުޅަނދު، މަރަދު އާއި ހިތަދޫއާ ދެމެދަށް ފައްތާލީ އެވެ.\nމިއީ އައްޑޫގެ މާކެޓުކޮށްގެން ފަތުރުވެރިންނަށް ފުޅާ ދާއިރާއެއްގައި ދެއްކޭނެ ދެ ޑައިވް ޕޮއިންޓެވެ. މި ދެ ތަން ހިމާޔަތްކުރުމަކީ އެތަންތަނުގެ ހާއްސަކަމާއި ހައިބަތު އިތުރަށް ބޮޑުވާ ސަބަބެކެވެ.\nއެކި ޒަމާންތަކުގެ ތަރިކަތައް ބަލައިލުމަށް!\nއައްޑު އަތޮޅަކީ މުއްސަނދި، ފަހުރުވެރި ތާރީހެއް އޮތް އަތޮޅެކެވެ. އައްޑޫ ސިޓީގެ އަވަށްތަކުގައި ހުރި ތާރީހީ ބިނާތަކާއި ތަންތަނުން ޝައުގުވެރި އެތައް ވާހަކަތަކެއް ކިޔައިދެ އެވެ.\nއެހެން ނަމަވެސް އައްޑޫގައި ހުރި ތާރީހީ ތަރިކައިގެ ލިސްޓެއް ހަދާ ނަމަ، އޭގައި ހިމެނެނީ ހަމައެކަނި ހިތަދޫގެ ކޯއްޓޭ އާއި ހުޅުމީދޫގެ ކޯގަންނު ގަބުރުސްތާނެއް ނޫނެވެ. ހަމަލޮލަށް ފެންނަން ހުރި ނަމަވެސް އޭގެ އަގު ވަޒަން ކުރެވިފައި ނުވާ އެތައް ތަނެއް އެބަ ހުއްޓެވެ. އެ ސިޓީގެ އެކި އަވަށްތަކުގައި މިފަދަ ތަންތަނާއި ތަކެތި އެބަ ހުއްޓެވެ. ހިތަދޫ ކޮށިދަރިގޭގެ މަތީ ފަންގިފިލާގައި، އެރަށު އިބްރާހިމް ފިރާގު ހިންގާ "ދާރުލްއާސާރު"ގެ ވާހަކަ އަޑު އެހިން ހެއްޔެވެ؟\nހިތަދޫ ކޮށިދަރިގޭ އިބްރާހިމް ފިރާގުގެ ކަލެކްޝަން -- ސަން ފޮޓޯ/ މުސްތަފާ މުހައްމަދު\nއޭނާ ބަލަހައްޓައި، ގެންގުޅެނީ ވަރަށް އަގުހުރި އާސާރު ކަލެކްޝަނެކެވެ. ފިރާގު ބޭނުންވަނީ ނަގަންޖެހޭ ހުއްދަތައް ނަގައިގެން އެ ދާރުލްއާސާރު ހިންގާށެވެ. މިކަން ވެއްޖެނަމަ މިއީ އައްޑޫގެ ފަތުރުވެރިކަން ކުރިއަރުވަން ކުރެވިދާނެ ކަންކަމުގެ ޗޭނަށް އިތުރުވާނެ ވަރަށް މުހިންމު ބޮޅަކަށް ވާނެ އެވެ.\nމީގެ އިތުރުން އައްޑޫ ގަމުގައި ހުރި އިނގިރޭސީންގެ ޒަމާނުގެ ތަރިކަ އާއި، އެއަށް ވުރެ އިހުގެ ދިވެހި ތާރީހަށް މުހިންމު ތަންތަނާއި ތަކެތި އެބަ ހުއްޓެވެ. އޭގެ ތެރޭގައި ގަމުގެ މާ މިސްކިތާއި އެ މިސްކިތުގެ ގަބުރުސްތާނުގެ މަހާނަ ގައުތައް އަދިވެސް އެބަ ހުއްޓެވެ. މިއީ ފަތުރުވެރިން ބެލުމަށް ޝައުގުވެރިވާނެ ތަންތަނެވެ. އަދި މިއީ، ގަން ބެލެހެއްޓުމުގެ ޒިންމާ އަދާކުރާ ކުންފުނި، އައްޑޫ އިންޓަނޭޝަނަލް އެއާޕޯޓް ކުންފުނިން ޓުއާތައް އިންތިޒާމުކޮށްގެން އާމްދަނީވެސް ހޯދޭނެ މަގެކެވެ.\nދެކުނު އޭޝިއާގެ އެންމެ ދެކުނު ބިތަށް!\nދެކުނު އޭޝިއާ ސަރަހައްދުގެ އެންމެ ދެކުނުގައި އޮންނަނީ އައްޑޫ ސިޓީގެ ގަމެވެ. ގަމުގައި ހުންނަ ދިވެހި އަސްކަރިއްޔާގެ ސަދަން އޭރިއާގެ ބެލުމުގެ ދަށުގައި ސަރަހައްދެއް އޮންނަ އިރު، ގަމުގެ އެންމެ ދެކުނު ބިތް ވެސް ހުންނަނީ އެތަނުގަ އެވެ.\n"ސަދަންމޯސްޓް ޕޮއިންޓް" ޖަހާފައި، ލޭންޑްމާކެއް ގޮތަށް ފާހަގަކޮށްފައިވާ އެ ތަނަކީ އައްޑޫއަށް ޒިޔާރަތްކުރާ އެތައް ބަޔަކު ގޮސް ފޮޓޯ ނަގައި ހަދާ ތަނެކެވެ.\n"މިއީ ވަރަށް ސިގްނިފިކަންޓް ލޭންޑްމާކެއް. މިހާރުވެސް އެތަނަށް ޓޫރިސްޓުންނަށް ދެވޭނެ އެމްއެންޑީއެފްއަށް ގުޅައި ހުއްދަ ހޯދައިދެން،" ޑިސްކަވާ އައްޑޫގެ މިސްބާހު ނަޒީރު ވިދާޅުވި އެވެ.\nއެ ތަނަކީ އިވެންޓު ބާއްވާ ލޮކޭޝަނަކަށްވެސް ހެދިދާނެކަމަށް އޭނާ ވިދާޅުވި އެވެ. އެއީ މުޅި ދެކުނު އޭޝިއާގެ ވެސް އެންމެ ދެކުނު ބިތަށް ވުމުން، އެތަނުގެ މުހިންމުކަމާއި އެތަނަށް ޒިޔާރަތްކުރުމުގެ ޝައުގުވެރިކަން ދިވެހި އަދި ބިދޭސީ ފަތުރުވެރިންގެ ހިތުގައި އޮންނާނެ އެވެ. މިހާރަށް ވުރެ ފުރިހަމައަށް އެތަން ތަރައްގީކޮށް، ޕްރޮމޯޓުކުރެވޭނެ ކަމަށް ވެސް ނަޒީރު ވިދާޅުވި އެވެ.\nމި ހުރިހާ ސަބަބުތައް އެއްކޮށްލީމާ ފެންނަ މަންޒަރަކީ އައްޑޫގައި ޓޫރިޒަމަށް އޮތް ބޮޑެތި ފުރުސަތުތަކެވެ. އައްޑޫއަކީ ޓޫރިޒަމް ކުރިނޭރުވޭނެ ތަނެއް ނޫނެވެ. މިއީ ފުރުސަތު ބޮޑު ޓޫރިޒަމްގެ މުސްތަގުބަލު އުޖާލާ ސިޓީއެކެވެ. ބޭނުންވަނީ، ރަނގަޅު ފޯމިއުލާ އެވެ.